
ועדה משותפת לוועדת הכלכלה ולוועדת הכספים 
לקידום התחרות בענף המזון
25/02/2014

הכנסת התשע-עשרה
נוסח לא מתוקן

מושב שני
<פרוטוקול מס' 10>
מישיבת ועדה משותפת לוועדת הכלכלה ולוועדת הכספים 
לקידום התחרות בענף המזון
יום שלישי, כ"ה באדר א התשע"ד (25 בפברואר 2014), שעה 10:30
<סדר היום:>
<1. הצעת חוק קידום התחרות בענף המזון, התשע"ג-2013 של חבר הכנסת נחמן שי, חבר הכנסת ניצן הורוביץ, חבר הכנסת דב חנין, חברת הכנסת מרב מיכאלי, חברת הכנסת איילת שקד, חברת הכנסת עדי קול, חבר הכנסת יצחק הרצוג, חברת הכנסת קארין אלהרר, חבר הכנסת עמרם מצנע, חבר הכנסת יוני שטבון, חבר הכנסת איתן כבל (מ/769)
2. בקשה לדיון מחדש מאת חה"כ אבישי ברוורמן ודיון מחדש בסעיף 2 בהצעת החוק - סעיף ההגדרות, להגדרות "ספק", "ספק גדול" ו"קמעונאי גדול">
נכחו:

<חברי הוועדה:> 
אבישי ברוורמן – היו"ר
יצחק וקנין – מ"מ היו"ר

רונן הופמן – מ"מ היו"ר
רוברט אילטוב

יעקב אשר

חנא סוייד

מיכל רוזין
ראובן ריבלין

אריאל אטיאס

יצחק כהן

חמד עמאר

יפעת קריב

מיקי רוזנטל
נחמן שי
איילת שקד
<מוזמנים:> 
	מיכל פינק
	–
	מנהלת אגף בכיר אסטרטגיה ותכנון מדיניות, משרד הכלכלה

	עוז כ"ץ
	–
	מנהל תחום בכיר אסטרטגיה ומדיניות, משרד הכלכלה

	שי לינדנר
	–
	יועץ כלכלי לשר, משרד הכלכלה

	סיגל מרד-אברג'יל
	–
	עו"ד, לשכה משפטית, משרד הכלכלה

	יגאל גורביץ
	–
	יועץ מנכ"ל, משרד הכלכלה

	יונתן רגב
	–
	סגן ממונה על התקציבים, משרד האוצר

	יאיר זילברשטיין
	–
	רכז תעשיה באגף תקציבים, משרד האוצר

	יהונתן לוי
	–
	עו"ד, משרד האוצר

	ינון גוטגליק
	–
	לשכה משפטית, משרד האוצר

	הילה שטבהולץ
	–
	יועצת בכירה למנכ"לית המשרד, משרד האוצר

	ארז אוסמן
	–
	כלכלן, משרד החקלאות ופיתוח הכפר

	ענת אסיף גיל
	–
	ייעוץ וחקיקה פלילי, משרד המשפטים

	לירון נעים
	–
	ייעוץ וחקיקה כלכלי פיסקלי, משרד המשפטים

	דיויד גילה
	–
	ממונה, רשות ההגבלים העסקיים

	אסף אילת
	–
	הכלכלן הראשי, רשות ההגבלים העסקיים

	אורי שוורץ
	–
	היועץ המשפטי, רשות ההגבלים העסקיים

	נועה צבי
	–
	עוזרת בכירה לממונה, רשות ההגבלים העסקיים

	מארק שון
	–
	דובר הגבלים עסקיים, רשות ההגבלים העסקיים

	עידית פרוים
	–
	עו"ד, רשות ההגבלים העסקיים

	זוהר שמש
	–
	מתמחה, רשות ההגבלים העסקיים

	תמר פינקוס
	–
	הממונה על הגנת הצרכן והסחר ההוגן, הרשות להגנת הצרכן והסחר ההוגן

	אפרת רחלי מאירי
	–
	ראש תחום יעוץ וחקיקה, הרשות להגנת הצרכן והסחר ההוגן

	אתי גולן
	–
	מנהלת תחום כימיה ומזון, מכון התקנים

	דליה ירום
	–
	מנהלת המעבדה לכימיה וטקסטיל, מכון התקנים

	ניב זקלר
	–
	לשכת עורכי הדין

	אלדד כורש
	–
	מנהל רגולציה, התאחדות התעשיינים

	שירי לילנטל
	–
	מנהלת רגולציה, התאחדות התעשיינים

	אורנית רז
	–
	מנהל איגוד תעשיות המזון, התאחדות התעשיינים

	נמרוד הגלילי
	–
	מנהל תחום רשתות המזון, איגוד לשכות המסחר

	אברהם דניאל
	–
	מנכ"ל, איגוד לשכות המסחר

	אלי שלום סתוי
	–
	יו''ר, פורום מזון ומכולות

	שלום אמסלם
	–
	מבקר, פורום מזון ומכולות

	אברהם בירנבאום
	–
	יו"ר, ארגוני הסוחרים בישראל

	איתן אביבי
	–
	יו"ר, איגוד ארצי למסחר

	אמיר ונג
	–
	עורך דין המייצג את החברה המרכזית למשקאות


	ליאור לוי
	–
	יו"ר ביסקול

	אלברטו פסח
	–
	יועץ משפטי, טבעול תעשיות מזון

	פנחס קימלמן
	–
	משנה מנכ"ל לכספים, אסם

	איתי ברק
	–
	ראש מטה , מחלבות גד שיווק

	יצחק בדר
	–
	יושב-ראש גרנות, תנובה

	אביעד שי
	–
	מנהל אגף רגולציה, תנובה

	רן שיטרית
	–
	מנהל רגולציה, תנובה

	אלון רז
	–
	מנכ"ל חטיבת עסקית, זאפ גרופ

	אהוד פלג
	–
	מנכ"ל המועצה לצרכנות

	שלומי דגן
	–
	כלכלן, המועצה לצרכנות

	עידו מור
	–
	מנכ"ל דור אלון – AM:PM

	אמיר ליסטונד
	–
	יועץ משפטי, דור אלון אנרגיה בישראל

	אריה בוים
	–
	בעלים מרב מזון כל

	צבי ביידא
	–
	עוזר מנכ"ל, שופרסל

	ערן מאירי
	–
	יועמ"ש, שופרסל

	דורון פיינברג
	–
	מזכירת חברה, שופרסל

	עדי כביר קוהלי
	–
	עוזרת מנכ"ל, אסם

	יהודה לניאדו
	–
	בעלים, מרב מזון כל

	שלום נעמן
	–
	מנכ"ל ובעלים, מחסני השוק

	עירית פיליפ
	–
	היועצת המשפטית, מגה קמעונאות

	אייל רביד
	–
	מנכ"ל ויקטורי

	אורלי ליבוב
	–
	יועצת משפטית, טיב טעם הולדינגס 1 בע"מ

	מיכאל לפיד
	–
	יו"ר ארגון צרכנות נבונה

	אייל עופר
	–
	יו"ר עמותת "ישראל יקרה לנו"

	עדן לפידור
	–
	פעילה, המשמר החברתי

	רן מלמד
	–
	סמנכ"ל עמותת ידיד

	רונן רגב כביר
	–
	סמנכ"ל מחקר, אמון הציבור

	שי יוז
	–
	פעילה, המשמר החברתי

	בר פרג'ון
	–
	סטודנטית

	דן ויסברג
	–
	סטודנט

	נחום גוטנטג
	–
	כלכלן, הפורום המשפטי למען ארץ ישראל

	עופרה שקד
	–
	לוביסטית, חב' "גורן עמיר", מייצגת את מחלבות טרה 

	נועה גונן
	–
	לוביסטית, חב' "גורן עמיר", אגוד רשתות השיווק באגוד לשכות הממסחר

	קרן דודיק
	–
	לוביסטית, חב' "גלעד יחסי ממשל ולובינג"

	דפנה פביאן
	–
	לוביסטית, חב' "פוליטי"

	תמר אברמוביץ
	–
	לוביסטית, חב' "פוליטי", מייצגת את תנובה

	ארז גילהר
	–
	לוביסט, חב' "פוליטי", מייצג את תנובה

	אביגיל עמית
	–
	לוביסטית, חב' "אימפקט בע"מ"


<ייעוץ משפטי: >
אתי בנדלר
אביגל כספי

אביטל סומפולינסקי
<מנהל/ת הוועדה:>
לאה ורון
<רישום פרלמנטרי:>
רמי בן שמעון
<1. הצעת חוק קידום התחרות בענף המזון, התשע"ג-2013 של חבר הכנסת נחמן שי, חבר הכנסת ניצן הורוביץ, חבר הכנסת דב חנין, חברת הכנסת מרב מיכאלי, חברת הכנסת איילת שקד, חברת הכנסת עדי קול, חבר הכנסת יצחק הרצוג, חברת הכנסת קארין אלהרר, חבר הכנסת עמרם מצנע, חבר הכנסת יוני שטבון, חבר הכנסת איתן כבל (מ/769)>
2. בקשה לדיון מחדש מאת חה"כ אבישי ברוורמן ודיון מחדש בסעיף 2 בהצעת החוק - סעיף ההגדרות, להגדרות "ספק", "ספק גדול" ו"קמעונאי גדול"
<היו"ר אבישי ברוורמן:>
רבותי, סליחה על האיחור. היינו בדיון מרתק על מכירת תנובה לסינים או בכלל על מכירה של חברות זרות.
<לאה ורון:>
חברות ישראליות.

<היו"ר אבישי ברוורמן:>
חברות ישראליות לזרים. כי כבר אמרנו שמדינת ישראל לא בונה כלכלה לרוב האוכלוסייה – היא בונה כלכלה לקבוצה קטנה. בתעשייה הפריון נמוך. התעשייה מרגישה שהיא מתנתקת ולכן, כרגע אמרו שזה אולי יהיה המסמר האחרון מכיוון שגם את החברות האסטרטגיות אנחנו נמכור. את מכתשים-אגן כבר מכרנו, את תנובה נמכור, עוד מעט בטח ימכרו גם את דלק.
<יצחק וקנין:>
מישהו אמר לי בדרך שאת כלל הולכים למכור.

<היו"ר אבישי ברוורמן:>
את טבע ימכרו עוד מעט, אין ספק. משום שמסבירים לכם שאין שום חשיבות לזהות בעל הבית: קפיטליזם הוא קפיטליזם הוא קפיטליזם. אז אני אומר לכם בתור אדם שמאמין בקפיטליזם נאור, שהוא כבר לא קיים הרבה זמן - - -

<חנא סוייד:>
יש דבר כזה?

<היו"ר אבישי ברוורמן:>
הייתה תקופה שהוא היה קיים – הוא כבר לא קיים. הקפיטליזם המודרני הוא נורא פשוט: קבוצה קטנה עושה קומבינה, מוכרת דברים, היא מתעשרת בענק. תמיד זה המקושרים, כמה מהחברה – חלק עושים סטרטאפ קטן, חלק למעלה – הם מתעשרים ורוב הציבור לא מקבל מזה כלום וכשמגיע משבר, לחברות זרות אין בכלל שיקול פה, זה take the money and run.
בגלל זה בארצות הברית שמים גבולות, בסין – לך תנסה לעשות בסין, באירופה. אבל בישראל, התרבות החדשה take the money and run שמתבטאת בכל דבר, הפוך מהחזון הציוני, תסלח לי חנא, החזון הציוני שהיה פה פעם: בונים חברות לטווח ארוך, שכר גבוה הוא חשוב, פריון הוא חשוב. היום, העיקר שקבוצה קטנה תמכור בהרבה.

אמרתי שזה מפתיע אותי, אנחנו מדברים פה גם על תנובה היום, זהבית כהן, שהכרתי אותה בתור פקידה ב-IDB, בעצם הטעות האסטרטגית האדירה הזאת, שלקחו ומכרו חברה כזאת מוצלחת בנזיד עדשים לאייפקס. זאת הייתה טעות אסטרטגית אז.

אייפקס השתלטה על תנובה ופתאום – אתם זוכרים איך התחילה המחאה החברתית? מר פלג, אתה זוכר? עם הקוטג' של תנובה. זהבית כהן והקוטג' של תנובה. עכשיו תנובה הולכת למהלך הבא: מר בדר שיושב כאן הוא אחד מבעלי השליטה אומר לנו שכבר אי אפשר יותר את הדבר הזה ולכן צריך למכור את זה לסינים בבורסות בינלאומיות.

כשאני מודיע שיש פה טונה של כסף של כספי המוסדיים ואפשר להנפיק אותה בבורסה הישראלית וייקנו אותה ותהיה פה שליטה ישראלית - - -

<יצחק וקנין:>
גם את המוסדיים. הולכים לקנות עכשיו את כלל.

<היו"ר אבישי ברוורמן:>
אנחנו נמכור הכול, אבל קבוצה קטנה תתעשר. אנחנו נהיה כמו בטופ של אמריקה: קבוצה קטנה מתעשרת, ולקבוצה הכללית לא בונים תעשייה בת קיימא ומלמדים אתכם שבקפיטליזם, לא חשוב מי בעל השליטה. אז לכו תגידו את זה בסין, בארצות הברית, אין מדינה בעולה שלא מבינה.
כשאדם הוא בעל שליטה, עדיין חשוב לחלק מהתעשיינים כאן – אני מתכוון לרוב – שייבנו דבר בר קיימא, נכון, אלדד כורש? חשוב להם שיהיה שכר הוגן. ואלה שלא חשוב להם והם עדיין בעלי שליטה, אז הם הולכים למכולת או – תסלח לי, מאירי – לסופרמרקט ואז השכנים מדברים עליהם, הילדים. חשוב להם.
אם נובל אנרג'י הייתה בעלת הבית היחידה של הדלק, הייתם מקבלים פה גרוש מששינסקי? כלום. אם היה מה שקורה עם תנובה עכשיו עם נובל אנרג'י, הייתה צעקה, נכון? אבל אנחנו מוכרים את הכול. למה? כי יש קבוצה קטנה שמתעשרת בשם הקפיטליזם הנאור, שהוא בעצם קפיטליזם של קבוצה קטנה, שהוא בעצם לא תחרותי.
זה הכאב שלי, שתנובה – היא גם עולה על השולחן פה – שהייתה פעם, אני גדלתי על זה. החותן שלי, זכרונו לברכה, האבא של אשתי, אלדד יהל, היה בין מקימי קיבוץ חצרים והקים את סניף תנובה בבאר שבע.
אז אני אומר שתנובה הולכת להיות עוד בית אחד. זה כואב לי. למה זה כואב לי? אמרו לי: מה אתה מתרגש? ככה זה המשחק, כולם ציניים. אני חשבתי שציונות זה לא ציניות, זה ו"ו של אמונה במשהו: שהנכדים שלנו, יהיה להם פה עתיד, שנעבוד ביחד גם יהודים וגם ערבים, שלא רק שקבוצה קטנה take the money and run.
בשם הקפיטליזם הזה, אני חונכתי על קפיטליזם נאור, עושים בדיוק את ההפוך: הוא לא תחרותי וקבוצה קטנה לוקחת ואז מי שמחובר מוכר לשחקנים הגדולים ואחר כך מוציא את הכסף גם כן. סליחה שכואב לי – אני פותח את הדיון בזה ובגלל זה איחרנו. אני מתנצל.

עכשיו אנחנו בדיון, לאה, אנחנו בוועדת המזון, הצעת חוק קידום התחרות בענף המזון. הישיבה תימשך עד 16:00. בשל הימשכות הישיבה נקיים הפסקה לארוחת צהריים קצרה. מתי, לאה? ב-14:00?
<יצחק וקנין:>
אם אפשר ב-13:00 אולי. יש לנו תפילה וזה הכול ביחד.

<היו"ר אבישי ברוורמן:>
אולי בזכות התפילה אנחנו נינצל פה, כי רק הדבר הזה - - -

<יצחק וקנין:>
מ-13:00 עד 14:00.

<היו"ר אבישי ברוורמן:>
יש לנו גם בקשה לדיון מחדש של חבר הכנסת - - -

<לאה ורון:>
אני מבינה שבזה אתה לא מתחיל משום שאתה רוצה לחכות למציע.

<היו"ר אבישי ברוורמן:>
כן. אני מחכה למיקי רוזנטל, לדיון מחדש לגבי סעיף ההגדות: "ספק", "ספק גדול" ו"קמעונאי". אם ככה, אנחנו נמשיך בהקראה. מי הקורא היום? עורך הדין שוורץ?
<אתי בנדלר:>
אדוני, לפני ההקראה. בישיבה האחרונה עצרנו באמצע הדיון בסעיף 7. הוועדה אישרה את סעיף קטן (א) וכן את סעיף קטן (ב) ועכשיו אנחנו בסעיף קטן (ג) שמדבר על בקשות לפטורים. אנחנו נמצאים בעמוד 8.
<היו"ר אבישי ברוורמן:>
אני רוצה להתקדם. כמו שאמרתי, אנחנו נעלה עוד מספר נושאים, אנחנו נקבל החלטות, אבל אני רוצה את ועדת המזון לסיים במועדה.
<אתי בנדלר:>
מי שמחזיק את הנוסח עם "עקוב אחר שינויים", זה בעמוד 8. מי שמחזיק נוסח נקי – זה בעמוד 5.

<לאה ורון:>
כתוב עליו בגדול "טיוטה", חברי הכנסת.

<אתי בנדלר:>
בנוסח נקי זה בעמוד 5. בנוסח עם "עקוב אחר שינויים", זה בעמוד 8. בכל מקרה, אנחנו מדברים על סעיף 7(ג).
<אורי שוורץ:>
אפשר לקרוא, אדוני?
<היו"ר אבישי ברוורמן:>
אנחנו מנסים "הכה את המומחה" – איזו ורסיה אנחנו קוראים.

<לאה ורון:>
מאחר ומועברים לוועדות מעת לעת נוסחים, הצעות לנוסח.
<היו"ר אבישי ברוורמן:>
רבותי, פרופסור גילה, שלום לך. יש לנו הרבה נושאים משותפים. אנחנו נתקדם פה ונעלה גם נושאים נוספים במשך היום.

בבקשה, עורך הדין שוורץ.

<אורי שוורץ:>
"7(ג) הממונה רשאי, לבקשת ספק גדול, לפטור אותו מתחולת הוראות סעיף קטן (א)(1) וסעיפים קטנים (א)(2)(א) עד (א)(3), כולן או חלקן, וכן רשאי הממונה, לבקשת קמעונאי גדול, 
לפטור אותו מתחולת הוראות סעיף קטן (ב), כולן או חלקן, הכול לפי העניין, אם שוכנע הממונה כי אין בביצוע אותן פעולות נושא הפטור כדי ליצור חשש לפגיעה בתחרות; החלטות הממונה לפי  סעיף קטן זה יפורסמו באתר אינטרנט.".
הכוונה לאתר האינטרנט של הרשות. דיברנו, אדוני, כר על הכוונה שעומדת מאחורי הסעיף הזה: לאפשר לממונה במקרים המתאימים, המיוחדים, אולי החריגים, לפטור ספקים גדולים וקמעונאים גדולים.

<היו"ר אבישי ברוורמן:>
אם ככה, כורש, רק דבר אחד אני מבקש: אני רוצה דברים שאין בהם יותר - - - על הדברים המרכזיים אנחנו עוד נריב. תודה.

<אלדד כורש:>
תודה, אדוני. ראשית, אנחנו כמובן מברכים על התיקון הזה וגם על הסימטריה שיש בו עכשיו לעומת הנוסח הקודם. יש לנו רק קושי משמעותי, אדוני, העליתי אותו גם בפעם הקודמת בהקשר אחר . יש לנו כאן סיטואציה אחת שעניינה, בוא ניקח למשל הסדר סדרנות, שאליבא לממונה היא נחשבת הסדר כובל, ויש שני חוקים שמטפלים בה. אני כבר לא מדבר על זה שיש גם צו מוסכם: יש את חוק ההגבלים העסקיים ויש את חוק המזון.

כאשר באים לכרות הסדר כובל, ספק וקמעונאי, ועכשיו רוצים לבקש פטור מהממונה, אז הם לא יודעים אם לבקש את הפטור לפי חוק המזון או לפי חוק ההגבלים העסקיים, הגם שסמכויות הפטור מוגדרות באופן שונה בין סעיף 14 בחוק ההגבלים, לבין סעיף 7 כאן.
השיקולים בחלקם דומים ובחלקם שונים, למרות שמדובר באותה סיטואציה, באותו ממונה, באותם צדדים, באותו הסדר. יחסי הגומלים האלה לא ברורים לנו, במיוחד לנוכח הוראה בסוף החוק שחוק ההגבלים העסקיים ממשיך לחול.

זאת אומרת, אם הייתה הוראה שאומרת: מקום בו חוק זה מטפל בו – חוק ההגבלים העסקיים לא מטפל בו, אז זה בסדר. ברור לי שאנחנו הולכים לשם ואז תהיה לי הערה אחרת. אבל נכון לרגע, אנחנו לא יודעים איך לפעול.

<היו"ר אבישי ברוורמן:>
תודה.

יש לך תשובה, עורך הדין שוורץ?

<אורי שוורץ:>
יש עיקרון כללי במשפט שאומר שהסדר ספציפי גובר על הסדר כללי. בנקודה הספציפית הזאת ישנו הסדר ספציפי בחוק המזון. ברור שבאופן גורף הוראות חוק המזון לא נועדו להוציא את הוראות חוק ההגבלים העסקיים, אבל יש כאן הסדר ספציפי להסדרים מסוג מסוים, עם דרך מסוימת לפתור אותם, לכן ההסדר הספציפי גובר.
<אלדד כורש:>
אורי, האם זה אומר שכאשר נגיע לסעיף שמטפל בתחולת חוק ההגבלים העסקיים אנחנו נאמר: למעט הסדרים שמטופלים בחוק זה? אני פשוט לא רוצה להשאיר את זה לכללים של פרשנות – אנחנו מדברים בפלילים, זה חיי אדם.

<היו"ר אבישי ברוורמן:>
עורכת הדין בנדלר, במקרה הזה, בין שני ההרים האלה, טורא בטורא, תפסקי.

<אתי בנדלר:>
עקרונית צודק עורך הדין שוורץ שאומר שכשיש הוראה מיוחדת, היא גוברת על הוראה כללית. זה כלל פרשני ידוע במשפט שגם עורך דין כורש מודע לכלל הזה. הוראות סעיף 47 המוצע בעניין שמירת דינים אכן עלול לערער את הביטחון לגבי תחולת אותו כלל פרשני וייתכן שאכן יהיה צורך בסעיף 47 לומר זאת במפורש.

<היו"ר אבישי ברוורמן:>
זה מספק אותך, מר כורש?

<אתי בנדלר:>
לפי הוראות חוק ההגבלים העסקיים וחוק הגנת הצרכן, הוראות חוק אחר יחולו אלא אם כן יש הוראה ספציפית בחוק זה.

<אלדד כורש:>
מצוין.

<אורי שוורץ:>
אני מציע לחשוב על זה עוד רגע, יש עוד קצת זמן עד שנגיע לסעיף 47.

<אלדד כורש:>
בסדר גמור.

<אורי שוורץ:>
נזכור את הדיון לסעיף 47.

<אתי בנדלר:>
צריכים לזכור את זה. אני רושמת לעצמי את זה כהערת שוליים.

<אלדד כורש:>
כמו שאמרתי, בהינתן שנתגבר על זה כשנדבר על סעיף 47, אני חושב שהסמכות שהממונה נטל לעצמו כאן היא שיקול מאוד-מאוד צר. לבוא ולומר שמקום שבו הממונה סובר שאין חשש לפגיעה בתחרות, לא ברור אם החשש הוא גדול או לא גדול, לא ברור אם הפגיעה היא קטנה או לא קטנה. לעיתים יש פגיעה קטנה במקום אחד, אבל זה עוזר לתחרות במקום אחר.

<היו"ר אבישי ברוורמן:>
מה אתה מציע?

<אלדד כורש:>
יש סעיף 14 בחוק ההגבלים העסקיים שאומר מהם השיקולים של הממונה כשהוא בא לתת פטור, למרות שזה פוגע בתחרות: אם זה לא פוגע בתחרות באופן נרחב, אם יש יתרונות אחרים לדבר הזה. אני מציע לאמץ את הנוסח של סעיף 14 לתוך המקום הזה. זה רק מרחיב את שיקול הדעת של הממונה, אני לא בא להצר את שיקול הדעת שלו.

<היו"ר אבישי ברוורמן:>
עורך הדין שוורץ?

<אורי שוורץ:>
אדוני, חוק ההגבלים העסקיים כולו עשוי לטפל בחלק לא מבוטל, שלא לומר מרבית, הסיטואציות שמעלה החוק הזה. אבל אנחנו רוצים הסדר ספציפי לענף המזון נוכח בעיות ספציפיות שנמצאות בענף המזון. אם אני לוקח עד הסוף את ההיגיון של הדברים שאמר עורך הדין כורש, אפשר לבטל את החוק הזה ולהישאר עם חוק ההגבלים העסקיים.
<היו"ר אבישי ברוורמן:>
נכון.

<אורי שוורץ:>
אבל לא זה מה שהכנסת רוצה לעשות ולכן אני חושב שצריך להישאר עם הסעיף.

<היו"ר אבישי ברוורמן:>
תודה רבה.

<אלדד כורש:>
אבל כל מה שאנחנו מבקשים זה לתת שיקול דעת לממונה. הממונה יחליט בסוף אם מגיע פטור או לא מגיע פטור. אני חושב שאנחנו בסופו של דבר עושים לא טוב, כי אנחנו מנסים לנהל חיי מסחר של שנים ארוכות קדימה בחדר ממוזג כאן, כאשר לא משאירים מספיק שיקול דעת.
אנחנו לא מבקשים ששיקול הדעת יהיה אצל הספקים ואצל הרשתות, אלא אצל מישהו שאנחנו מאוד סומכים עליו – אצל הממונה.

<היו"ר אבישי ברוורמן:>
אז נקרא לנערה ונשאל את פיה. פרופסור גילה, מה אתה אומר? 

<דיויד גילה:>
כמו שעורך הדין שוורץ אמר, ההסדר כאן הוא ספציפי. המטרה הייתה להשאיר את זה פשוט, To keep it simple, ולכן גם הסמכות לפטור היא פשוטה. היא יותר פשוטה מאשר בחוק ההגבלים. כמו שהאיסורים פשוטים, הסמכות לתת פטור היא פשוטה. אני חושב שזה לטובת הגורם שמבקש את הפטור, שזה פשוט.
<היו"ר אבישי ברוורמן:>
תודה רבה. אני מקבל את עמדתך.

מר ונג, נציג טרה, כן?

<אמיר ונג:>
בכיוון דומה, אני חייב להודות, אבל שני דברים - - -
<היו"ר אבישי ברוורמן:>
כיוון דמה לכורש?

<אמיר ונג:>
כיוון דומה לכורש. הסמכות כאן לתת את הפטור מנוסחת כסמכות רשות. זה בניגוד לחוק ההגבלים ששם כתוב שאם בית הדין מוצא שההסדר הוא בכל זאת לטובת הציבור, אז הוא יאשר אותו. אני חושב שגם הממונה, במקרה הזה, אם הוא מוצא שאין פגיעה בתחרות – אז הסמכות לא צריכה להיות מנוסחת כסמכות רשות.

<היו"ר אבישי ברוורמן:>
אז אתה רק חוזר על דבריו של אלדד.

<אמיר ונג:>
לא, זה לא בדיוק.

עוד דבר שצריך לשים לב אליו: יש עניינים בחוק ההגבלים, שכאשר הם מגיעים לסמכות של בית הדין שיכול לתת פטור, מדובר גם על טובת הציבור. קחו לדוגמה את המקרה שלנו: יכול להיות מקרה שבו יש בכל זאת איזשהו עניין בריאותי מוצהר, איזושהי דרך שצריך לטפל בו בצורה טובה באמצעות היצרן, וכשהחוק הזה אומר שהממונה יכול, רשאי, לאשר וגם אז רק אם אין פגיעה בתחרות, זה לא מה שאנחנו מכירים מחוק ההגבלים. שם, אמרנו, יש גם את טובת הציבור. בשביל זה יש את בית הדין והוא יכול, במקרים המתאים, לתת פטור. כאן אנחנו ניתקע.

<היו"ר אבישי ברוורמן:>
תודה.

המילה האחרונה שלך, אורי.

<אורי שוורץ:>
אדוני, אני קורא מתוך הסעיף שהפנה אליו קודם עורך הדין כורש, שהוא, אם תרצו, אקוויוולנט מתוך חוק ההגבלים העסקיים – הוא מתחיל במילים: הממונה רשאי.

<אמיר ונג:>
בחוק ההגבלים יש גם את בית הדין, זה חסר כאן, סמכות ערר על ההחלטה של הממונה. בחוק ההגבלים, אם הממונה לא נותן פטור – אתה יכול ללכת לבית הדין ובית הדין נותן אישור.

<אתי בנדלר:>
אני חושבת שיש סעיף כללי של החלת סעיפים מחוק ההגבלים העסקיים לצורך ערר, לא?

<אמיר ונג:>
לא. לא על זה.

<רוברט אילטוב:>
אי אפשר לערער על החלטה?

<אתי בנדלר:>
זאת שאלה טובה. מה אם רוצים לערור על החלטת הממונה?

<אורי שוורץ:>
הממונה הוא רשות מנהלית, וכמו כל רשות מנהלית, אפשר לפנות עליו לבג"ץ. 

<רוברט אילטוב:>
למה ללכת לבג"ץ ישר?

<אתי בנדלר:>
אבל זאת השאלה, הסמכויות לפי החוק המוצע יהיו של בג"ץ?

<אורי שוורץ:>
אני חושב שלמעט החריג, אם זיכרוני אינו מטעה אותי, בפרק הזה למעט הנושא של הוראות לקמעונאי, סעיף 7ב, שלגביו ישנה הוראה ספציפית - -

<אביגל כספי:>
- - - מותג פרטי.

<אורי שוורץ:>
סליחה, ומותג פרטי.
המקום שבו יש הוראות, שבאמת הולך הממונה ונותן הוראות, סמכות רחבה יותר, התערבות רחבה יותר, שאז מפנים לבית הדין – בכל שאר הסמכויות אין הפנייה לבית הדין להגבלים עסקיים.
אנחנו לא רואים את הסמכות הזו של הממונה כסמכות שמתאימה לערר. אנחנו לא רואים את ההחלטה כהחלטה מהסוג הזה ולא את הערר מהסוג הזה.

<רוברט אילטוב:>
למה?

<אורי שוורץ:>
משום שהסמכויות, האיסורים, שנקבעים כאן הם איסורים מאוד פרטניים, מאוד ספציפיים בניגוד לחוק ההגבלים העסקיים שקובע איזו נורמה כללית מאוד רחבה - - -
<רוברט אילטוב:>
אז על כל דבר צריך ללכת לבג"ץ במקרה הזה?

<אורי שוורץ:>
לא על כל דבר ללכת לבג"ץ כי מלכתחילה הכוונה היא שהכלל יהיה הנורמות שקבועות בחוק הזה. הסמכות לפטור היא סמכות יוצאת מהכלל, היא סמכות חריגה, היא סמכות שונה מהסמכות המצויה בחוק ההגבלים העסקיים, לא רק בהיבט העקרוני, גם במידת הישימות.

- - - ההערות כל הזמן מנסות לדחוף אותנו לחוק ההגבלים העסקיים. יצאנו מתוך חוק ההגבלים העסקיים כדי ליצור - - -

<היו"ר אבישי ברוורמן:>
אתי, אנא תייעצי לי כדי שאני אוכל לקבל את ההחלטה המושכלת להמליץ לוועדה להצביע.

<אתי בנדלר:>
אני אומר משהו באופן כללי על חלוקת סמכויות בין בתי משפט. בדרך כלל, אני לא אומת את זה כלל קבוע, ועדה מוועדות הכנסת לא מחליטה על סמכויות של בתי משפט אגב דיון בהצעות חוק, למעט דברים פרטניים ומאוד קטנים: היה לנו דיון אם ערר מסוים יכול להיות בכל בית משפט שלום או רק במקום בו יושב נשיא בית משפט שלום, הוועדה אמרה את דברה בגלל הצורך להרחיב את הנגישות לערכאות.
אבל לגבי חלוקת הסמכויות בין בית דין להגבלים עסקיים לבין בית המשפט העליון בשבתו כבית משפט גבוה לצדק לבין המחלקה הכלכלית של בית המשפט המחוזי וכולי, אני חושבת שאנחנו צריכים לקבל את המלצת נציגי הממשלה – הנה מצביעה נציגת משרד המשפטים בעניין הזה – כי הם בוחנים את העניין הזה, בין היתר, גם עם הנהלת בתי המשפט ועם גורמים אחרים.
לכן אני לא הייתי רוצה כרגע לתת איזושהי המלצה לאיזה בית משפט ראוי לערור בעניין הזה בלי שנקבל התייחסות מאוד מפורשת מטעם משרד המשפטים.
<היו"ר אבישי ברוורמן:>
מי גברתי?

<לירון נעים:>
אני ממשרד המשפטים. אנחנו חשבנו שהערר לבית הדין להגבלים עסקיים פחות מתאים לסעיף הזה בגלל אופי ההליכים בבית הדין להגבלים.

<רוברט אילטוב:>
אתם חשבתם או - - -

<אתי בנדלר:>
לא, הם נתנו את דעתם לנושא. זה מה שהיא אומרת: הם דנו בנושא, זה לא מקרי.
<לירון נעים:>
אני מסכימה עם הדברים שאמרה היועצת המשפטית שצריך לבחון את הליך הערר בסעיף הזה ואני מבקשת לבחון את האפשרות לקבוע שההליך כאן יהיה עתירה מנהלית. זה משהו שכאמור אנחנו צריכים לבדוק אותו מול הנהלת בית המשפט.
<אתי בנדלר:>
עתירה מנהלית למי?

<לירון נעים:>
עתירה מנהלית או לבית משפט כלכלי או לבית משפט לעניינים מנהליים.

<היו"ר אבישי ברוורמן:>
את תומכת בגישה של מר ונג?

<לירון נעים:>
אנחנו לא חושבים שהמקום המתאים הוא בית הדין להגבלים עסקיים בגלל אופי ההליך שם. צריך לבנות איזשהו מנגנון השגה - - -

<רוברט אילטוב:>
אז לבג"ץ?

<אתי בנדלר:>
לא, יש עוד אפשרויות. יש את המחלקה הכלכלית של בית המשפט המחוזי ויש גם בית משפט עניינים מנהליים.
<היו"ר אבישי ברוורמן:>
אז על מה, אם ככה, עורכת הדין בנדלר, לאור המחלוקת בנושא הזה - - -

<אתי בנדלר:>
כרגע, הסעיף הזה הרי איננו מתייחס בכלל לנושא הערר. זאת אומרת שאין מניעה - - -

<היו"ר אבישי ברוורמן:>
להצביע עליו.

<אתי בנדלר:>
באשר לערר על החלטת הממונה בנושא הזה ובנושאים נוספים שהצעת החוק מתייחסת אליהם, אני מציעה לבקש ממשרד המשפטים להביא לישיבה הבאה את המלצותיו.

<היו"ר אבישי ברוורמן:>
עורכת הדין נעים, זה יהיה ברור שנקבל את זה לפני זה ונוכל להצביע.
<לירון נעים:>
בהחלט.

<היו"ר אבישי ברוורמן:>
אם ככה, אני מצביע על הנושאים בלי ערר. מי בעד?

הצבעה

בעד סעיף 7(ג) – פה אחד
סעיף 7(ג) נתקבל.

<היו"ר אבישי ברוורמן:>
בעד – אושר פה אחד.
בבקשה, עורך דין שוורץ.

<רוברט אילטוב:>
אז מתי, בישיבה הבאה?

<אתי בנדלר:>
מתי הישיבה הבאה? ביום ראשון. אתם תספיקו עד יום ראשון?

<לירון נעים:>
אנחנו נעשה כל מאמץ.

<היו"ר אבישי ברוורמן:>
אני בטוח שתצליחו.

<לאה ורון:>
ביום ראשון זאת הישיבה האחרונה, גברת בנדלר.

<היו"ר אבישי ברוורמן:>
אנחנו רוצים לגמור. אנחנו יושבים מהבוקר עד הלילה. אני לא יודע כמה זה ישפיע, אבל אנחנו נגמור פה ונעשה את המקסימום. בסיכום נדבר איך יבדקו את זה ואפילו גם אודי פלג יעשה סקרים – הוא קיבל הרבה תקציב כדי לבדוק מה קרה פה – הלאה.

<אורי שוורץ:>
אני מקריא את סעיף 7(ד).

"(ד) הממונה רשאי לקבוע כללים ביחס לסוגי הסדרים או פעולות שלגביהם יהיו ספק גדול או קמעונאי גדול פטורים מתחולת הוראות סעיף קטן (א)(1) וסעיפים קטנים (א)(2)(א) עד (א)(2)(ג), אם שוכנע כי אין בסוגי הסדרים או פעולות אלה כדי ליצור חשש לפגיעה בתחרות.".
<לאה ורון:>
תסביר במספר משפטים.

<אורי שוורץ:>
אם הסעיף הקודם דיבר על פטור להסדר מסוים פרטני, הסעיף הזה מדבר על כללים שיכולים לפתור סוגים מסוימים של הסדרים וכל מי שנכנס לפטור הרחב הזה, שהוא לא ספציפי לאדם מסוים אלא לסוגים של הסדרים, יכול לא לבוא לממונה אלא ליהנות מהפטור. לקרוא את הפטור, להגיע למסקנה שהוא נכנס לפטור הזה. הרעיון הוא להקל על השוק לעבוד על פי הכללים שייקבע הממונה.

<היו"ר אבישי ברוורמן:>
יש הערות?

<אתי בנדלר:>
לי אין הערה כאן. תודה.

<היו"ר אבישי ברוורמן:>
אפשר להצביע? אני מאשר – מי בעד?

הצבעה

בעד סעיף 7(ד) – פה אחד
סעיף 7(ד) נתקבל.

<היו"ר אבישי ברוורמן:>
פה אחד אושר.

הלאה, עורך הדין שוורץ.

<אורי שוורץ:>
אני מקריא את סעיף 7(ה).

"(ה) הוראות סעיף קטן (א), למעט סעיף 7(א)(2)(ד), והוראות סעיף קטן (ב), לא יחולו לגבי מצרך אשר אותו ספק גדול לא סיפק בישראל במשך השנה שקדמה לתחילת אספקתו על ידו, וזאת 
למשך שנה אחת מתחילת האספקה.".

הגיונו של הסעיף, ואני אתייחס גם להערה שקיבלנו מהייעוץ המשפטי של הוועדה, הוא לאפשר לספקים שמגיעים עם מוצר חדש – אני כבר אומר כי הכוונה כאן היא למוצר חדש באמת, לא הגדלה או הקטנה של אריזה, לא הוספת רכיב פעוט - -
<היו"ר אבישי ברוורמן:>
לא אותה גברת בשינוי אדרת.

<אורי שוורץ:>
- - לא מיתוג מחדש – אלא מוצר חדש באמת שרוצים להכניס, רוצים להקל עליהם. העירה לנו הגברת בנדלר שיש צורך להגדיר את המונח "מוצר חדש". אנחנו כמובן מקבלים את ההערה ואנחנו נציע בישיבה הבאה הגדרה למושג.

<היו"ר אבישי ברוורמן:>
ביום א'?

<אורי שוורץ:>
ביום א'.

<אתי בנדלר:>
אני רק רוצה לומר מדוע חשבתי שיש צורך בהגדרה שלמצרך חדש. אם יש לי מוצר שארוז ביחידת מידה של קילו ועכשיו יש אותו באריזה של 1.5 קילו או של חצי קילו, האם זה מוצר חדש? האם בכלל, אם שינו את האריזה, זה מוצר חדש? האם גבינת קוטג' שהוסיפו לה זיתים – זאת הדוגמה שדיברנו עליה – זה מוצר חדש?

<היו"ר אבישי ברוורמן:>
העידן המודרני: לוקחים אותו דבר ועושים עליו איזו הצגה ומוכרים אותו כפל כפליים.

<יצחק וקנין:>
הכי חשוב: העטיפה.

<היו"ר אבישי ברוורמן:>
זו כבר הפסיכולוגיה של שטיפת המוח של הצרכנים בעולם המטורף שאנחנו חיים בו.

<אתי בנדלר:>
הערה נוספת לגבי הסעיף הקטן הזה היא מה קורה אם מצרך שהספק לא סיפק במשך שנה, אבל במרבית, בחלק מהשנה, בחלק גדול מהשנה, הוא היה על המדפים? גם לזה אין תשובה. לכן, ההיגיון שעומד מאחורי הסעיף הזה לא יכול לחול על מצרך כזה.

לכן חשבתי שהם צריכים לבחון את כל הסעיף הקטן הזה ואולי - - -

<היו"ר אבישי ברוורמן:>
ישן מפני חדש תוציאו.

<אתי בנדלר:>
אני מציעה, אם כך, לדלג על הסעיף הזה ונדון בו ביום א' אחרי שיובאו השיפורים.

<היו"ר אבישי ברוורמן:>
תודה. ביום א' נצביע עליו.

עורך הדין שוורץ, המשך נא.

<אורי שוורץ:>
"תמחור אסור וקשירה אסורה

7א. (א) ספק גדול לא יהיה צד להסדר עם קמעונאי גדול, אם כתוצאה מן ההסדר נמכרים מצרכים לקמעונאי הגדול במחיר הנמוך מהעלות השולית של אספקת המצרך לאותו קמעונאי. בכלל זה, ספק גדול לא יהיה צד להסדר שכתוצאה ממנו נמכרים לקמעונאי גדול מצרכים של הספק הגדול בהיקף מסוים במחיר נמוך או שווה למחיר שמציע הספק הגדול לאותו קמעונאי עבור רכישת מצרכים בהיקף קטן יותר.

(ב) סעיף קטן (א) לא יחול על ההסדרים הבאים –

(1) הסדר שלפיו כל יחידות המצרכים שבהסדר נמכרות לאותו קמעונאי במחיר נמוך מהעלות השולית של אספקת המצרך.
(2) הסדר שמתייחס למצרכים חדשים בלבד.".
<אתי בנדלר:>
תקרא גם את סעיף קטן (ה).

<אורי שוורץ:>
"(ה) בסעיף זה –

"מצרכים" – לרבות מצרכים מסוגים שונים.
"מצרך חדש" – מצרך שהספק הגדול לא סיפק בישראל במשך השנה שקדמה לתחילת אספקתו על ידו, וזאת למשך שנה אחת מתחילת האספקה.
"עלות שולית של אספקת המצרך" – השינוי בעלות הכוללת של ייצור או רכישת המצרך, שיווקו והפצתו על ידי הספק, כתוצאה מאספקת יחידה נוספת של המצרך על ידי הספק.".
<היו"ר אבישי ברוורמן:>
רבותי, זה הסעיף שאני ביקשתי להכניס, שלא יהיו יותר תשלומים כלליים. קיבלתי גם את הגיבוי של הממונה על ההגבלים. תודה.

<אורי שוורץ:>
אני לא חושב שזה הסעיף הזה.

<אתי בנדלר:>
אני חושבת שכדאי שעורך הדין שוורץ יסביר.

<היו"ר אבישי ברוורמן:>
בבקשה, ד"ר אילת, אתה רוצה גם לדבר קצת, אולי?

<אסף אילת:>
בשמחה.

<היו"ר אבישי ברוורמן:>
בבקשה, תן קצת תוכן, לא רק עורכי הדין.

<אסף אילת:>
הסעיף שדיברת עליו לגבי תשלומים כללים, לדעתי זה סעיף (ד). הרעיון של הסעיף הזה הוא למנוע מצב שבו ספק גדול משתמש בכוח שלו במוצר אחד שבו יש לו כוח שוק בשביל להחדיר מוצרים אחרים ולמנוע מהמתחרים האחרים את האפשרות להתחרות.

כדי להסביר את מה שזה אומר – דיברתי פה עם חלק מהאנשים – נניח שיש לך מונופול בקוטג' ואתה רוצה עכשיו להחדיר מוצא אחר, אתה יכול באמצעות התמחור שלך להגיד: אם אתקנה ממני את כל הקוטג' במחיר גבוה, תקבל בחינם איזשהו מוצר שבו אני חלש. את זה אנחנו רוצים למנוע.

זה לא נועד למנוע מצב שבו אני אומר: אם תקנה ממני קוטג'. תקבל באיזושהי הנחה מוצר אחר, כל עוד זה עדיין מעל העלו השולית. כי אז ספק מתחרה יכול להתחרות בך. זה לא נועד למנוע מצב שבוא אני אומר: בוא תקנה את 100 יחידות הקוטג' הראשונות ב-4 שקלים ואת כל הבאות ב-3.5 שקלים, כל עוד זה מעל העלות השולית.

הרעיון הוא באמת לא למנוע הנחות כמות באופן כללי אלא רק למנוע ניצול כוח שוק במוצר א' כדי להחדיר לשוק מוצר ב'.

<יצחק וקנין:>
כל מה שאמרת זה טוב בתנאי שאני הולך לסופר ואני לא מוצא רק את המוצר הזה על המדף. אין לי מוצר אחר לבחור, מה אני עושה אז? זאת הטענה שלי מלכתחילה, אני חוזר ואומר: יש פה בעיה שאם לא נפנים אותה, יקרה לנו מה שקורה לנו בדיור שמספרים לנו סיפורים: הנה זה מתייצב. אני זוכר שפעם הנגיד אמר לי: יש מגמת ירידה בחירי הדירות. חבל שלא לוקחים את הפרוטוקולים.

<יעקב אשר:>
לפני כמה שנים זה היה?

<יצחק וקנין:>
לפני שנתיים-שלוש.

<היו"ר אבישי ברוורמן:>
כשעוד היית בני ברק.

<יצחק וקנין:>
כל היום אומרים לנו למה מחירי הדיור לא יורדים: אין מספיק היצע. הביקוש גדול וההיצע קטן. מבחינתי אנחנו חוזרים כל הזמן לאותה נקודה. הנקודה המרכזית היא: כמה אתה נותן לספק הגדול על המדף. אם אתה לא מגביל אותו – אז חבל על כל החוק הזה. תיקחו אותו, אני אומר לכם, הוא לא ייתן לנו שום דבר כי לא תהיה לי אפשרות לבחור, אין לי מספיק מבחר. אני נכנס לסופר, כמו שמרתי, ניקח מותג, קפה עלית או קוקה קולה או כל מוצר אחר שישנו על המדף – אין לי מוצר אחר לבחור בו, זה לא נותן לי אפילו את המחשבה לקחת מוצר אחר, כי אין אותו על המדף.
אם אין אותו על המדף – נגמר הסיפור, רבותי, המחירים לא ירדו. אין אפשרות להכניס את הקטן למדפים. זה יחזור על עצמו ואנחנו נדבר פה עד מחר.

<היו"ר אבישי ברוורמן:>
מה שאומר חבר הכנסת וקנין, אנחנו נעלה את זה קצת יותר מאוחר כי אני רוצה להתקדם. חבר הכנסת וקנין אומר דבר מאוד פשוט. לגבי הרבה מהדברים פה, אני שאלתי את השאלה גם את הממונה, מה יקרה בסוף לצרכן? זה מה שמעניין אותנו.

חבר הכנסת וקנין אומר טענה שהעלו רבים וטובים שנפגשתי עימם: אם יצרנים קטנים לא יוכלו לעלות על המדף, שיידעו שבחלק מהמדף הם יכולים לעלות, בסופו של דבר העסק לא יעבוד. השאלה היא: איך מבטיחים שהם יעלו על המדף?

<יצחק וקנין:>
עוד משהו כדי לחזק את זה. רבותי, בואו נצא מפה כולנו. מאחר והעברתי פה חוק מסובך קצת, חוק הטייס – לאה יכולה להעיד – רבותי, סיירתי בבסיסי צה"ל, הלכתי לרשות שדות התעופה, לא רוצה להגיד לכם איפה לא הייתי, מנחתים ומה שאתם לא רוצים, כדי לראות את זה בעין מקרוב.
בואו נקום מפה עכשיו כולנו, באחריות אני אומר את זה, בואו נצא מהאולם הזה. אנחנו יושבים פה, איך הוא אמר, בחדר ממוזג, נלך לאיזה בית מלון שתבחרו, נלך לאיזה קייטרינג שתבחרו, תמצאו שהספקים שמספקים את האוכל של כולנו, רובנו, אוכלים יום-יום בשמחות, בחתונות, הם ספקים שלא נמצאים כמעט על המדף ברוב המקרים.

אני אומר אז באחריות – במוסדי, העין לא רואה. העין שלנו קונה, העין גם אוכלת, דרך אגב, תפתחו לכם את הגמרא ואני אגיד לכם איפה. אתם יודעים שעיוור אוכל אותר מאדם שרואה?

<לאה ורון:>
אנחנו רוצים להתקדם.

<יצחק וקנין:>
אבל זו המציאות. צריך להתקדם – אבל אנחנו מעקרים את החוק מהדבר הזה, אין חוק – הוא לא שווה.

<היו"ר אבישי ברוורמן:>
יצחק, תקשיב. הייתה לנו שיחה בעניין. מכיוון שאנחנו הולכים לסיים את החוק הזה, אני מקווה ביום א', אני רוצה קודם כל להתקדם בסעיפים האלה. השאלה שהעלית ואני שוחחתי אתך עליה ועם עוד אחרים, אני אעלה אותה אבל קצת מאוחר יותר ואנחנו נתקדם.
<יצחק וקנין:>
אין לי בעיה.

<אתי בנדלר:>
אז אתה רוצה לדלג על הסעיף הזה?

<אסף אילת:>
אני רוצה להעיר הערה קטנה לגבי הנושא שהוא העלה.

<היו"ר אבישי ברוורמן:>
בבקשה, כן.

<אסף אילת:>
בלי להתייחס לכל הנושא שהעלית שבו נדון יותר מאוחר, אני רוצה להגיד שהסעיף הזה נועד באופן ישיר לשפר את הבעיה לפחות במידה מסוימת.

<היו"ר אבישי ברוורמן:>
הוא העלה את הנושא הבאה, לא לגבי הסעיף הזה. לגבי הנושא איך מבטיחים, בסופו של דבר, שיהיו יצרנים קטנים על המדף. אני אפתח - - -

<יצחק וקנין:>
אנחנו רוצים תחרות. תחרות זה עוד יצרנים על המדף.

<אלי שלום סתוי:>
גם לקמעונאים קטנים צריך לדאוג במסגרת החוק הזה. לא רק ליצרנים – גם לקמעונאים.\

<לאה ורון:>
מאחר והולכים לדון בבקשות לדיון מחדש בהגדרות של ספק, ספק גדול וקמעונאי גדול, אז תאפשרו להתקדם לסעיפים הבאים ואחר כך יעסקו בסעיף זה.

<רן מלמד:>
איך הסעיף הזה מתייחס למבצעים? הרי גם למבצעים - - - -

<לאה ורון:>
אבל לא עוסקים כרגע בסעיף הזה.

<אתי בנדלר:>
אבל כן עוסקים, לאה. אני הבנתי שהיושב ראש אומר שנעסוק עכשיו בסעיף המוצע ובקשר לנושא של שריון מקום במדפים ליצרנים קטנים נדון יותר מאור. כך אני הבנתי אותך, לא?

<היו"ר אבישי ברוורמן:>
כן, נכון. יותר מאוחר.

<אתי בנדלר:>
האם דנים בסעיף 7(א) עכשיו, אדוני?

<לאה ורון:>
השאלה אם אתה רוצה - - -

<רן מלמד:>
הייתה לי שאלה על 7(א).

<היו"ר אבישי ברוורמן:>
האם אני יכול להצביע על 7(א) כמו שהוא עכשיו?

<רן מלמד:>
אדוני, לפני זה, האם אפשר לשאול שאלה על 7(א)?

<היו"ר אבישי ברוורמן:>
בבקשה, רן, כן.

<רן מלמד:>
השאלה שלי היא: איך 7(א) עומד בנושא מבצעים? יש הגדרות מיוחדות למבצעים? מצרים חדשים יכולים להיות מוגדרים כמבצעים אם לא תהיה פה התנגשות, אם לא יהיה פה שימוש לרעה במושג מבצע?

<לאה ורון:>
לא שומעים אותן, מר מלמד, חכה רגע.

<רן מלמד:>
מוצר חדש הוא לא בהכרח מוצר במבצע.

<דיויד גילה:>
מבצעים הם מוגבלים מהבחינה הזאת. אם אתה עושה מבצע טורפני כשאתה מנסה למנף מוצר אחד שאתה חזק בו בתור ספק גדול כדי לדחוף מוצר אחר של הספק הגדול, אז אסור שהמוצר האחר יימכר, הלכה למעשה - - -

<רן מלמד:>
לכן אני שואל איך זה בא, אם בכלל - - -

<דיויד גילה:>
אבל מבצע, עד העלות השולית, אפשר לעשות.

<רן מלמד:>
החשש שלי שהסעיף הזה ינוצל כדי להשתמש במושג מבצעים ואז אנחנו נראה הרבה מאוד מבצעים שבעצם ימנעו את התחרות בסופו של דבר. אנחנו נעבור לשיטה של מבצעים.

<דיויד גילה:>
אין כאן פטור למבצעים.

<אתי בנדלר:>
אני רק רוצה לומר שבכל מקרה מצרך חדש מוגדר כאן, בכל מקרה הוא יהיה אותו מצרך חדש של סעיף 7(ה) שעליו דיברנו קודם. ההגדרה היא לא כפי שכרגע.
<אהוד פלג:>
אבל אז זה משתמש בהגדרה של מצרך שבסעיף 1. הערת נכון קודם, עורכת הדין בנדלר, שלא ברור מספיק האם אותו מוצר עצמו באריזה שונה נקרא מוצר חדש.

<אתי בנדלר:>
נכון.

<אורי שוורץ:>
הצענו שנציע הגדרה.

<אתי בנדלר:>
הפטור יחול לגבי מצרך חדש, אבל מהו מצרך חדש? ההגדרה עדיין לא סגורה.
<היו"ר אבישי ברוורמן:>
אייל עופר, בבקשה.

<אייל עופר:>
אני רוצה להעיר שתי הערות. אחת, כל הנושא של מבצע או מצרך חדש עלול להיות פרצה שדרכה אפשר יהיה להכניס משאית של אחד המונופולים הגדולים. חשוב בחוק הזה שלא תיוותר בו אפילו פרצה אחת, כי מספיקה פרצה אחת וכולם ייסעו בה.

הדבר שהי, הרציונל שמאחורי הסעיף הזה, שאנחנו תומכים בו בכל לב, הוא לייצר תמחור בנפרד לכל מוצר ומוצר כדי שלא ינצלו את הגודל בדיוק למה שחבר הכנסת וקנין אמר, להגיד: אני גדול ב-X,Y,Z – תן לי גם מקום על המדף בשביל A,B,C.
חשוב להכניס פה עניין ואני חושב שזה נאמר גם בשבועות האחרונים בהקשר של חקירה שהפכה גלויה, של רשות ההגבלים, לא לאפשר את זיקה בין יצרן שהוא גדול בדבר אחד לבין מוצרים - - -

<היו"ר אבישי ברוורמן:>
יפה.

<אייל עופר:>
ולכן, מה שחשוב פה הוא שהתמחור יהיה בנפרד, שהמשא ומתן יהיה בנפרד, לכל קבוצת מוצרים. בלי זה, הסעיף הזה עדיין עלול לשמש ליצירת בדיוק אותה קשירה טורפנית.

<היו"ר אבישי ברוורמן:>
ולכן הסעיף, כמו שהוא כתוב, מספק או לא?

<חנא סוייד:>
אני מציע כאן איזה תיקון - - -

<היו"ר אבישי ברוורמן:>
רגע. הסעיף מספק? אני רוצה להצביע עליו.

<אייל עופר:>
אנחנו מציעים להוסיף את המילים: "בכל משא ומתן והתנהלות מול קמעונאי, חייב ספק גדול להפריד הפרדה מוחלטת בפעילות בין קטגוריות שונות.".

<היו"ר אבישי ברוורמן:>
עורך הדין שוורץ, תחשוב על זה.

בינתיים, חבר הכנסת סוייד, בבקשה.

<חנא סוייד:>
אני רוצה להבהיר כאן את העניין. צריך גם להסתכל על הספקים ועל הקמעונאים, לא רק על המוצרים עצמם, כי עם הבעלויות הצולבות, עם חברה שיש לה פנים כאן ופנים אחרות במקום אחר או במוצר אחר, אני מציע שאנחנו נוסיף את ההערה שהעניין שלא יהיה צד להסדר בין במישרין או בין בעקיפין. לא שעל ידי גוף אחד אתה מייצג איזשהו גוף אחר. אני חושב שזה יכול להוות פרצה שכולם יכנסו דרכה

<היו"ר אבישי ברוורמן:>
עורך הדין מאירי, בבקשה.

<ערן מאירי:>
אדוני, אני מבין את מה שאומרים כאן. אני לא בטוח שמה שכתוב זה מה שכולם פה מבינים. אני חושב שיש פה איזושהי אי הבנה לגבי הסעיף.

<היו"ר אבישי ברוורמן:>
אז תסביר לנו ותציע תיקון.

<ערן מאירי:>
כעורך דין שמייצג קמעונאי, אני לא מבין איך אני אמור להתנהג לפי הסעיף הזה.

<אלדד כורש:>
אני מסכים לחלוטין, אדוני.

<ערן מאירי:>
עומד פה עורך דין מצד הספקים, שגם הוא לא מבין. אם אנחנו לא מבינים מה קורה פה, אני חושב שמשהו פה - - -

<היו"ר אבישי ברוורמן:>
רבותי, מכיוון שעורך הדין מאירי, למרות שהוא יקה – פעם היו אומרים, בטעות, שיקה זה ראשי תיבות של: יהודי קשה הבנה, למרות שזה בכלל ז'קט – הוא לא יהודי קשה הבנה. אני מבקש שהוא יבין את מה שאתם מסבירים. בבקשה.
<יאיר זילברשטיין:>
שיסבירו.

<ערן מאירי:>
עם כל הכבוד, אנחנו מבינים את מה שאומרים כאן. אנחנו לא חשובים שמה שכתוב בטקסט משקף את מה שאומרים כאן. לגבי מה שאומרים כאן – אין לנו בעיה.

<היו"ר אבישי ברוורמן:>
עורך הדין מאירי, אולי אתה תיתן לנו את התיקון, בבקשה. אני לא רוצה לשלם לך מכספי הכנסת כי זה קשר הון ושלטון - - -

<ערן מאירי:>
כבודו, ראיתי את זה רק אתמול בערב. לא הצלחנו לעשות עדיין תיקון. אי יש לנו את הזמן וממילא לא ממצביעים על זה עכשיו – נוכל להמליץ על תיקון.

<היו"ר אבישי ברוורמן:>
אני רוצה להתקדם. עורך הדין שוורץ, בבקשה.

<אורי שוורץ:>
אדוני, קראנו את הסעיף, הסברנו אותו. להבנתנו הוא ברור. זה לא עניין פשוט, זה נכון, אבל בלי שאני מבין מה לא ברור - - -

<אלדד כורש:>
הייתי שמח שמישהו מחברי הכנסת יבין מה כתוב בחוק. מי שמצביע, יגיד מה הוא הבין - - -

<היו"ר אבישי ברוורמן:>
עורך הדין כורש, מה קרה היום? התעוררת? איזה דרישות מוגזמות אתה - - -

<אלדד כורש:>
התינוקת העירה אותי ב-05:00 בבוקר. אני כבר בצהריים. בזמן של זוהר, הבת שלי, אני כבר בצהריים, אדוני.
<היו"ר אבישי ברוורמן:>
רבותי, אנחנו בפרשת כורש.

<צבי ביידא:>
אני משופרסל.

<היו"ר אבישי ברוורמן:>
אז אתה מחזק את מר מאירי.

<ערן מאירי:>
הוא נותן זווית מהשטח.

<צבי ביידא:>
אני רוצה לשים דגש על המונח עלות שולית של אספקת המצרך. המונח הזה הוא ונח כלכלי, הוא מונח שבאמת קשה להבין מה כוונתו - - -
<היו"ר אבישי ברוורמן:>
זאת נקודה טובה מאוד. מה ההצעה?

<צבי ביידא:>
נראה לי שאם היינו פשוט באים ואומרים את הטקסט בצורה פשוטה, שלא ניתן לקשור מוצר אחד במוצר אחר, בתמחור של ספק לקמעונאי, היה אפשר להעביר - - -
<אורי שוורץ:>
זה מאוד - - -

<צבי ביידא:>
אני לא מבין למה להכניס מושג שדורש ניתוח כלכלי שאנחנו לא מבינים.

<היו"ר אבישי ברוורמן:>
עורך הדין שוורץ, אנחנו צריכים עכשיו שכולנו נבין, כולל אני, לאור הדברים האלה. אם לא – פרופסור גילה יסביר לנו, ואז אנחנו נצביע. תסביר לנו.
<אורי שוורץ:>
להערה האחרונה בנושא של הגדרה של עלות שולית: ברגע שיעבור החוק הזה אנחנו נפרסם נייר מדיניות שמסביר מה זה.

<היו"ר אבישי ברוורמן:>
מה זה Marginal Cost, מה זה עלות שולית.

<אורי שוורץ:>
בדיוק. כל מי שמבין משהו בכלכלה, מבין את זה.
<היו"ר אבישי ברוורמן:>
אם זה לא טוב, אנחנו נדון.

<חנא סוייד:>
מי יקבע את זה? זה קצת נכנס למושגים כלכליים, זה Fine tuning.
<אורי שוורץ:>
לכן אנחנו ננסה להסביר את זה. שפת חקיקה, כך אני חושב, קצת מתקשה להתמודד עם המונחים הכלכליים, כשיש להם את - - - חופשית, נוכל להסביר את זה וזאת נעשה. אני אומר את זה לפרוטוקול.

<אלדד כורש:>
איך זה מתיישב עם המגמה של Keep it simple? זה הדבר הכי פחות Simple שיש בעניין הזה. עשינו הרבה ויתורים כאן, אדוני, מבחינת מה שנכון לעשות - - -

<היו"ר אבישי ברוורמן:>
אלדד, אתה זוכר את המחזה האדיר הזה אוויטה? Don't Cry for Me Argentina? הדמעות שלי נוזלות מהוויתורים.
<אתי בנדלר:>
זה שלב שנתחיל לשיר.

<אלדד כורש:>
אני לא רוצה שנהיה ארגנטינה, אדוני.

<היו"ר אבישי ברוורמן:>
פרופסור גילה, אתה רוצה להתייחס לזה?

<דיויד גילה:>
כמו שאמר עורך הדין שוורץ, הסעיף אומר את מה שד"ר אילת הסביר: ספק גדול לא יהיה צד להסדר עם קמעונאי גדול אם כתוצאה מן ההסדר נמכרים מצרכים לקמעונאי הגדול במחיר נמוך מהעלות השולית של אספקת המצרך לאותו הקמעונאי.
בדוגמה של הקוטג' והיוגורט: אני מונופול בקוטג', אתה, קמעונאי גדול, חייב את הקוטג' שלי. אני רוצה לדחוף לך את היוגורט שלי כדי להעיף מהמדף את היוגורט המתחרה, כמו שחבר הכנסת וקנין חשש. מתי אתה מעיף? אתה יכול, למשל, את מחיר הקוטג' ולהגיד שמחיר היוגורט הוא ממש זול, הצעה שאי אפשר לסרב לה. אתה יכול להגיד שהקוטג' יהיה יותר זול אם ייקח את היוגורט.

כך או כך, כתוצאה מההסדר, הלכה למעשה היוגורט נמכר במחיר ממש נמוך. זה מה שהקמעונאי רואה לנגד עיניו. הוא אומר: יש לי פה הזדמנות לקבל יוגורט במחיר ממש נמוך, וגם כך אני חייב את הקוטג' שלו, מה אני יכול לעשות? לא לקחת את היוגורט של המתחרה ואז המתחרה עף מהמדף. זה הרציונל.

<צבי ביידא:>
איך זה קשור לעלות השולית?

<דיויד גילה:>
זה קשור לעלות השולית. אם אתה מוכר את היוגורט, הלכה למעשה, במחיר גבוה מהעלות השולית שלך, אתה מתחרה לגופו של עניין. אם יש לך מתחרה שהוא יעיל כמוך, הוא יכול להתחרות על היוגורט.

אבל אם יש לך מתחרה שהוא יעיל כמוך ואתה עושה את הקומבינה שאמרתי קודם, אז אפילו אם הוא יעל כמוך או יותר יעיל ממך, הוא לא יצליח לדחוף את היוגורט שלו למדף, הוא לא יצליח להגיע למדף כי אתה משתמש במונופול שלך בקוטג' כדי למנף את זה על היוגורט.

זה עקרון הבסיס. שאר הסעיף בעצם מסביר את זה ופורט את זה לפרוטות. אם קוראים את כל הסעיף הזה כמכלול אז אתה מקבל בדיוק את מה שד"ר אילת הסביר. 
<היו"ר אבישי ברוורמן:>
אני רק אחדד את הנקודה - - -

<רוברט אילטוב:>
הבקשה של חבר הכנסת סוייד, לדעתי היא גם סוגרת את כל הפרצות הנוספות.

<אתי בנדלר:>
אין צורך, סליחה. לדעתי אין צורך. אם אני בהגדרות - - -
<חנא סוייד:>
- - - אוטוסטרדה לעקיפות אם לא מוסיפים את זה.

<אתי בנדלר:>
הגדרת ספק עדיין לא אושרה, אנחנו נחזור אליה. היא אושרה ויש בקשה לדיון מחדש ונדון בה. על כל פנים, ספק זה גם: "וכן כל אדם קשור לאלה". זאת אומרת, זה הספק עצמו וכן כל אדם קשור לאלה ובאמצעות ההגדרות שכבר אושרו, של אדם קשור, זה כולל בעצם את כל הקונצרן. אני טועה או צודקת?

<חנא סוייד:>
אני חושב ש- Second Checkלא יזיק.

<אתי בנדלר:>
אם זה כלול אז זה כלול לגבי כל הסעיפים ואם זה לא כלול – אז רע מאוד אם אנחנו נכתוב את זה רק כאן.

<חנא סוייד:>
לזה אני מסכים.
<היו"ר אבישי ברוורמן:>
אני רק רוצה לחדד ולראות אם הבנתי, עורך הדין כורש – אני אחד מחברי הכנסת כאן – למשל, קחו מוצר כמו קוטג', הלוא תנובה על המדף היום, תנובה עלולה להיות חברה סינית אם לא נעצור את זה, אני מקווה שתונפק בבורסה - - -

<אלדד כורש:>
ימכרו שם רק אגרול, אדוני.

<היו"ר אבישי ברוורמן:>
אז בכל מקרה, אנחנו פתאום מוכרים קוטג' בפחות מהעלות השולית, מאוד-מאוד בזול. אם היינו עושים את זה במוצרים כלליים, בייבוא, היינו אומרים שזה Dumping מסוים, נכון? מחיר היצף. במקביל, אנחנו עושים את זה כי יש לנו מוצר אחר שאנחנו מכניסים אותו. עכשיו, הממונה מדבר על זה שלא נרשה את הסיפור הזה כי תהיה מגבלה של עלות שלולית. לזה התכוונת?

<דיויד גילה:>
כאשר תנסה למנף את הכוח שיש לך בקוטג' במוצר אחר.
<אורי שוורץ:>
צריך להגיד שזה גם באותו מוצר עצמו. זה לא חייב להיות בי9ן מוצרים שונים. זה יכול להיות גם באותו תוצר עצמו אתה מונע תחרות בשוליים ולא נותן לשחקן חדש לצבור אפילו נתח קטן משום שאתה יותר לקמעונאי תמריך שלא ניתן להתגבר עליו לקנות את המוצרים השוליים ממך.

<אלדד כורש:>
עולם התוכן הזה, אדוני, לוקח אותנו בדיוק למקום שבו אנחנו כבר די הרבה זמן מדברים על התופעה שנקראת Loss leader, זאת תופעה שהיא לכאורה שובת לב: אנחנו נותנים לסופר למכור מוצר שהוא Leader במחיר נמוך יותר ממה שזה עולה לו.
<היו"ר אבישי ברוורמן:>
במחיר הפסד.

<אלדד כורש:>
מי מפסיד מהדבר הזה, אדוני? מי שמפסיד מהדבר הזה זה רק הקטנים: המכולות שלא יכולות להתחרות במוצרים האלה כי להם אין התקציבים למכור היותר נמוך ממה שהם מוכרים, ובנוסף גם היצרנים הקטנים, כי מי יקנה מוצר של היצרן השלישי והרביעי כאשר המוצר הנחשק –שאדוני אומר ששטפו למישהו את המוח עליו, בלי קשר אם אני מסכים לזה או לא מסכים לזה – מי יקנה את המוצר הזה כאשר הוא נמכר ביותר זול?
התופעה הזאת של Loss leader, בטווח הקצר, ב-10 דקות הקרובות, היא טובה מאוד לצרכן: הוא קונה מוצרים בזול. אבל היא דוחקת את המכולות ודוחקת את הספקים הקטנים. חודשים ספורים לפני קריסת קלאב מרקט, כאשר ניסחנו את הצו המוסכם, ישבנו אצל שטרום ואמרנו לו: מתנהלת מלחמת מחירים מטורפת בין שופרסל, קלאב מרקט ומגה, תעצור את הדבר הזה. הוא אמר: אני לא עוצר את הדבר הזה, לציבור זה טוב.
אמרנו לשטרום – והוא היה כאן בדיונים והוא זוכר שאמרתי לו את זה כי דיברנו על זה – אם רשת אחת תקרוס כי לא תעמוד במלחמה הזאת, נמצא את עצמנו עם שתי רשתות. וזה מה שקרה בדיוק, אדוני. כאשר מאפשרים לתופעת Loss leader להיות תופעה פראית – היא בסופו של דבר הורגת את הקטנים. המטרה של החוק היא למנוע ריכוזיות.

<רוברט אילטוב:>
בין במישרין ובין בעקיפין, זה כולל גם את המפיצים?

<אתי בנדלר:>
כן, כן. אנחנו נגיע בהמשך היום להגדרה של ספק, אתה תראה.

<חנא סוייד:>
זו הגדרת ספק. האם גם למפיץ אפשר לקרוא ספק בעניין?
<עירית פיליפ:>
אני מייצגת את מגה. אני רוצה להתייחס לחלק השני של הסעיף. היה פה הסבר, ולצערי הנוסח פה, לדעתי, יכול להטעות. זה נאמר במובלע בדברים שאסף אמר, אבל אני רוצה שזה יהיה ברור.

<אתי בנדלר:>
החלק השני זה החלק המתחיל בסעיף קטן (א) במילים: "ובכלל זה"?

<עירית פיליפ:>
כן. "בכלל זה, ספק גדול לא יהיה צד להסדר שכתוצאה ממנו נמכרים לקמעונאי גדול מצרכים בהיקף מסוים במחיר נמוך או שווה למחיר שהוא מציע לאותו קמעוני עבור רכישת מצרכים בהיקף קטן יותר".
נאמר פה קודם שאין הכוונה למנוע הנוחות כמות. זאת אומרת שאם אני מחליט עם הספק שכמות מוצרים מסוימת תימכר במחיר מסוים וכמות מסוימת של המוצר תימכר במחיר נמוך יותר – אין בעיה. אבל זה לא קשור לקשירה של מוצר אחר.
לכן החשש הוא שהסיפא פה תמנע דברים, שממך אני מבינה, שהם מותרים. אבל לכאורה, מפשט הסעיף, נשמע כאילו הם אסורים.

<אלדד כורש:>
הפשט הוא איסור הנחת כמות.

<עירית פיליפ:>
בדיוק. הפשט הוא איסור הנחת כמות, בדיוק כמו שנאמר פה.
<אלדד כורש:>
ככה גם אני קראתי את זה.

<עירית פיליפ:>
מאוד חשוב להבין כי זה מה שנותר לנו.

<היו"ר אבישי ברוורמן:>
תודה, אני מודה לך, גברתי.

אודי פלג ורונן כביר, לגבי כל הנושא של Loss leader, מה עמדתכם באמון הציבור? מצד אחד אנחנו אוהבים שהמחירים יורדים בממספר מוצרים אבל התופעה היא בעייתית. אז איך מרבעים פה את המעגל בגישה הקונספטואלית לגבי מה שנאמר כאן, שאנחנו לא רוצים שיהיו מוצרים שהם מתחת לעלות השולית, מכיוון שבעקיפין הם דואגים לנו לקחת את עודף הצרכן במוצר אחר, לבין התופעה של Loss leader שהיא כללית לגבי מספר מוצרים שאנחנו רוצים. יש פה, בכל זאת, בעיה קונספטואלית, פרופסור גילה, שאני רוצה שתתייחס אליה.

<אהוד פלג:>
רונן תכף יגיד את עמדת אמון הציבור. אני אדבר בשם המועצה הישראלית לצרכנות, ברשותך. דבר ראשון, לפני שאני אתייחס לשאלה שלך, אני רוצה לשאול מדוע ההגבלה הזאת חלה רק לגבי קמעונאים גדולים? אותו הסדר שיפגע בספקים הקטנים, המתחרים, עלול להיות גם מול קמעונאי קטן. מדוע האיסור הזה של הסדר בין ספק גדול לבין קמעונאי, לא חל גם על קמעונאים קטנים.

דבר שני, לגבי השאלה שלך. ההבדל בין התופעה הזאת, פה אנחנו מצטרפים לצורך לאסור עליה, לבין ה- Loss leaderשאנחנו לא חושבים שצריך לאסור אותו, הוא שכאן פוגעים בספקים אחרים וכך נפגעת התחרות וכך הצרכן נפגע. בעוד שב- Loss leaderההחלטה היא עצמאים לגמרי של בעל החנות למשוך קונים על-ידי הנחה על מוצר אחד והצרכן יחליט אם הוא קונה את המוצר האחר. כאן הצרכן מרוויח.

<רונן רגב כביר:>
קודם כל, Loss leaderזה אינדיקציה לתחרות. זאת אומרת, הקמעונאי אומר: אני רוצה לעשות פעולה, לעשות מאמץ, שיבואו לקנות אצלי. התחרות, בסופו של דבר, בעולם הקמעונאות, מתחילה בשלב הראשון בהחלטה לאיזו חנות אני הולך ואז מה אני קונה באותה חנות, אז אי אפשר לומר שכל עולם ה- Loss leader הוא מושג בעייתי.

יש אתו שתי בעיות שחשוב לתת עליהן את הדעת. האחת, הוא שם בפוקוס מספר מאוד מצומצם של מוצרים ומפחית את ההשוואה של המחירים הכוללים. הנושא הזה - - -

<היו"ר אבישי ברוורמן:>
הדוגמה שהציבור מכיר: תיכנס לרמי לוי ותקנה עוף בשקל, יתר המוצרים מוכר - - -
<רונן רגב כביר:>
נכון מאוד.

המענה האפקטיבי לבעיה הזאת יהיה באמצעות הפרק של שקיפות המחירים, שנגיע אליו בהמשך, מה שבהגדרה יפחית את העוצמה של השימוש ב- .Loss leader
הבעיה השנייה, שכמו כל דבר, אמר פעם אריסטו, ההבדל בין טוב ורע הוא הבדל כמותי, לא איכותי. Loss leader זה טוב, אבל במידה מסוימת. כאשר זה מגיע לעיוות ממש של המחירים – בוא נבין על מה מדובר: אלו מוצרים יהיו Loss leader? תמיד המוצרים עתירי הביקוש, כמעט תמיד של הספקים הגדולים, שהם גם משקיעים בפרסום המוצרים שלהם. אלה המוצרים שיימכרו במחיר הפסד.

מאיפה יחזיר לעצמו הקמעונאי את ההפסד הזה? מהמרווחים על המוצרים של הספקים הקטנים. אז נקבל אטרקטיביות נמוכה יותר של מוצרי הספקים הקטנים על המדף ופגיעה בתחרות. לכן, העמדה שלנו היא שאכן יש מקום להגביל – לא לאסור, חס ושלום – את ה- Loss leaderלתעריף שלא יורד מהמחיר שבו קנה הקמעונאי את המוצר מהספק.
<היו"ר אבישי ברוורמן:>
זה מורכב.

<רונן רגב כביר:>
זאת פרקטיקה שקיימת בעולם.

<היו"ר אבישי ברוורמן:>
הבעיה היא שכל הנושא פה הוא כל-כך מורכב לעיתים והשחקנים כאלה מתוחכמים, לא רק עורכי הדין, גם המנכ"לים ובעלי הבתים, שמרוב התחכום היו כל מיני דברים שלא יעמדו. זאת השאלה הבסיסית: מצד אחד אתה רוצה להוריד את המחירים לצרכן ומצד שני יש אלמנטים של Dumping ושל Cross subsidization כשאתה הולך למקום אחד.
על כל התחכום שיש פה ועם כל הדברים, אתה רוצה שפרופסור גילה עם הצוות הנפלא שלו ינווטו את זה. איך אתה מנווט את זה, דויד?

<דיויד גילה:>
אני מסכים לגמרי עם הרישא של רונן. אני לא מסכים עם הסיפא. אני חושב שהרישא סותרת קצת את הסיפא כי הרישא אומרת שיש לנו פרק מאוד חשוב של שקיפות מחירים, בפרק זה הצרכן ידע בדיוק מה מחיר הסל בחנות הספציפית.
לכן אי אפשר להטעות את הצרכן ולמשוך אותו לחנות בגלל שהעוף בשקל, בגלל שהחיתולים זולים וכולי. הצרכן ילך לחנות לפי מחיר הסל וזה מה שהוא צריך לעשות. זה יפחית מהסיכוי שחנות תרצה למשוך צרכנים בצורה מלאכותית על ידי Loss leader, ואז זה יפחית מהסיכוי שהרשת תנסה לעשות סבסוד צולב וכולי.

<היו"ר אבישי ברוורמן:>
כדי לחדד את הסיפא של הנקודה: לגבי ה- Loss leader – הדברים האלה צריכים להיות במשורה. איך אתה מפקח על הנושא הזה?

<דיויד גילה:>
הנושא של Loss leader? אני חושב שלא צריך לפקח, צריך לעשות שקיפות מחירים. ברגע שתהיה שקיפות מחירים, הצרכן יראה דרך זה. אי אפשר יהיה לעבוד עליו ולמשוך אותו לחנות על ידי עוף בשקל.

<היו"ר אבישי ברוורמן:>
תודה. רבותי, אני רוצה להתקדם. מי שדיבר – דיבר. אייל עופר, בנושא הזה כבר דיברת? אחריך – אלי סתוי.

<אייל עופר:>
אני רוצה להגיד משהו על Loss leader. שמילת המפתח, כבוד הפרופסור גילה, הייתה סיכוי שאולי התופעה תרד – אני מצטט מהדברים שלך – אני חושב שלקוות שבאמת הסיכוי הזה יקרה רק בגלל - - -

<היו"ר אבישי ברוורמן:>
סיכוי שמה יקרה?

<אייל עופר:>
שהשימוש בתופעה הזאת של Loss leader ירד בעקבות השקיפות. אני חושב שזה ביצה ותרנגולת: כל עוד יתאפשר לפרסם, אני מדגיש, לפרסם מחירים למוצרים שהאנשים כולם יודעים עליהם, בתור מגנט שיביא אותך אל רשת שיווק, באותו רגע שאתה כבר נמצא בתוך הסופר, התחרותיות נגמרה: יש לך רק את מה שיש על המדף.

אני תומך במה שאמר עורך הדין כורש, וזה באופן נדיר שאנחנו תומכים במה שתומכת התאחדות התעשיינים, אבל אם לא רוצים ללכת עד לקצה של להגביל את זה לגמרי – צריך לפחות להגביל את הפרסום של זה ואת המחיר, כמובן, לפחות לעלות. לא לתת למכור משהו במחיר נמוך מעלות כי אין ארוחות חינם. ברגע שרשת שיווק מוכרת משהו בפחות מעלות לנו הצרכנים, יש לה אינטרס, בעצם, לערער את התחרות.
<היו"ר אבישי ברוורמן:>
אייל, מה שאתה אומר, אני רוצה לחזור על זה לראות שאני הבנתי ואולי אני אעזור גם לאחרים, אתה אומר שלמרות מה שאמר פרופסור גילה, שבתופעה של ה- Loss leaderשמישהו מוכר עוף בשקל והשקיפות לגבי כל מוצרי הסל היא תיצור את התחרות אמתית, אתה טוען שלא כי כשהוא יגיע למקום, כבר הקיף המוצרים יהיה מצומצם, הוא יהיה חסום וכל השקיפות הזאת לא תביא לציון גואל. אני צודק?

<אייל עופר:>
אתה צודק. אני חושב שבשנים הקרובות, עד שבאמת השימוש באפליקציה כזאת יגדל, אנחנו עדיין נהיה חשופים לניסיונות שימוש ב- Loss leaderכדי לקעקע את השימוש בה. אז אולי צריך לעשות את זה כהוראת שעה ל-6-5 שנים.
<היו"ר אבישי ברוורמן:>
על זה עוד נדבר. תודה רבה.

<שלום נעמן:>
כאיש ציבור וכקמעונאי אני חושב שלחוקק חוק על מוצרים שהם Loss leader, מותגים, ולמכור אותם בפחות מהעלות, זה יגן על קמעונאי קטן מול קמעונאי גדול. אני מסתובב בהרבה מקומות בעולם ואני רואה שדווקא Leaders בעולם נמכרים במחירים הגיוניים ולא במחירי הפסד ודווקא מוצרים שהם לא כאלה, נמכרים במחירים הרבה יותר זולים.
הספק הקטן יבוא לידי ביטוי כי הפער בין הספק הקטן לגדול יהיה פער גדול יותר ואז באמת השקיפות של עסקים קטנים היא תתבהר יותר במדפים. כקמעונאי, אני תומך בהצעה הזאת ואני חושב שזה רעיון מעולה וזה קיים בהרבה מקומות בעולם ובטח הממונה יודע את זה.

<היו"ר אבישי ברוורמן:>
אני מודה לך.
<אלי שלום סתוי:>
אני רוצה להתייחס לדאגה של מר כורש לנושא המכולות וגם לנושא ה- Loss leaderוגם לנושא השקיפות שדיבר עליו דיויד גילה. לדעתי, כמי שמייצג את העסקים הקטנים, הפונקציה של היכולת למכור ב- Loss leaderולמכור בשקיפות מלאה לאור החוק החדש שמדבר על שקיפות מלאה של מחירים, היא נובעת מכושר שרשרת האספקה: לאפשר לכלל השחקנים בענף להתנהל בצורה ששרשרת האספקה תתנהל אתם בצורה הוגנת.

לא יתכן שבעל מכולת ירכוש את המוצרים שלו במחיר יותר יקר מהמחיר שהמתחרה הגדול שלו גובה מהצרכן הסופי. זו, לפי דעתי, הבעיה שגורמת לנו לחוסר תחרות.

<היו"ר אבישי ברוורמן:>
אז מה ההצעה שלך?

<אלי שלום סתוי:>
אני מציע שאדון כורש והארגון שהוא מייצג ימצאו פתרון כיצד לייעל את שרשרת האספקה, גם לשחקנים הקטנים. מדובר פה באלפי נקודות מכירה במקומות שאין בהם רשתות שיווק ושם הצרכן שבוי לחלוטין ונאלץ לשלם לפעמים במאה אחוז יותר יקר מאשר במקום אחר.
הבקשה שלי ממר כורש, בתור מי שדואג לעסקים הקטנים, היא לבדוק איך אפשר לייעל את שרשרת האספקה גם עבורם. תודה רבה.

<היו"ר אבישי ברוורמן:>
מר כורש נתלה באילן גדול בשם אורן, אז הוא יעביר את המסר לאורן, צביקה אורן.
<נמרוד הגלילי:>
אני מאגוד לשכות המסחר. שאלה פה עורכת הדין עירית פיליפ שאלה את ההגבלים העסקיים שלא קיבלנו עדיין עליה תשובה. גם הקמעונאים וגם הספקים רוצים להבין שאין פה פגיעה בהנחות כמות. יכול להיות שהסעיף שהוא כל-כך מורכב ומסורבל, אם רק ינסו לפשט אותו - - -

<היו"ר אבישי ברוורמן:>
מה אתה מציע?

<נמרוד הגלילי:>
קשה לי כרגע לתת הצעה בשליפה מהשרוול אבל משהו כמו: לא יתנה מחיר של מוצר X במחיר של מוצר Y כולל איזושהי כמות. המורכבות של הסעיף הזה, כמו הוא כרגע – אולי תתנו לנו זמן עד ליום ראשון כדי להציע איזושהי הצעה חלופית.
<היו"ר אבישי ברוורמן:>
אני מודה לך.

<חנא סוייד:>
אדוני היושב-ראש, אני חושב שאנחנו עוד צריכים להיות זהירים כדי שלא ניכנס לאבסורדים כאן. כל המטרה שלנו היא להקל על הצרכנים ובמיוחד למצוא מוצרים שהם זולים. שים לב שאנחנו עכשיו עם ה- Loss leaderועם ה- Dumpingועם הקוואזי והאולטרה אנחנו מגיעים לתוצאות שהן בדיוק הפוכות ממה שאנחנו רוצים.
זאת אומרת, אם יש מוצר זול, אז אנחנו אומרים: רגע, זה Loss leader ואנחנו לא נאפשר את זה. זה אבסורד.
<היו"ר אבישי ברוורמן:>
אנחנו שואלים - - -

<חנא סוייד:>
בסדר. אני רק מתאר את זה איך שאני מבין. בכל זאת, אני מנתח - - -

<אתי בנדלר:>
אני, לפחות, הבנתי אותו דבר.

<חנא סוייד:>
כי בעצם זה אבסורד. זה אבסורד, בסופו של דבר. אם אנחנו ננסה כאן לשזור איזשהו חוק שיטרפד את כל תחבולות השיווק, אנחנו לא נצליח בשום פנים ואופן. אנחנו לא עד כדי כך מתוחכמים. אפשר וצריך לחשוב שיש עוד שחקנים. בסופו של דבר, צרכן שוקל את סך כל הקנייה שלו. יש את הממונה שתופס איזשהו טריק מסוים ולא מאשר אותו.
אי אפשר לחשוב שאנחנו באמת נעצור את כל התחבולות ונגיע לפרדוקסים כמו שתיארתי בהחלה. אני רוצה לחזור ולהגיד שאנחנו נטפל במקרו: אנחנו לא נאפשר אוטוסטרדות נוספות לכך שספקים שונים או מפיצים יכנסו בהן ויעקפו.
לכן אני עומד עוד פעם על ההצעה שלי להוסיף את ההערה או מה שאמרת גברתי, בהגדרות העניין של ספק, שזה במישרין או בעקיפין. שיהיה ברור - - -

<(היו"ר יצחק וקנין, 11:45)>
<אתי בנדלר:>
זה מופיע ואתה תראה בהמשך - - -
<היו"ר יצחק וקנין:>
רבותי, מי עוד ביקש להתייחס?

<אורי שוורץ:>
אדוני, בקשו פה הבהרה, אז אנחנו מבהירים: הסעיף הזה לא נועד למנוע הנחות כמות – הדברים נאמרים לפרוטוקול – אני לא חושב שהוא מונע הנחות כמות. אנחנו חושבים שהסעיף אולי לא פשוט, כי הפרקטיקה שאליה הוא מתייחס היא לא פרקטיקה פשוטה, אבל הוא עושה את העבודה.

<צבי ביידא:>
אבל למה אתם לא אומרים את זה במפורש?

<אלדד כורש:>
אורי, תקרא את ההסבר שלך. כשאתה קורא את החלק השני של סעיף 7א(א), הפסקה הראשונה: "ספק גדול לא יהיה צד להסדר שכתוצאה ממנו נמכרים לקמעונאי גדול מצרכים של הספק הגדול בהיקף מסוים במחיר נמוך או שווה למחיר שמציע הספק הגדול לאותו קמעונאי עבור רכישת מצרכים בהיקף קטן יותר.".

<צבי ביידא:>
איך זה קשור?

<אלדד כורש:>
בעברית זה: אל תמכור לי כמות גדולה פחות ממה שאתה מוכר לי כמות קטנה.
<אורי שוורץ:>
נכון.

<אלדד כורש:>
וזו הנחת כמות.

<צבי ביידא:>
אבל זה טורפני.

<אורי שוורץ:>
לא, לא. זו לא הנחת כמות. סליחה, למכור 5 עגבניות במחיר זול יותר ממה שעולות 4 עגבניות זו לא הנחת כמות.

<ערן מאירי:>
תעשו את זה פשוט. למה לא לומר את הדברים - - -

<אלדד כורש:>
אנחנו לא מתווכחים על המהות. אנחנו רק אומרים לכם שכאשר כולנו קוראים את זה, גם ספקים וגם יצרנים, אנחנו מבינים שיש פה איסור על הנחת כמות, ואני בטוח שזאת לא הכוונה שלכם.

<דיויד גילה:>
אבל מה שכתוב בסיפא זה שאם אתה מוכר 5 עגבניות במחיר יותר נמוך או במחיר שווה למכירת 4 עגבניות - - -
<אלדד כורש:>
פר מוצר או בסך הכול? זה לא ברור, זה נראה כאילו אתה מדבר על - - -

<(היו"ר אבישי ברוורמן, 11:50)>
<דיויד גילה:>
- - - המחיר הכולל - - -

<אתי בנדלר:>
השאלה היא, בהנחה שלכאורה אתם צודקים, האם סעיף קטן (ב)(1) לא מבהיר את זה?

<דיויד גילה:>
אם סך כל התשלום שלך יורד, כשאתה מעלה את הכמות – זאת בעיה.

<צבי ביידא:>
אבל אתם רוצים לכוון למוצרים אחרים, נכון? אתם דיברתם על קשירה בין מוצרים שונים וזה לא מופיע בסעיף.
<היו"ר אבישי ברוורמן:>
רבותי, הבנו עכשיו. השאלה פה היא: קשירה – עורך הדין שוורץ לא פה, אילת, מר זילברשטיין – יש לנו שתי שאלות: אחת, נושא הקשירה שיהיה ברור. השני, הנושא של העלות השולית שיפורסם במקום אחר.

השאלה האמתית, שמעתי את נעמן, לגבי ה- Loss leaderואמר את זה חבר הכנסת סוייד שאנחנו מצד אחד רוצים מחירים זולים, אבל אם המחירים הזולים בסופו של דבר, כמו בהערה של אייל עופר, ולמרות השקיפות שתהיה, יביאו למצב שבעצם יש פה סבסוד צולב, אבל יעלו את כל המוצרים האחרים – בסופו של דבר יצרנים קטנים לא יוכלו להיכנס והדרך לגיהינום רצופה כוונות טובות.
מכיוון שאני לא יודע, אנחנו נקבל פה החלטות ואנחנו גם נבדוק אותן. אני מעלה את השאלות האלה כי יש פה הרבה תיאורטיקנים, יש פה גם אנשי מעשה. חלק מאנשי המעשה הם בעלי עניין, אבל מתוך חוכמת השולחן, האם באמת בניסוח הזה שאנחנו עושים, אנחנו מבטיחים תחרות והורדת מחירים לצרכן?

<אלדד כורש:>
יש כאן, בפעם הראשונה אולי, איזושהי ברית בין קמעונאים לארגוני צרכנים לבין ספקים שאומרים: התופעה לא עושה טוב.

<צבי ביידא:>
לא. לא מבינים את הסעיף.

<אלדד כורש:>
אני מדבר על הקטע של ה- .Loss leader
<היו"ר אבישי ברוורמן:>
אלדד, הבנו, לא צריך לחזור. אני שואל עוד פעם את עורך הדין שוורץ, אנחנו צריכים להתקדם, מה אתה ממליץ לי לעשות או מה פרופסור גילה, הבוס שלך, אומר לי לעשות בנושא הזה? האם אתם מבינים שיש כאן בעיה מסוימת או שנראה לכם שהכול פשוט?
<אורי שוורץ:>
אדוני, אנחנו לא חושבים שיש כאן בעיה ואנחנו חושבים שאפשר להתקדם ולהצביע על הסעיף הזה.

<היו"ר אבישי ברוורמן:>
חבר הכנסת וקנין, אתה רואה - - -

<יצחק וקנין:>
הסעיף הוא קצת בעייתי. אני אמרתי שיש פתרון בחקיקה הזאת: לתת הוראת שעה.

<היו"ר אבישי ברוורמן:>
אני אתייחס לזה.

<יצחק וקנין:>
יכול להיות שזה הפתרון. ולבחון את הביצוע המעשי.

<היו"ר אבישי ברוורמן:>
רבותי, אין ספק שהמדיניות שאני אמליץ עליה לגבי כל החוק הזה, אני כבר אומר את זה עכשיו, היא לבדוק את התהליך.
<יצחק וקנין:>
זה תהליך שחייבים לבדוק אותו.

<היו"ר אבישי ברוורמן:>
חייב לבדוק את עצמו ולתקן את עצמו. אבל כרגע, אני לוקח את כל ההערות בחשבון, אני מצביע על הסעיף הזה כמו שהוא - - -

<אתי בנדלר:>
רגע. לא על כל הסעיף, אדוני. מדובר בסעיף 7א על סעיפים קטנים (א), (ב), ו-(ה) בלבד. סעיפים (ג) ו-(ד) עדיין לא הוקראו. גם בסעיף קטן (ה) בלי הגדרת "מצרך חדש".
<היו"ר אבישי ברוורמן:>
רבותי, מי בעד?

הצבעה

בעד סעיף 7א(א), (ב), (ה) – פה אחד
סעיף 7א(א), (ב), (ה) נתקבל.
<היו"ר אבישי ברוורמן:>
בעד. הוצבע.

<צבי ביידא:>
כולם לא מבינים את הסעיף הזה.

<היו"ר אבישי ברוורמן:>
זכות אי ההבנה. אי ההבנה, איך אומרים בבית המשפט: זה שאתה לא יודע את החוק לא פוטר אותך מהעונש.

<יעקב אשר:>
אי ידיעת החוק.

<אלדד כורש:>
אנחנו יוצרים אותו ואנחנו לא מבינים אותו. זה בסדר ש- Hard cases make hard lawsאבל לא יכול להיות שזה יצא חוק כל-כך רע.
<היו"ר אבישי ברוורמן:>
אלדד, שמענו. אנחנו גם נתייחס בדברים הלאה. יכול להיות שאנחנו נעשה דברים יותר משמעותיים שאולי ייתרו, יחסכו, את הדברים האלה. בואו נתקדם הלאה.

<אתי בנדלר:>
רגע. קודם כל אני רוצה לחזור על מה שאושר כדי לוודא: סעיף 7א סעיף קטן (א), סעיף קטן (ב) ובסעיף קטן (ה) ההגדרה "מצרכים" ו"עלות שולית" של אספקת המצרך.
אני רוצה לומר הערה כללית לפני שעורך הדין שוורץ יקרא את סעיפים קטנים (ג) ו-(ד). ערכנו פגישה הבוקר כדי שאני אדע על מה מדובר כאן בסעיפים החדשים. הפניתי את תשות לבם של נציגי הממונה ומשרד המשפטים, בעיקר נציגי הממונה, שהחוק הזה קובע מספר איסורים וחלק מהסעיפים הם לא באמת חד משמעיים.

זאת אומרת, ספק גדול או ספק או קמעונאי גדול, לא בכל סיטואציה יכולים לדעת אם הם פועלים בהתאם להוראות החוק או שהם עלולים להפר את הוראות החוק ולמצוא את עצמם נתונים לסנקציה, מנהלית או פלילית. העליתי את השאלה של ה- Pre-Ruling- - -

<היו"ר אבישי ברוורמן:>
אולי תסבירי לציבור את ה-Pre-Ruling?
<אתי בנדלר:>
האם כל אחד מאלה, ספק או ספק גדול או קמעונאי גדול, רוצה ללכת על קרקע יציבה, הוא רוצה לדעת אם דבר מסוים, פעולה מסוימת, שהוא עומד לנקוט, האם היא חוקית, האם היא מתיישבת עם הוראות החוק המוצע או אינה מתיישבת עם החוק המוצע?
אני מוכרחה לומר שבאחד התיקונים של חוק ההגבלים העסקיים התהייה הזאת עלתה. זאת לא הפעם הראשונה. אז, העלינו הצעה לאפשר למי שמעוניין בכך, לבוא בשאילתה אל הממונה: אנחנו רוצים לפעול כך וכך, תן לנו את חוות הדעת שלך. זה Pre-Ruling.
היו אז הרבה מאוד דיונים בנושא הזה ובעקבות כך, בחוק ההגבלים - -
<יעקב אשר:>
יש משפט שאומר: שאלה זה טריפה. זאת אומרת, אתה כבר שואל - - -

<אלדד כורש:>
סעיף 43א

<אתי בנדלר:>
- - בעקבות כך הוסף בתיקון מספר 6 לחוק בשנת 2000, סעיף שמספרו 43א לחוק ההגבלים העסקיים, שאומר: "הממונה רשאי ליתן חוות דעת מקדמיות וכן לקבוע ולפרסם נוהל למתן חוות דעת כאמור;". כאן בא הסייג הגדול: "אין בהוראות סעיף זה כדי לפגוע בשיקול דעתו של הממונה אם ליתן חוות דעת מקדמית, ולעניין זה רשאי הממונה להביא בחשבון גם את נסיבות המקרה ואת סדרי העדיפויות בפעילות הרשות.".
הצורך מצד אחד ב- Pre-Rulingהוא די ברור – חוות דעת מקדמית – אבל יש גם אילוצים מאוד קשים לרשות משום שיכולים להציף אותם במאות ואולי אלפי שאילתות לקבלת חוות דעת ובעצם על-ידי כך או לשתק את עבודת הרשות או לא לאפשר לרשות להפעיל סדרי עדיפויות.
<היו"ר אבישי ברוורמן:>
יעשו לה לא היצף Dumping אלא היצף טוטלי של ניירות.

<אתי בנדלר:>
היצף שאילתות.

<היו"ר אבישי ברוורמן:>
לצערי, עורך הדין כורש, ישראל כרגע מובילה בעולם בעורכי דין לנפש. זה מאוד בעייתי.

<אלדד כורש:>
כן, פרנסה קשה באמת.

<אתי בנדלר:>
חשבתי שראוי להפנות את תשומת לבם של חברי הכנסת לעניין הזה כי הבעיה שלי עם הצעת החוק הזאת היא באמת - - -

<יעקב אשר:>
אז איך פותרים את זה אם את לא הולכת ל-Pre-Ruling הזה בגלל ההצפה?
<אתי בנדלר:>
אין לי תשובה חד-משמעית לעניין הזה. הייתי רוצה יותר לשמוע את התייחסות הממונה וצוותו לשאלה הזאת.

<יעקב אשר:>
אולי אפשר לעשות שבשנה הראשונה, שבתקופה הראשונה, לא תהיה סנקציה. זאת אומרת, יהיה פיקוח והכול אבל זה לא יהיה כסנקציה אם מישהו טעה באמת, הבין את החוק בצורה מסוימת.
<אתי בנדלר:>
אולי להגביל כל ספק במספר חוות הדעת המקדמיות שהוא יכול לבקש במהלך שנה.
<היו"ר אבישי ברוורמן:>
יפה. רבותי, חוכמת השולחן. אני מבקש שאם יש למישהו הצעה - - -

<קריאה:>
אגרה על שאילתה שלישית ומעלה בשנה.

<יאיר זילברשטיין:>
לאפשר לכל אחד הפרה אחת בשנה.

<יעקב אשר:>
אם כבר אתה אומר, תגיד שתיים.

<יאיר זילברשטיין:>
אמרתי שתיים, אסף אמר אחת.

<היו"ר אבישי ברוורמן:>
היו 10 צדיקים בסדום ואנחנו לא רוצים 10 הפרות בסדום.
עורך הדין מאירי, יש לך הצעת תיקון?

<ערן מאירי:>
לא. אני רק חושב שהשיח של השלוש דקות האחרונות רק מבהיר שאם כולם כבר מסתכלים על ה-Pre-Ruling ומה לעשות ואיך לנהוג, כנראה שהחוק לא ברור, לא מגדיר מה לעשות.

<אתי בנדלר:>
הוא לא פחות לא ברור מחוק ההגבלים העסקיים ומחוק הריכוזיות ועוד חוקים. אז מבחינה זו אנחנו - - -

<אלדד כורש:>
אז בואו נוסיף עוד אי בהירות ויהיה יותר קל להתנהל.

<היו"ר אבישי ברוורמן:>
אני לא רוצה להיכנס לוויכוח ההיסטורי אם צרת רבים היא חצי נחמה או אם צרת רבים היא נחמת טיפשים, נעזוב את זה כרגע. יש לך הצעה?

<ערן מאירי:>
לאפשר Pre-Ruling. אם יש מוסד של Pre-Ruling - - -
<היו"ר אבישי ברוורמן:>
אבל איך לתחם את ה-Pre-Ruling?

<ערן מאירי:>
אדוני, אני חושב שאפשר. בסופו של דבר, הבעיות כנראה יחזרו על עצמן. אם הליך ה-Pre-Ruling יהיה שהחלטות הממונה אכן יפורסמו, מן הסתם הן תשמשנה גם מקרים אחרים. אני מניח שבשנה הראשונה יהיו הרבה מקרים, בשנה השנייה כבר פחות ובסוף כולם יבינו על סמך פרסום של השאלות ופרסום של התשובות וזה יהיה איזשהו כלי להבנת העשייה.

<היו"ר אבישי ברוורמן:>
רונן מאמון הציבור, בבקשה.
<רונן רגב כביר:>
אני מבקש להצטרף, פחות או יותר, למה שאומר עורך הדין מאירי, למעט תוספת אחת: יש שתי דרכים עיקריות שרגולטור יכול לייצר בהן ודאות לגבי יישום של חוק. אחת היא Pre-Ruling שזאת באמת סיטואציה ספציפית – מישהו פנה ואני נותן לו תשובה לגופו של עניין. שיטה שנייה היא הנחיות – פשוט לפרסם הנחיות.

אפשר למשל לקבוע שיותר לספק לפנות ל-Pre-Ruling מקום בו לא נקבעו בנושא הנחיות או לא פורסמו ממצאי Pre-Ruling באותו נושא בידי אחר ואז אתה מונע הצפה ולא רק זה, אתה מעודד את הממונה להוציא הנחיות מפורטות כמה שיותר מהר שייתרו את ה-Pre-Ruling הבאים.

<היו"ר אבישי ברוורמן:>
מר כורש, אתה מנענע בראש או לא?

<אלדד כורש:>
כן.

<רונן רגב כביר:>
אני רק רוצה לומר שבעניין הזה, לגבי הסעיף שעלה כרגע, בשיחה מאחורי הקלעים הוצג בצורה מאוד ברורה שהכוונה היא למחיר הכולל. המחיר הכולל של כמות מסוימת לא יכול להיות שווה או נמוך מהמחיר הכולל של כמות גדולה יותר. אבל זה לא מספיק ברור מנוסח החוק, אז על זה יבוא הממונה ויפרסם הנחייה מפורטת.

<דיויד גילה:>
זה נמצא בפרוטוקול.

<אלדד כורש:>
אז אפשר להוסיף את המילה "כוללת" בחוק.

<היו"ר אבישי ברוורמן:>
יפה. פרופסור גילה, שמעת את ההערות האלה? מה תשובתך?

<דיויד גילה:>
שמענו. אנחנו חושבים שזה ברור. יכול להיות שאנחנו לא אובייקטיביים, אבל בעינינו זה ברור.

<אלדד כורש:>
לכל משורר ברור לו מה השיר שהוא כתב.

<דיויד גילה:>
כבר נאמר שהכוונה לכמות הכוללת וכולי. העדיפות הראשונה שלנו היא שתקלו עלינו ונשאיר את זה כך. אם חברי הכנסת רוצים להכניס את המוסד הזה – אז שיהיה כמו בחוק ההגבלים העסקיים.
<היו"ר אבישי ברוורמן:>
תקשיבי, אתי, אתן לא מקשיבות. סליחה.

<דיויד גילה:>
שלממונה יהיה שיקל דעת לתת Pre-Ruling במקרה שפונים אליו.

<אלדד כורש:>
מה עם המילה "כוללת"? אתם מסכימים להכניס את זה?

<דיויד גילה:>
בוא לא ניגע – בפרוטוקול אנחנו אומרים שהכוונה לכמות הכוללת. זה לא חשוב איך קוראים להנחה.

<אלדד כורש:>
אבל דיויד, בסוף בתי משפט עושים לא את מה שכתוב בדברי ההסבר אלא את מה שאומר החוק היבש. החוק היבש אומר: אסורה כמות. זה הפשט, דיויד, אין מחלוקת על זה.
<דיויד גילה:>
החוק מדבר על - - -

<היו"ר אבישי ברוורמן:>
רבותי, חבר הכנסת אטיאס נכנס. ברוך הבא, חבר הכנסת אטיאס.

<אריאל אטיאס:>
ברוכים הנמצאים, ברוכים הנמצאים.

<היו"ר אבישי ברוורמן:>
תודה.

<אריאל אטיאס:>
נו, גמרתם להצביע כבר?

<היו"ר אבישי ברוורמן:>
הוא כבר רוצה - -

<אריאל אטיאס:>
את הדבר הבא.

<היו"ר אבישי ברוורמן:>
- - לשחוט, לשחוט.
רבותי, אנחנו מתקדמים בהצבעה. אני מבקש מפרופסור גילה להקשיב כי חלק מהאנשים פה, למרות שהם בעלי עניין, הם גם בעלי תבונה של אזרחים שהם לא בעלי עניין. זאת אומרת, חלק מההערות שלהם יש בהן - - - איך אתה עונה להם?
<דיויד גילה:>
אני עדיין עומד על דעתי שהסעיף ברור. כאשר החוק הזה רוצה להגיד מחיר פר יחידת מצרך, הוא אומר את זה. ופה, הוא לא אומר את זה. לכן הכוונה: "ספק גדול לא יהיה צד להסדר שכתוצאה ממנו נמכרים לקמעונאי גדול מצרכים בהיקף מסוים במחיר נמוך או שווה למחיר" – הכוונה במחיר כולל, מחיר על ההיקף הזה.
זאת הכוונה וזה ברור, בגלל שכאשר החוק הזה רוצה להגיד מחיר פר יחידת מצרך – הוא אומר את זה, ולכן לדעתי אין בעיה. אבל אם רוצים לעשות מוסד כמו בחוק שלנו, כמו בחוק ההגבלים העסקיים, שהממונה רשאי לתת Pre-Ruling אז אפשר.
<אתי בנדלר:>
אז להחיל את סעיף 43א בחוק הזה?

<דיויד גילה:>
כן.

<היו"ר אבישי ברוורמן:>
להכליל את 43א? פרופסור כורש? נעשה אותך גם פרופסור. 
<אלדד כורש:>
כן. זה היה מסלול מהיר.

<היו"ר אבישי ברוורמן:>
תודה רבה. אם כך, ההערה הזאת נלקחה בחשבון ונכנסת בניסוח הזה.

<אהוד פלג:>
הערתי קודם, אדוני, אולי זה נבלע בתוך הדברים שלי על ה- Loss leader. אני חוזר לשאלה מדוע ההגבלה הזאת חלה רק ביחסים בין ספק גדול לקמעונאי גדול ולא חלה לגבי היחסים בין ספק גדול לקמעונאי קטן? גם שם יכול הספק הגדול להדיר את רגליהם של הספקים הקטנים באופן שבסוף הדבר יפגע בצרכנים.

<היו"ר אבישי ברוורמן:>
ד"ר אילת, לא הקשבת ואתה תענה.

<אסף אילת:>
הקשבנו. על זה אנחנו משוחחים.

<היו"ר אבישי ברוורמן:>
מה התשובה?

<אסף אילת:>
התשובה היא שכאשר מדובר בקמעונאים קטנים, אז מדובר בחלק יחסית קטן מהשוק ולכן גם אם ספק קטן נחסם רק מהמקטע של קמעונאים קטנים – לא סביר שזה מה שיגרום ליציאה מהשוק ולכן אנחנו רוצים להוריד את המגבלות על קמעונאים קטנים עד כמה שאפשר.
<היו"ר אבישי ברוורמן:>
אם ככה, לאה ואתי, אני רוצה להצביע עכשיו.

<אתי בנדלר:>
אז קודם כל, סעיף 7א, כפי שאמרתי, עם חלק מהסעיפים הקטנים שלו הוצבע. הייתה הערה לגבי הנושא של ה- – Pre-Rulingאז ההצעה של הממונה היא להחיל את הוראות סעיף 43א לחוק ההגבלים העסקיים, שעניינו חוות דעת מקדמיות, גם לעניין פרק זה.
<היו"ר אבישי ברוורמן:>
יפה. אם ככה, מי בעד?

הצבעה

בעד הצעת הוועדה – פה אחד
הצעת הוועדה להחיל את סעיף 43א נתקבלה.
<היו"ר אבישי ברוורמן:>
בעד – אושר פה אחד.

אנחנו ממשיכים הלאה, עורך הדין שוורץ, בבקשה.

<אורי שוורץ:>
אני קורא את סעיף 7א(ג):
"(ג) ספק גדול לא יתנה מכירת מצרך ממצרכיו לקמעונאי ברכישת מצרך אחר של אותו הספק.".
<היו"ר אבישי ברוורמן:>
אתי, בסדר?

<אתי בנדלר:>
השאלה אם יש הערות?

<היו"ר אבישי ברוורמן:>
הערות? אני לא רואה שיש. אם כך, אני מאשר. מי בעד?

הצבעה

בעד סעיף, 7א(ג) – פה אחד
סעיף 7א(ג) נתקבל.

<היו"ר אבישי ברוורמן:>
בעד – אושר.

<אורי שוורץ:>
אני קורא את סעיף 7א(ד). כאן, אדוני, אנחנו מציעים להוריד את המילה "גדול".
<אייל עופר:>
אני מצטרף – זה בדיוק מה שרציתי.

<היו"ר אבישי ברוורמן:>
תודה רבה. אנחנו מורידים את המילה "גדול".

<אתי בנדלר:>
הוא עדיין לא קרא את הסעיף.

<היו"ר אבישי ברוורמן:>
עדיין לא קרא אבל אייל התרגש. במקרה הזה, איך אומרים, שני מוחות ענקיים עובדים ביחד. תתקדם הלאה.
<אריאל אטיאס:>
סליחה, איפה אדוני קורא?

<היו"ר אבישי ברוורמן:>
אנחנו בסעיף 7א(ד), כבוד השר לשעבר והשר לעתיד, כמו שמספרים.

<אריאל אטיאס:>
צריך לעשות עוד כמה דברים קודם.

<אורי שוורץ:>
"(ד) ספק לא יעביר תשלומים לקמעונאי גדול. אין באמור כדי לאסור על ספק גדול להוזיל מחיר יחידת מצרך שהוא מספק לקמעונאי הגדול.".
אדוני, אני רוצה להעיר לגבי הספק הזה. קיבלנו הערות מהייעוץ המשפטי של הוועדה לגבי סיטואציות ייחודיות שבהן עשוי להיות צורך של העברת תשלומים מהספק לקמעונאי, למשל במקרה שבו הספק נתן לקמעונאי מוצרים פגומים, מוצרים שפג תוקפם, והקמעונאי מחזיר אותם – הוא צריך לקבל החזר כספי.

את זה, כמובן, אין לנו עניין למנוע ולכן אנחנו נציע, ברוח ההערות שהציעה לנו אתי, הסתייגויות לסעיף הזה ואנחנו נעביר את הנוסח לקראת הישיבה הבאה.
<אתי בנדלר:>
אתה אומר, במילים אחרות, שאתה מבקש לא להצביע בשלב זה על סעיף קטן (ד).

<אורי שוורץ:>
נכון.

<היו"ר אבישי ברוורמן:>
אנחנו לא מצביעים על סעיף 7א(ד).
<אהוד פלג:>
מה ההגדרה של תשלומים? זה לא מופיע בשום מקום.

<היו"ר אבישי ברוורמן:>
תודה, מר פלג.

מה ההגדרה של תשלומים?

<אתי בנדלר:>
זה לא מופיע כאן, זה לא בסעיף הזה.

<היו"ר אבישי ברוורמן:>
לא, בסעיף 7א(ד) כתוב: "ספק לא יעביר תשלומים".

<אתי בנדלר:>
אחת מההערות שלי הייתה שזה צריך להיות בכסף או בשווה כסף. זאת אומרת, גם לא להציע קרוז.

<אייל עופר:>
הכוונה לכל הדברים של הפרסום ופתיחת סניף ומעטפות וחותמות אדומות - - -

<אורי שוורץ:>
אנחנו מעדיפים לא להיכנס לפירוט כדי שלא ימצאו תשלום אחר ויגידו לא פירטתם. יתיר דברים מסוימים - - -
<היו"ר אבישי ברוורמן:>
עורך הדין שוורץ, לקראת יום א', נעביר את כל הדברים בתיאום אל כולנו כדי שנוכל להצביע על זה בפעם הבאה.

<אלדד כורש:>
יש סימטריה כאן? כתוב שלספק אסור לשלם – כתוב שלקמעונאי אסור לדרוש? אורי, אתם הקפדתם לעשות סימטריה, גם בסדרנות, שיש איסור על זה ואיסור על זה. פה האיסור, לכאורה, רק על הספק אבל אין איסור על הקמעונאי. מי שדורש את התשלום, אם הוא מקבל אותו – זה מותר לו. אני עבריין אבל הוא לא. זה לא כל-כך הגיוני.

<היו"ר אבישי ברוורמן:>
את רוצה לחזק, עורכת הדין פיליפ?

<עירית פיליפ:>
לא, לא חזק. אני רוצה לבקש שכשמנסחים שוב את הסעיף מחדש, צריך לזכור שבסופו של דבר לא ייווצר מצב שכל התשלומים שבאמת ספקים משלמים היום יישארו אצל הספקים ולא ועברו לקמעונאי ובטח לא לצרכן.

צריך ליצור פה סיטואציה שגם אם זה באמת יורד למחיר, התשלומים ישולמו. כי אחרת התשלומים יישאר אצל הספקים, הרווחים שלהם יגדלו, הקמעונאים יינזקו ובטח הצרכן.

<היו"ר אבישי ברוורמן:>
ולא יבוא לציון גואל.

אני מבקש את עורך הדין ונג מחברת טרה להוסיף.
<אורי שוורץ:>
- - - זה דיוק חשוב - - -

<היו"ר אבישי ברוורמן:>
סליחה, מקוקה קולה, טרה.
<אמיר ונג:>
תודה לחברי אורי. אדוני, בסעיף הזה נותרה לדעתי פרצה מאוד גודלה. יש פרקטיקה מסוימת שכבר קיימת, בה קמעונאי גדול אומר, לדוגמה: את הפעילות של הצבת דיילים בתוך החנות, אני נותן כזיכיון בלעדי, עושה את זה איזושהי חברה שזה העיסוק שלה.

זה יכול להיות, לדוגמה, שקמעונאי גדול יגיד: את הזכות לשים פסי פרסום על המדף עם השם של החברה, אני מכרתי את זה לאיזושהי חברה ואם מישהו, ספק, רוצה שיהיה פס פרסום על המדף עם השם שלו, הוא צריך לשלם על זה לצד שלישי שאני הענקתי לו את הזכות. אז דרך הפרצה הזאת יכולים להיכנס כל מיני תשלומים ואני חושב שצריך לעצור את זה.

<היו"ר אבישי ברוורמן:>
עורך הדין שוורץ, הקשבת? תענה.

<אורי שוורץ:>
אני אענה לשני הדברים. להערה של עורך הדין כורש - -

<היו"ר אבישי ברוורמן:>
כורש, פיליפ וונג.

<אורי שוורץ:>
- - וגם עורך הדין ונג התכוון לזה. בשמיעה ראשונה אין לנו התנגדות. אני חושב שזה פותר את הבעיה לעשות את האיסור סימטרי. אז זה גם לא ייעשה דרך כל מיני צדדים שלישיים.

<היו"ר אבישי ברוורמן:>
יפה.

<אורי שוורץ:>
לגבי ההערה של עורכת הדין פיליפ. אני, כמובן, לא מסכים לחלוטין. ההיגיון שאנחנו הולכים אתו מראשית הפרק הזה אומר: כסף עובר על יחידת מצרך. נקודה.

<היו"ר אבישי ברוורמן:>
נכון. מחיר למצרך.
<אורי שוורץ:>
תורידו מחיר, תעלו מחיר. נקודה. לכל מה שעורכת הדין פיליפ קראה תשלומים אחרים, אני לא יודע מה זה ואני לא רוצה להיכנס לזה.

<היו"ר אבישי ברוורמן:>
תודה.

<עירית פיליפ:>
אנחנו מסכימים. רק שיהיה ברור שזה ישולם פר מצרך, אבל שזה - - -

<אורי שוורץ:>
אני לא יודע מה זה "יהיה ברור שישולם". ישולם או לא ישולם יחליטו הספק והקמעונאי בתור מוכרי המצרך.

<היו"ר אבישי ברוורמן:>
עורך הדין שוורץ, הבהרת את הנושא.

אתי, אני יכול - - -

<אתי בנדלר:>
לא. צריכים לעבור הלאה. הם ימציאו נוסח חדש.
<היו"ר אבישי ברוורמן:>
הלאה, אנחנו ממשיכים בהקראה. סעיף 7ב, בבקשה.

<אורי שוורץ:>
"סמכות למתן הוראות לקמעונאי גדול המוכר מצרכים של בעל מונופולין
7ב. (א) הממונה רשאי להורות לקמעונאי גדול, המוכר מצרך של ספק שהוא בעל מונופולין באספקת אותו מצרך כהגדרתו בסעיף 26 לחוק ההגבלים העסקיים, בדבר הצעדים שעליו לנקוט בקשר לאותו מצרך או בקשר למצרכים תחליפיים לאותו מצרך כדי למנוע פגיעה או חשש לפגיעה משמעותית בתחרות או בציבור, או כדי להגביר באופן 
משמעותי את התחרות. בכלל זה, רשאי הממונה ליתן הוראות בדבר שטח מכירה המוקצה בחנות למצרך ולמצרכים תחליפיים. על אף הוראות סעיפים 7(א)(2)(ב), 7(ב) ו7א(ד), רשאי הממונה לתת הוראות לפי סעיף זה גם לעניין תשלומים הנלווים להקצאת שטחי מכירה בחנות כאמור. 
(ב) הממונה יפרסם באתר האינטרנט את דבר כוונתו ליתן הוראה לפי סעיף זה, לפחות 14 ימים לפני מתן ההוראה, ויעמיד לעיון הציבור את נוסח ההוראה.
(ג) הממונה ימסור את ההוראה לקמעונאי הגדול, יודיע על כך לספק שהוא בעל מונופולין באספקת המצרך נושא ההוראה ויפרסם את נוסח ההוראה באתר האינטרנט.
(ד) קמעונאי גדול שניתנה לו הוראה לפי סעיף קטן (א), וכל ספק שבקשר עם מצרך 
שלו ניתנה ההוראה, רשאי לערור עליה לפני בית הדין בכתב מנומק בתוך שלושים ימים ממועד פרסום ההוראה כאמור בסעיף קטן (ג).
(ה) בית הדין רשאי לאשר את הוראת הממונה, לבטלה או לשנותה.
(ו) הוראת הממונה תיכנס לתוקף בתוך 30 יום ממועד הפרסום האמור בסעיף קטן
(ג) או במועד מאוחר יותר שקבע הממונה.
(ז) על דיוני בית הדין בערר לפי סעיף זה ועל ערעור על החלטתו יחולו הוראות סעיפים 33 עד 40 לחוק ההגבלים העסקיים, בשינויים המחויבים.".
<היו"ר אבישי ברוורמן:>
תקשיב למה שאני מציע, הסעיף הזה יש בו עניין רב ודעות שונות. לחבר הכנסת מיקי רוזנטל שיגיע ב-12:00, לגילה גמליאל שתגיע, יש כל מיני שיחות בנושא הזה. לכן, ברשותך, אני דוחה את הדיון עליו לעוד חצי שעה, 45 דקות. אתה תיתן את דברי ההסבר - - -
<לאה ורון:>
מיד לאחר הפסקה.

<היו"ר אבישי ברוורמן:>
אולי מיד לאחר הפסקה.
אנחנו מתקדמים לסעיף 8. בבקשה אדוני.

<אורי שוורץ:>
"סמכות למתן הוראות לקמעונאי המוכר מותג פרטי
8. (א) ראה הממונה כי כתוצאה מהתנהגותו של קמעונאי גדול לגבי מצרכי מותג פרטי שהוא מוכר, קיים חשש לפגיעה משמעותית בתחרות או לפגיעה משמעותית בציבור, רשאי הוא לתת לקמעונאי הגדול הוראות בדבר הצעדים שעליו לנקוט כדי למנוע את הפגיעה. 

(ב) ניתנה לקמעונאי גדול הוראה לפי סעיף קטן (א), רשאי הוא לערור עליה לפני בית 
הדין בכתב מנומק בתוך שלושים ימים מקבלת ההוראה.
(ג) בית הדין רשאי לאשר את הוראת הממונה, לבטלה או לשנותה.

(ד) על דיוני בית הדין בערר לפי סעיף זה ועל ערעור על החלטתו יחולו הוראות סעיפים 33 עד 40 לחוק ההגבלים העסקיים, בשינויים המחויבים.".

<אתי בנדלר:>
אני מציעה שתחזור להגדרת "מותג פרטי" שלא אושרה ואולי צריכים להתחיל לקשור בין הדברים.

<אורי שוורץ:>
אני קורא, אדוני, מסעיף 2 את הגדרת מותג פרטי: "מותג פרטי" – מצרך המסופק לקמעונאי גדול לשם מכירתו תחת מותג המזוהה עם הקמעונאי הגדול.".

<אתי בנדלר:>
עכשיו להסביר.

<אורי שוורץ:>
אדוני, הסעיף הזה, סעיף 8, מתייחס לתופעה שנקראת מותג פרטי. אני חושב שזאת תופעה שהוועדה כבר עסקה בה במהלך החקיקה. החשש שעולה כאן הוא שיש לה השפעות תחרותיות משמעותיות אבל שהן לא תמיד חד-משמעיות. זאת אומרת, השאלה אם מותג פרטי, בסיטואציה מסוימת, עוזר לציבור ולתחרות או פוגע בהם דווקא, היא לא חד-משמעית והיא לא ברורה.

מטרת הסעיף היא לאפשר לממונה, לתת לממונה, כלים להתמודד עם מצבים שבהם השימוש במותג פרטי על-ידי קמעונאי גדול פוגע בתחרות ובציבור - - -
<מיכל רוזין:>
איזה כלים?

<אורי שוורץ:>
כלים של מתן הוראות. מתן הוראות לקמעונאי.

<מיכל רוזין:>
כגון מה?

<היו"ר אבישי ברוורמן:>
חבר הכנסת רוזנטל, אני שמח. כבר עשית את ועדת האתיקה, שסוף-סוף תהיה אתיקה בכנסת או שאתה רק - - -
<מיקי רוזנטל:>
אנחנו עובדים על זה.
<היו"ר אבישי ברוורמן:>
הוא היה בדיון שסוף-כל-סוף יהיו כללי אתיקה, שגם אוכפים אותם, בכנסת. יהיה כבוד הדדי.
בבקשה, חבר הכנסת ריבלין.

<ראובן ריבלין:>
בסדר, מיקי, הכול בסדר?
<היו"ר אבישי ברוורמן:>
חבר הכנסת ריבלין, כשהסורים יהיו על הגדרות, אני אקרא לך. כרגע הכול בסדר, תודה.

<מיכל רוזין:>
תן דוגמאות – מה זה אומר "הוראות"? אם אתה יודע, אז למה אנחנו לא מפרטים את זה? למה אנחנו לא אומרים בפירוש מה האופציות שיש בפני - - -
<היו"ר אבישי ברוורמן:>
תודה רבה, חברת הכנסת רוזין.

מר סתוי, רצית להוסיף עוד שאלה?

<אלי שלום סתוי:>
רציתי להתייחס לנושא של המותג הפרטי כמפלט האחרון של הקמעונאות להתמודדות מול ספקים דומיננטיים וספקים חזקים בתחום שבו הם עוסקים. אני מציע שאת כל הנושא של המותג הפרטי, נתייחס אליו ברגישות גדולה מאוד כי המטרה של הציבור שכמה שיותר מותגים פרטיים יכנסו כמתחרים בשוק על מנת ליצור תחרות אמתית מול ספקים דומיננטיים שהם למעשה, מבחינת הצרכן הסופי, מונעים את התחרות הזאת.

<היו"ר אבישי ברוורמן:>
יפה.

<אלי שלום סתוי:>
ככה שההתייחסות לגבי מותג פרטי צריכה להיות הרבה יותר רגישה ואני אישית - - -
<היו"ר אבישי ברוורמן:>
יש לך עצה קונקרטית, מר סתוי?

<אלי שלום סתוי:>
אני בכלל הייתי מציע לא להתייחס לנושא של מותג פרטי במסגרת החוק הזה, אלא להשאיר אותו כגורם שרק יגביר את התחרות על פניו. זאת אומרת, כל ההתייחסות לגבי הנושא של מותג פרטי פוגעת, קודם כל, ביזמים שיחליטו להשתמש בכלי התחרותי הזה ויכול להיות שגם ימנעו מהם לעשות את זה. זאת לא המטרה של הציבור. המטרה של הציבור זה לקדם את הנושא של המותג הפרטי.

<היו"ר אבישי ברוורמן:>
תודה רבה.

מר עופר, רצית להתייחס לזה?

<אייל עופר:>
מצד אחד אני מסכים עם מר סתוי שרוצים לקדם את המותג הפרטי, אבל החוק כפי שהוא מוצע, אין בו שום פגיעה במותג הפרטי. החוק מתייחס למצב שהוא יחסית הוא די היפותטי היום בישראל. בישראל, המותג הפרטי הוא משהו כמו 6%, בבריטניה הוא משהו כמו 50%, וזאת אחת הסיבות שלצרכן הבריטי יש אפשרויות הרבה יותר זולות לרכוש מזון.
הבעיה שלנו כיום היא שאין מספיק תחרות. אני לא רואה שהסעיף הזה פוגע בתחרות באיזושהי צורה.

<היו"ר אבישי ברוורמן:>
תודה.

מר נעמן.

<שלום נעמן:>
אני שומע בכל החוק הזה שיש פה כל מיני הוראות רק שהספק לא ייתן, הספק לא ייתן – המחירים יעלו ויעלו. יש מדינות בעולם שזה עובד יפה מאוד. Loss leader אסור למכור אותו פחות מהעלות – לא להרוויח עליו, לא 20%, לא 30%, פשוט יש מחיר עלות שאף אחד מהקמעונאים לא ימכור אותו בפחות מהעלות.
אז המותגים הפרטיים והיצרנים הקטנים, יהיה פער גדול בין ה- Loss leaderלבין היצרנים הקטנים והמחירים ירדו לבד. השוק הוא מספיק תחרותי, יש מספיק חנויות בארץ, יש מספיק שקיפות של המחירים בארץ.
ענף המזון והקמעונאות זה התחום הכי שקוף בארץ – כל אחד רואה את המחירים על המדף ועל כל מדבקה של כל מוצר. נכון שיש מבצעים והכון הכול, אבל הוא מאוד שקוף יחסית לכל תחום קמעונאי אחר בארץ. אבל אני שומע פה רק שהספק לא ייתן.

מה אתם חושבים שיקרה? המחירים יעלו. אם הספק לא ייתן – מחירים יעלו. מי שקובע את המחיר הנמוך זה או שהספק נותן לקמעונאי כדי הוא יוזיל את המחירים ויביא יותר לקוחות וימכור יותר וירוויח יותר. אני לא שומע פה שום דבר חוץ מאשר הספק לא ייתן. זה מה שאני שומע כל הזמן.
<היו"ר אבישי ברוורמן:>
מר נעמן, תודה.

אתם רוצים להתייחס, פרופסור גילה, למה שאמר מר נעמן?

<דיויד גילה:>
אין הרבה מה להוסיף על מה שאמר עורך הדין שוורץ על מותג פרטי. אין כאן שום אמירה בעד או נגד מותג פרטי. אם הממונה ראה שיש בעיה תחרותית – אז הוא ייתן הוראות, למשל מהסוג של שריון שטח מדף.
<היו"ר אבישי ברוורמן:>
תכף אנחנו נתייחס למדפים. תודה.

<רן מלמד:>
אפשר לבקש שתפרסמו באתר שלכם את אותן הוראות שאתם מטילים? בניגוד לסעיפים אחרים, בסעיף הזה לא מופיע שאתם הולכים לפרסם את ההוראות שאתם הולכים להטיל. אני חושב שצריך לנסות לפרסם.

<אורי שוורץ:>
הרשות מפרסמת תמיד ל מהלך שהיא עושה וכמובן שאין לנו התנגדות לפרסם.

<רן מלמד:>
יש לא מעט סעיפים שבהם אתם - - -

<אורי שוורץ:>
אין לנו התנגדות.

<רן מלמד:>
אז אם אפשר להוסיף את זה, אני אשמח.

<אורי שוורץ:>
אין לנו התנגדות.

<אתי בנדלר:>
אם כך, בסעיף קטן (א): הוראה שנתנה לקמעונאי תפורסם באתר?
<אורי שוורץ:>
אין שום בעיה.

<היו"ר אבישי ברוורמן:>
אני יכול להצביע, אתי?

<אתי בנדלר:>
מבחינתי, כן.

<היו"ר אבישי ברוורמן:>
מי בעד?

<אתי בנדלר:>
רגע. על מה מצביעים? מצביעים על ההגדרה "מותג פרטי" שבסעיף 2 ועל סעיף 8 כולו.
<היו"ר אבישי ברוורמן:>
סעיף 8 כולו עם מותג פרטי. מי בעד?

הצבעה

בעד סעיף 8 והגדרת מותג פרטי – פה אחד
סעיף 8 והגדרת מותג פרטי נתקבלו.
<היו"ר אבישי ברוורמן:>
בעד – אושר.
<מיכל רוזין:>
אנחנו לא מוסיפים את הסעיף? 

<היו"ר אבישי ברוורמן:>
סליחה?

<מיכל רוזין:>
אנחנו לא מרחיבים את הסעיף? אז אני מבקשת להגיש הסתייגות.

<אתי בנדלר:>
איך להרחיב?

<היו"ר אבישי ברוורמן:>
להרחיב למה?

<מיכל רוזין:>
אני לא יודעת, אני צריכה לחשוב על זה. זאת נראית לי פה אמירה סתומה. אני רוצה לדעת מה החשיבות שלה.

<דיויד גילה:>
אני אומר לפרוטוקול שהכוונה העיקרית כאן היא שריון שטח מדף כאשר רואים שהמותג הפרטי והספק המוביל תופסים יותר מדי שטח מדף - - -

<מיכל רוזין:>
אז מה הסמכות שניתנת?

<דיויד גילה:>
אחת מההוראות שעולות על הדעת היא לשריין שטח מדף לקטנים.

<היו"ר אבישי ברוורמן:>
כשאנחנו נעלה את השריון עוד פעם - - -
<דיויד גילה:>
אבל משאירים שיקול דעת - - -

<אורי שוורץ:>
אולי בגלל שהתופעה הזאת לא ברורה, אנחנו לא רוצים לתחום את זה לאיזשהו סוג מסוים ואז זה ייעקף. לכן רוצים להשאיר את הסמכות רחבה יותר ולהתאים אותה לבעיה שנראה כשנדבר על - - -

<היו"ר אבישי ברוורמן:>
אנחנו נדבר תכף, עוד יעלה הנושא - - -

<מיכל רוזין:>
הסמכות הרחבה יותר גם מאפשרת מיקח וממכר רחב יותר.

<דיויד גילה:>
אין כאן מקח וממכר. כאשר הממונה קובע שמשהו פוגע בתחרות, אז הוא נותן הוראה. הוא לא מתמקח והוא לא עושה משא ומתן עם הקמעונאי הגדול. הוא קובע.

<מיכל רוזין:>
זה לא סגור כמו שאתה אומר, 20% - - -

<דיויד גילה:>
אבל כיוון שמותג פרטי זאת תופעה שנויה במחלוקת - -

<מיכל רוזין:>
הבנתי, אבל - - -

<דיויד גילה:>
- - הספרות על מותג פרטי אומרת לכאן או לכאן: יש כאלה שאומרים שמותג פרטי זאת תופעה מצוינת, פרו צרכנית – וזה המצב לפעמים – לפעמים זה יפגע בתחרות. לכן זה פתוח.
<מיכל רוזין:>
לא אמרתי לא להשאיר את האופציה פתוחה. אבל אני אומרת שכאשר אתה מחליט, מה בסמכותך לעשות? אני חושבת שזה פר גם לצד שעומדים להגביל אותו וגם לנו, שדואגים שלא תהיה השתלטות, שנדע. כלומר, בסדר, האופציה ההפוכה של: האם אני מחיל את ההוראה או לא מחיל הוראה היא לשיקולך. אבל כאשר אתה מחיל – מה אתה מחיל?

<דיויד גילה:>
אבל אז את מגבילה את האפשרויות. אם את מגבילה את האפשרויות, אז יכול להיות משהו שאנחנו לא חושבים עליו כרגע שפוגע בתחרות ולא תהיה אפשרות לעצור אותו.
<מיכל רוזין:>
 - - - סמכות להגביל את כולם לכול וזהו - - -

<מיקי רוזנטל:>
אפשר להישאר רק בסעיף הזה וגמרנו - - -

<(היו"ר רונן הופמן, 12:22)>
<דיויד גילה:>
יש הבדל גדול - - -

<היו"ר רונן הופמן:>
חברת הכנסת רוזין, את רוצה הסתייגות. מה ההסתייגות שאת רוצה, את רוצה לנסח אותה?

<אתי בנדלר:>
מה ההצעה הקונקרטית? אני לא יודעת - - -

<מיקי רוזנטל:>
היא רוצה שבחוק יהיה כתוב לפי אילו שיקולים רשאי הממונה להפעיל את הסעיף הזה כי אחרת זה רחב מדי.
<אתי בנדלר:>
השיקולים ברורים – השיקולים עולים בסעיף.

<מיכל רוזין:>
 - - - מותר להם להיות רק על 2% מהמדף - - -

<דיויד גילה:>
אבל אנחנו לא יודעים כרגע. כתוב כאן: רק אם יש חשש לפגיעה משמעותית בתחרות או פגיעה משמעותית בציבור.

<היו"ר רונן הופמן:>
זה השיקול.

<דיויד גילה:>
כלומר, יש כאן שיקולים מאוד קונקרטיים מתי מותר לתת הוראות. אסור לתת הוראות אם אין חשש לפגיעה משמעותית בתחרות או חשש לפגיעה משמעותית בציבור. יש הרבה הוראות בחוק ההגבלים העסקיים, למשל, מונופול. אם יש מונופול - - -

<מיכל רוזין:>
- - - היא לא מילה רחבה שמאפשרת לך בכל רגע, פחות מפחיד אותי. זה צריך אולי להטריד צד אחר. אני אומרת שמהרגע שאתה אומר שעמדתי בתנאים, בקריטריון של פגיעה משמעותית בתחרות או פגיעה משמעותית בציבור, מה באפשרותי? זאת אומרת, אין לך הגבלה? אתה יכול להחליט שהם לא על המדף?
<דיויד גילה:>
תגידי את. אם יש לך רשימה סגורה של החששות - - -

<מיכל רוזין:>
זה מה שאני אומרת: זה סעיף סגור.

<דיויד גילה:>
אבל יש לך רשימה? יש למישהו כאן רשימה סגורה של חששות?

<מיכל רוזין:>
בכל החוק הזה עושים רשימות - - - אנחנו מחליטים 200 מיליון 300 מיליון ככה, וזה אנחנו לא מסוגלים להחליט? זה קצת נראה לי - - -;
<רונן רגב כביר:>
חברת הכנסת רוזין, אני יכול להבהיר למה לדעתנו כדאי דווקא לשמור במקרה הזה על עמימות יצירתית. קודם כל, יכולים להיות כל מיני הסדרים: הקצאת שטח מדף זה אחד, יכולה להיות הגנה בדרך של התערבות בנושאי סדרנות, בדרך של התערבות במחיר לצרכן או המרווח הקמעונאי המרבי. יכולות להיות כל מיני פרקטיקות ובאמת לא בהכרח יודעים את כולן מראש.

מעבר לזה, אם מראש ברור, לצורך העניין, שיכול הממונה לתת 20% נתח הקצאת שטח מדף, הוודאות הזאת הופכת למשהו שכל אחד מהצדדים יכול לעשות בו מניפולציות עסקיות. זאת אומרת, זה יכול להפחית את נטל התחרות מצד הספק הקטן, מצד ספקים אחרים, מצד הקמעונאי, ולכן דווקא כדאי שיהיה במקרה הספציפי הזה.

אנחנו מדברים על מיקרים מאוד יוצאים מן הכלל, אנחנו לא מדברים על איזו הוראה גורפת, אלא רק על מקרה ספציפי שמצא הממונה אצל קמעונאי גדול במותג פרטי - - -
<(היו"ר אבישי ברוורמן, 12:25)>
<מיכל רוזין:>
אני חושבת שאתה מכניס אותנו קצת לדיון פילוסופי. זה כמו להגיד: אם אני יודע שיש לי קנס של 10,000 שקלים אז אני בראש כבר אעשה את השיקול אם שווה לי לעשות את העבירה ולשלם את הקנס, זה מה שזה אומר. אל תגיד לי 10,000 שקלים ושהוא יפחד שאולי יהיה לו קנס של מיליון שקלים.
<היו"ר אבישי ברוורמן:>
עורכת הדין בנדלר, בבקשה.

<אתי בנדלר:>
אני רוצה להפנות אותך לאחד מסעיפי חוק ההגבלים העסקיים, למשל, כי הוראות כאלה ודומות להן נמצאות במקומות רבים בחוק ההגבלים העסקיים, למשל סעיף 30 לחוק ההגבלים העסקיים, שעניינו בהסדרת פעולות מונופולין, קובע בסעיף קטן (ב): "ראה הממונה כי כתוצאה מהתנהגותו של בעל מונופולין קיים חשש לפגיעה משמעותית בתחרות או לפגיעה משמעותית בציבור, רשאי הוא לתת לבעל המונופולין הוראות בדבר הצעדים שעליו לנקוט כדי למנוע את הפגיעה.".
זה נוסח מקובל בעולם של ההגבלים העסקיים, אין בכך רבותא. אני רוצה לומר מעבר לזה: הרי על הוראה של הממונה ניתן לערור לבית הדין להגבלים עסקיים אבל יתרה מזו, מלכתחילה, כיוון שזו הוראה מנהלית, היא חייבת כמו לגבי כל ההוראות המנהליות לעמוד בסבירות, בין היתר.
זאת אומרת, הוא לא יכול להגיד לו לסלק לגמרי מהמדף מוצר מסוים, הוא יכול להגביל את השטח. צריך להיות יחס בין רמת הפגיעה לבין ההוראה שהוא נותן. אבל סוג ההוראות, קשה מראש לומר איזה סוג של הורות הוא ייתן – זה צריך להיות מתאים לסוג הפגיעה, לכן, לי קשה מאוד אפילו לעזור לך.

<מיכל רוזין:>
יש פה קושי, אבל בסדר.

<היו"ר אבישי ברוורמן:>
קיבלת. תודה, מיכל היקרה.

<מיכל רוזין:>
אני סומכת על הממונה. נקווה שגם הבאים אחריו יהיו - - -

<היו"ר אבישי ברוורמן:>
אנחנו נסמוך על דיויד, ואם הוא יצטרך לקבל תיקון – אנחנו עוד נשב פה ונעזור לו לתקן את דרכו.

רבותי, אם ככה, אני מודה לך שאת לא מעלה הסתייגות ואנחנו ממשיכים.

<אתי בנדלר:>
עדיין לא הייתה הצבעה.

<היו"ר אבישי ברוורמן:>
הייתה כבר.

<אתי בנדלר:>
הייתה הצבעה? לדעתי לא הייתה הצבעה.

<היו"ר אבישי ברוורמן:>
אז אני אצביע.

<אמיר ונג:>
מצביעים גם על הגדרת מותג פרטי כרגע?

<אתי בנדלר:>
כן.

<אמיר ונג:>
בעניין הזה אני אשמח להעיר.

<היו"ר אבישי ברוורמן:>
אז הערה קצרה, עורך הדין שוורץ, ואחרי זה אני אצביע מחדש. הייתה הצבעה, כן?
<אורי שוורץ:>
הייתה הצבעה?

<אתי בנדלר:>
לא הייתה הצבעה.

<היו"ר אבישי ברוורמן:>
לא הייתה. למען הסר ספק.
מר ונג, בבקשה.

<אמיר ונג:>
מאוד קצר, לגבי הגדרת - -

<לאה ורון:>
תצביעו עוד פעם, אבל הייתה הצבעה ומיד אחריה חברת הכנסת רוזין בקשה להגיש הסתייגות. הצבעה גם על זה וגם על מותג פרטי.
<היו"ר אבישי ברוורמן:>
בדיוק. אני זוכר שהייתה הצבעה. אם אני, בגילי המופלג לא זוכר, אבל בחורה צעירה כמו לאה תשכח דבר כזה? הלאה.
<אמיר ונג:>
- - לגבי הגדרת מותג פרטי, יש כאן - -

<רוברט אילטוב:>
תצביע בעד ונגמור עם זה.

<מיכל רוזין:>
הצבעתם? לא שמנו לב שצריך להצביע.

<היו"ר אבישי ברוורמן:>
חברה, הצבענו. אבל לא חשוב.

<לאה ורון:>
לא חשוב, תביע עוד פעם.

<היו"ר אבישי ברוורמן:>
נצביע עוד פעם.

<אמיר ונג:>
- - לגבי הגדרת מותג פרטי – נמצא כאן נוסח שידבר על מותג שמזוהה עם הקמעונאי הגדול. לא ברור לי אם זה מכוון לאיזשהו מבחן שהולכים לציבור הרחב וצריך לבדוק אם הציבור מקשר בין המוצר לקמעונאי או שזה סתם מותג בבעלות הקמעונאי.
<היו"ר אבישי ברוורמן:>
עורך הדין שוורץ, תענה על הכול ונחזור ונצביע.

<אורי שוורץ:>
בשאלת המזוהה, הכוונה שלי היא לאו דווקא ללכת לציבור הרחב ולשאול אותו. אני אתן דוגמה מחיי היומיום: אם על מותג שנמכר בחנויות שופרסל כתוב שופרסל – אני אוכל להגיד בנוחות שהוא מזוהה עם שופרסל והוא המותג הפרטי של שופרסל.

<אתי בנדלר:>
אם זה מותג שנקרא "המותג"?
<אורי שוורץ:>
המותג תוצאה של מערכת הסכמים בין מספר רשתות קמעוניות לבין גורם שעושה להם את זה.

<אתי בנדלר:>
עם מי הוא מזוהה? עם איזה קמעונאי גדול, לצורך העניין הזה, בציבור הרחב?

<אורי שוורץ:>
למיטב זכרוני, מספר רשתות: הרשת הרביעית, רמי לוי וכמעט חינם - - -

<היו"ר אבישי ברוורמן:>
סליחה, הלאה.

<אורי שוורץ:>
בסעיף 7ב, שאמנם לא הצבענו עליו, אני חושב שמופיעה תוספת שחשוב שתהיה גם בסעיף הנוכחי משום שכשמדובר על הוראות שנותן הממונה, מצוין במפורש בסעיף 7ב: "על אף הוראות סעיפים 7(א)(2)(ב), 7(ב) ו-7א(ד)". וכולי - - -
<לאה ורון:>
לא הסברת את זה עדיין.

<אורי שוורץ:>
לא הסברתי, אבל עכשיו העירו לי מהייעוץ המשפטי - - -

<היו"ר אבישי ברוורמן:>
שזה גם רלוונטי כאן.

<אתי בנדלר:>
עורכת הדין סומפולינסקי הפנתה את תשומת לבנו לכך.
<היו"ר אבישי ברוורמן:>
תודה.

<אורי שוורץ:>
אני חושב שהדברים נחוצים - - -
<היו"ר אבישי ברוורמן:>
היא המשוררת שלנו. את זה אני אסביר לכם בהזדמנות אחרת.

<אורי שוורץ:>
אני חושב, אדוני, שהדברים נחוצים כאן, ואני אסביר. עשוי להיות מצב שבו הממונה רוצה לתת לקמעונאי הוראות שהמשמעות שלהן היא שריון שטח מדף. שריון שטח מדף היא פעולה אסורה על-ידי הקמעונאי במסגרת סעיף 7 או בסיטואציה מסוימת עלול להיות מצב שקמעונאי יחשוב שהוא משריין שטח מדף אבל מישהו צריך לשלם על זה. אז זה רק להבהיר שהממונה לא כבול אותם איסורים שהוטלו על הקמעונאים ועל הספקים.
<אתי בנדלר:>
אשר על כן, מה הנוסח שאתה מבקש להוסיף?

<אורי שוורץ:>
ממש אותו - - -

<אתי בנדלר:>
איפה בסעיף 8?

<אורי שוורץ:>
נדמה שבתחילת הסעיף. הנוסח הוא: " על אף הוראות סעיפים 7(א)(2)(ב), 7(ב) ו-7א(ד)".
<היו"ר אבישי ברוורמן:>
תודה.

אם ככה, אני מצביע על זה. מי בעד?

הצבעה

בעד סעיף 8 והגדרת מותג פרטי – פה אחד
סעיף 8 והגדרת מותג פרטי נתקבלו.

<היו"ר אבישי ברוורמן:>
בעד – תודה, אושר פה אחד.

<אתי בנדלר:>
כולל הגדרת מותג פרטי.

<היו"ר אבישי ברוורמן:>
כולל ההגדרה מותג פרטי.

בבקשה לקרוא הלאה, עורך הדין שוורץ.

<אורי שוורץ:>
אני קורא סעיף המכונה כרגע "סעיף Y".

" חובת הודעה על קמעונאי גדול וספק גדול
Y (א) ׁקמעונאי גדול ידווח לממונה אחת לשנה, בהודעה אשר פרטיה ומועדיה ייקבעו בתקנות, באשר לחנויות שהוא מחזיק, ומחזור המכירות השנתי של כל חנות, ללא מע"מ.
(ב) ספק גדול ידווח לממונה אחת לשנה, בהודעה אשר פרטיה ומועדיה ייקבעו בתקנות, באשר למחזור המכירות השנתי שלו לקמעונאים בישראל ובאמצעותם.
(ג) מסר ספק גדול הצהרה לממונה כי הוא ספק גדול, יראו אותו כספק גדול ולא תחול עליו הוראת סעיף קטן (ב). פרטיה ומועדיה של הצהרה לפי סעיף זה ייקבעו בתקנות.".
<היו"ר אבישי ברוורמן:>
תודה. הסבר קצר.
<אורי שוורץ:>
הסעיף הזה הוא טכני במהותו.

<היו"ר אבישי ברוורמן:>
הוא טכני אבל עדיין יש הערות של מר מלמד שיפתח ואחריו – עורך הדין מאירי.

<רן מלמד:>
עוד פעם שאלה דומה או בקשה דומה: האם הרשימה תכלול גם את אותם פרטים כלכליים או רק את השמות?

<אורי שוורץ:>
כאן אנחנו נמצאים במצב שבו, לדעתי, חלק לא מבוטל של הקמעונאים הגדולים הוא חברות פרטיות. לאני לא חושב, לעניות דעתי, נחוץ לציבור לדעת - - -

<היו"ר אבישי ברוורמן:>
אביעד, יש לי בקשה שהיא לא אליך אלא היא כללית: כשאנשים נכנסים, שיסגרו את הדלת. כל פעם אחד נכנס ופותח את הדלת. זאת הערה כללית, היא לא מכוונת אליך, שיסגרו את הדלת. תודה.

בבקשה, אדוני.

<רן מלמד:>

אתה רוצה להגיד שמדובר בסודות מסחריים ולכן אתה לא חושף אותם.

<אורי שוורץ:>
נכון. אני חושב שמבחינת האיסורים בחוק, חשוב שהציבור יידע שמדובר בספק גדול, השאלה מה מחזור המכירות המדויק שלו, בעיני פחות - - -

<צבי ביידא:>
אגב, גם החברות הציבוריות מחויבות לדווח על ההכנסות הכוללות, לא פר חנות.

<אורי שוורץ:>
אז אדרבא ואדרבא.

<היו"ר אבישי ברוורמן:>
אדרבא, קל וחומר.

עורך הדין מאירי, בבקשה. איזו הצעה לתיקון?
<מיקי רוזנטל:>
בן בנו של - - -

<היו"ר אבישי ברוורמן:>
איזו הצעה לתיקון?

<ערן מאירי:>
אדוני, לגבי הנושא של מחזור המכירות השנתי של כל חנות, אני מפנה פה לקראת אותו סעיף 8 של התחרות האזורית. אנחנו מדברים על מצרכים. יש הבדל בין מחזור מירות של כל הרשת, המושג הזה הוגדר בסעיף ההגדרות, לבין מצב שבו מגדירים עכשיו מחזור מכירות של כל חנות. אני אומר - - -
<היו"ר אבישי ברוורמן:>
סליחה שאתה מתחשב ביכולת ההקשבה המוגבלת שלי. אני זוכר שהיה פעם נשיא ארצות הברית אחד שלא אגיד את שמו, אמרו שהוא לא היה יכול ללכת וללעוס מסטיק ביחד. אני, קשה לי להקשיב ל-2, כן. הלאה, בבקשה. תודה.

<ערן מאירי:>
המונח מחזור מכירות כבר הוגדר בסעיף ההגדרות ויש לו שם הגדרה. לעומת זאת, מחזור מכירות של חנות, כאשר אנחנו מדברים פה על מצרכים, כשחלק מהמצרכים או המוצרים שנמכרים בחנות, בכלל לא נכללים בחוק, מן הסתם על מנת ליצור שוויוניות גם בין כל אותם קמעונאים - - -
<היו"ר אבישי ברוורמן:>
רגע, ישראל יקרה לנו, אבל לא עד כדי כך. מיכל, יש הרבה מרץ במרצ, כן. לא נורא, זה בסדר, מיכל?

<אייל עופר:>
זאת כוס פלסטיק.

<היו"ר אבישי ברוורמן:>
הכול בסדר, אפילו הזכוכית לא שבורה. אומרים זכוכית שבורה – סימן ברכה. תשברי את הבקבוק כדי שנתקדם. בבקשה.

<מיכל רוזין:>
 - - - רק צרות - - -
<היו"ר אבישי ברוורמן:>
את נהדרת, באמת, ואני אומר את זה מכל הלב.

<ערן מאירי:>
להבדיל ממצב שבו באים לראות אם קמעונאי הוא קמעונאי גדול ואז הוא נדרש לתת את מחזור המכירות, שהוגדר כבר בסעיף ההגדרות, כאשר באים לבדוק בנושא הפרטני של התחרות האזורית מה מצבו של קמעונאי אחד כלפי שאר הקמעונאים, ברור לגמרי שאם החוק לא חל על מוצרים, כמו שנאמר כאן, לא על מוצרי חשמל, לא טקסטיל, לא ציוד משרדי, לא כלי בית ולא ספרים ועיתונים, מן הסתם כשבאה רשת לתת דיווח על מחזור המכירות של אותה חנות, צריך להוציא מהמחזור הזה את המוצרים שהחוק לא חל עליהם.

אחרת אנחנו יוצרים פה עיוות בין חנות אחת לחנות אחרת והמספרים לא ישקפו את המחזורים האמתיים שעליהם התכוון החוק לפקח. לכן הייתי מוסיף באותו סעיף: מחזור המכירות השנתי של כל חנות ביחס למצרכים נשוא חוק זה או ביחס למצרך נשוא חוק זה. כאן כבר הגדירו אותו.

<היו"ר אבישי ברוורמן:>
תודה.

ד"ר אילת, בבקשה.

<אסף אילת:>
עד כמה שידוע לנו, קודם כל המצרכים שבאמת החורגו מההגדרה של מה שהחוק חל עליו מהווים חלק לא גדול מאוד מהמחזור של כל חנות. הדבר השני הוא שלא כל חנות ידעת להפריד בין מחזור המכירות במוצרים שכן מוגדרים כמצרך ומוצרים שלא מוגדרים כמצרך.
<היו"ר אבישי ברוורמן:>
אתה בעצם אומר שבהתאם לכלל של פרופסור גילה, לעשות דברים פשוט. אז ה- Fine tuningכאן לא יעזו יותר מדי. יכול להיות שיפלו כמה אנשים, עורך הדין מאירי צודק אולי עניינית, אבל כלל הפישוט אומר שעדיף בדרך הזאת.

<אסף אילת:>
זה מטיל נטל גדול על הקטנים. או שמחזורי המכירות של המוצרים האלה קטנים או שהם דומים בין החנויות, אז לא משנה כלום.

<היו"ר אבישי ברוורמן:>
מה אתה עונה על זה, עורך הדין מאירי?

<ערן מאירי:>
זה לא מדויק. קודם כל, ברגע שגם ידרשו שקיפות של מוצרים פר מוצר מתוך 20,000 המוצרים בחנות, ברור לגמרי, לפחות ברשת שאני מייצג אותה, שיודעים להבדיל בין מוצר טקסטיל למזון. כאשר באים – ועוד רגע נגיע לזה – לפגיעה בזכויות יסוד של חנות ובודקים אם היא 30% או 32% או 28% מנתח שוק מקומי, גם לאותם אחוזים בודדים יכולה להיות משמעות שלפחות לגבי הרשת שלי, תעביר את הרשת בתחרות המקומית מנתח של 28% לדוגמה, לנתח של 32% ואז הכללים לגביה אחרים לחלוטין.

אני חושב שכולם יודעים שהמערכות היום מסוגלות לעשות את זה. רשת יכולה לדווח בפירוש על המכירות שלה במוצרים נשוא החוק הזה ולהפריד הצידה את מה שלא חל עליו החוק.

<היו"ר אבישי ברוורמן:>
תודה.

אייל עופר, מה אתה מציע?

<אייל עופר:>
אני מצטרף לדעתו של ד"ר אילת. אני חושב שמה שחשוב כאן זה עניין הגודל ועניין המחזור. מרגע שרשת מסוימת מחליטה להיכנס ולמכור עוד תחומים אחרים והיא משתלטת יותר ויותר על כמות הקונים שמגיעה לאותה חנות, הרי היא רשת גדולה ולכן מה שחשוב הוא מה המחזור הכספי הכולל שלה.

לגבי דברים ספציפיים שהחוק הזה עוסק בהם, מלכתחילה נאמר בו שהוא עוסק במחירי המזון ולא אם מוכרים שם מאוורים.
<היו"ר אבישי ברוורמן:>
תודה.

חבר הכנסת רוזנטל, אתה מסכים עם העמדה הזאת?

<מיקי רוזנטל:>
בהחלט.

<היו"ר אבישי ברוורמן:>
תודה.

אם ככה, אני מעלה אותה להצבעה.

<אלי שלום סתוי:>
עוד מילה אחת, בבקשה.

<היו"ר אבישי ברוורמן:>
מילה אחת, מר סתוי.

<אלי שלום סתוי:>
על פי ידיעתי, הנטייה של הקמעונאים הגדולים היא להיכנס באופן הדרגתי לכמה שיותר מוצרים שהם לא בליבה של המזון על מנת ליצור מפלטי רווח כך שהדינמיקה היא כזאת שבמשך השנים הקרובות כלל הקמעונאים הגדולים יעסקו כמעט באותו ליין של מוצרים ככה שההתייחסות של קטגוריה כזאת או קטגוריה אחרת לא תהיה משמעותית במשך השנים הקרובות.
<היו"ר אבישי ברוורמן:>
תודה רבה.

אם ככה אנחנו מעלים להצבעה כהצעת הממונה. מי בעד?

הצבעה

בעד סעיף Y – פה אחד
סעיף Y נתקבל.

<היו"ר אבישי ברוורמן:>
בעד – אושר פה אחד.
עורך הדין שוורץ, בבקשה.

<אורי שוורץ:>
אני אקרא, אדוני, את הסעיף המכונה "סעיף Z".

<היו"ר אבישי ברוורמן:>

תמיד מה שנקרא Z זה משהו סודי.

<אורי שוורץ:>
"פרסום רשימת קמעונאים גדולים וספקים גדולים
Z הממונה יפרסם באתר האינטרנט, אחת לשנה, רשימה של הקמעונאים הגדולים, כהגדרתם בסימן זה, ורשימה של הספקים הגדולים.".

<היו"ר אבישי ברוורמן:>
יש עם זה בעיה למישהו? אין? אם כך, אני מאשר. מי בעד?

הצבעה

בעד סעיף Z – פה אחד
סעיף Z נתקבל.

<היו"ר אבישי ברוורמן:>
בעד – אושר פה אחד.

<אתי בנדלר:>
הפרסום באתר האינטרנט – אנחנו דיברנו על זה לגבי חלק מהחובות שיחולו רק לגבי מי ששמו פורסם לפי הסעיף הזה. אני רק צריכה לבדוק או לוודא שאתם מפרסמים, אתם אומרים אחת לשנה, זה יכול להיות גם ביולי וגם באוגוסט או בינואר.

לגבי המועד שאחר כך אתם בוחנים אותו, אתם בודקים על סמך מחזור בשנה החולפת, נכון? והאיסורים חלים בשנה השוטפת. לכן יכול להיות שבעצם זה לא משקף עד הסוף. עד מתי אתם מתכוונים לפרסם את זה? מה שאתה רוצה לומר בעצם שהאיסורים יחולו כל עוד אין פרסום חדש, נכון?

<אסף אילת:>
אני רוצה לציין בהקשר הזה שזה גם עונה קצת לבעיה שהועלתה פה. האיסורים האלה הם לא איסורים מוחלטים. בסוף, זה גורם לך לבוא ולבקש אישור לפתיחת חנות ואם באמת המצב שלך השתנה כי פתאום פתחו סופר חדש לידך - - -
<אתי בנדלר:>
לא, זה לא חל רק בפרק של התחרות הגיאוגרפית, ממש לא. לכן זה גם נמצא בפרק הזה. מה שחשוב לי זה, בסופו של דבר, אם אתם תפרסמו – קודם כל צריך לומר שהפרסום יחול כל עוד אין פרסום חדש. דבר שני, כשאתם אומרים אחת לשנה, אם בשנה מסוימת אתם תפרסמו בחודש ינואר ובשנה שלאחר מכן תפרסמו בחודש דצמבר, זה אומר שהרשימה תתפוס כמעט שנתיים בלי שנבדקו המחזורים.
לכן אני חושבת שצריך להיות כתוב: לא יאוחר מחודש מסוים, נניח עד 31 במרץ של כל שנה, אם זה ריאלי.

<דיויד גילה:>
מה שאמרת עכשיו מפר את "אחת לשנה".

<אתי בנדלר:>
לא, הכוונה לאחת לשנה ולא יאוחר מה-31 במרץ.

<מיקי רוזנטל:>
שיהיה איזה מועד. למה זה גורם לבעיה?

<אסף אילת:>
הבעיה היחידה היא שאנחנו תלויים בעצם בנתונים שאנחנו מקבלים מרשתות השיווק ולפעמים יש לנו בעיה לקבל את הנתונים האלה ואז בעצם יש עלינו חובה לגבי נתונים שלא תמיד בהכרח אנחנו שולטים באופן הקבלה שלהם.

<אתי בנדלר:>
השאלה היא אם אתם יכולים, נניח, לתקן את הרשימה במהלך השנה על סמך נתונים של שנה שעברה. זה מוסכם.

<היו"ר אבישי ברוורמן:>
התייעצות סיעתית.

<אסף אילת:>
מלבד העניין שחלק מזה לא יכול להיות תלוי בנו, אין לנו התנגדות.

<מיכל רוזין:>
אפשר להוסיף עדכונים, עדכון ברבעון - - -

<מיקי רוזנטל:>
אפשר לעדכן. למה שלא - - -

<אתי בנדלר:>
יצירתיות.

<אסף אילת:>
זה פשוט נטל על הקמעונאים. לנו לא אכפת אבל זה נטל גדול - - -

<מיקי רוזנטל:>
העדכון הוא לא שלהם – העדכון הוא שלכם. אם קיבלתם מידע חדש שמשנה את התמונה – תעדכנו.

<מיכל רוזין:>
לא חובה לקבל - - -

<אורי שוורץ:>
אתי, אנחנו בכל שנה, עד ל-31 במאי, נפרסם ביחס לשנה הקלנדרית שעברה.

<מיקי רוזנטל:>
למה בחודש מאי?

<אורי שוורץ:>
כי אנחנו צריכים לקבל נתונים מכל הספקים - - -

<אתי בנדלר:>
עד ה-31 במאי - - -

<מיקי רוזנטל:>
בסדר, בסדר, אתי. מצוין.
<אורי שוורץ:>
- - - אז יש להם עוד חודשיים להעביר לי את הנתונים ואני צריך גם לעשות עיבוד לנתונים.

<אורלי ליבוב:>
חברות ציבוריות מפרסמות עד סוף מרץ, בכל מקרה.

<אורי שוורץ:>
אבל לא אלה הנתונים שהם צריכים להעביר אלי. לא את הדוחות הכספיים שלהם הם צריכים להעביר אלי.

<מיקי רוזנטל:>
לאן אנחנו מתקדמים?

<היו"ר אבישי ברוורמן:>
רבותי, אם ככה, אנחנו מתקדמים מכאן לבקשה שהייתה על סדר-היום - - -
<אתי בנדלר:>
סליחה. אני רוצה לוודא: הצביעו על הסעיף הזה ואני מבהירה שזה יפורסם עד 31במאי של כל שנה. תודה.

<היו"ר אבישי ברוורמן:>
יופי. טוב שלא ב-35 במאי של אריך קסטנר.

אני מבקש בקשה לדיון מחדש בסעיף 2, בסעיף ההגדרות, להגדרות: "ספק", "ספק גדול". אני קורא את - - -

<לאה ורון:>
"ספק גדול" ו"קמעונאי גדול", אדוני.

<היו"ר אבישי ברוורמן:>
"ספק גדול" ו"קמעונאי גדול".

<לאה ורון:>
רגע. קודם אתה מעלה את הבקשה לדיון מחדש.

<היו"ר אבישי ברוורמן:>
להצבעה מי בעד דיון מחדש בהגדרה של "ספק גדול" ו"קמעונאי גדול"?

<מיקי רוזנטל:>
סליחה, גברת שקד, אם את רוצה - - -

<היו"ר אבישי ברוורמן:>
גברת שקד, מספיק לסמס - - -

<מיקי רוזנטל:>
יש רוב, מה זה חשוב?

<היו"ר אבישי ברוורמן:>
יש רוב, הצבענו. מי נגד? אין.

הצבעה

בעד ההצעה לדיון מחדש – פה אחד
ההצעה לדיון מחדש בהגדרה של "ספק גדול" ו"קמעונאי גדול" נתקבלה.

<לאה ורון:>
הבקשה אושרה.
<היו"ר אבישי ברוורמן:>
אושרה.

רבותי, מי קורא את זה? אני אקרא.

"ספק" – מי שמספק לקמעונאי או באמצעות קמעונאי, במישרין או באמצעות מפיץ, מצרכים, כולל מצרכי מותג פרטי, לרבות מפיץ של מצרכים כאמור, וכן כל אדם קשור לאלה;
"ספק גדול" – ספק שמחזור המכירות שלו לקמעונאים בישראל או באמצעות קמעונאים בישראל בשנת הכספים הקודמת עלה על 300 מיליוני שקלים חדשים בשנה, ללא מע"מ, או שהוא בעל מונופולין מוכרז לפי סעיף 26 לחוק ההגבלים העסקיים, ביחס למצרך לגביו הוא בעל מונופולין מוכרז;
"קמעונאי גדול" – כל אחד מאלה:
(1) קמעונאי המחזיק בשלוש חנויות לפחות ואשר מחזור המכירות הכולל של חנויותיו בשנת הכספים הקודמת, ובכלל זה מכירת מצרכים של ספק באמצעותו, עולה על 250 מיליון שקלים חדשים בשנה, ללא מע"מ;
(2) קמעונאי המחזיק בחנות מקוונת אשר מחזור המכירות השנתי הכולל שלו בישראל בשנת הכספים הקודמת מן החנות המקוונת, ואם הוא מחזיק גם בחנות שאינה מקוונת, אחת או יותר – יחד עם הכנסותיו ממנה, ובכלל זה מכירת מצרכים של ספק באמצעותו, עולה על 250 מיליון שקלים חדשים בשנה, ללא מע"מ;".
נדו בזה ואני מעלה את זה להצבעה. מי בעד?

<לאה ורון:>
רגע, רגע, צריך להסביר.

<אתי בנדלר:>
להסביר, לשאול אם יש הערות.

<היו"ר אבישי ברוורמן:>
ניתן את הכבוד לד"ר אילת. איפה הוא?
<אורי שוורץ:>
הוא נותן לי את הכבוד.

אדוני, בתחילת הישיבה הקודמת ביקשת התייחסות לבעיה שהעלה חבר הכנסת אטיאס בנושא של ספק שמנסה לעקוף את איסורי החוק באמצעות הפיכה לזכיין בתוך הרשת.

<היו"ר אבישי ברוורמן:>
נכון.

<אורי שוורץ:>
אני חושב שהנוסח שהקראת פותר את הבעיה הזו.

<היו"ר אבישי ברוורמן:>
תודה.

<אתי בנדלר:>
ביקשתי להעיר שהמילים "או באמצעות קמעונאים בישראל" בהגדרת "ספק גדול", לדעתי, מיותרות, אב אנחנו נבדוק את זה משום שההגדרה ספק גדול מכילה את המילה "ספק". וספק זה כבר מי שמספק לקמעונאי או באמצעות קמעונאי.
<דיויד גילה:>
צריך את זה בשביל מחזור מכירות.

<אתי בנדלר:>
לדעתי זה מיותר. ושוב, המילים "ללא מע"מ" כאן מיותרות בכל מקום משום שבהגדרה של "מחזור מכירות" כבר כתוב שזה ללא מע"מ.

<היו"ר אבישי ברוורמן:>
גם אם זה מיותר – זה לא גורע במובן הזה.

<אתי בנדלר:>
אנחנו לא כותבים מילים - - -

<לאה ורון:>
הנוסח ייבדק על ידי עורכת הדין בנדלר.

<היו"ר אבישי ברוורמן:>
הנוסח ייבדק אבל הנקודות ברורות. אם כך, אני מצביע. מי בעד?
הצבעה

בעד הצעת התיקון של יושב-ראש הוועדה – פה אחד
הצעת יושב-ראש הוועדה נתקבלה.

<היו"ר אבישי ברוורמן:>
בעד – אושר.

<לאה ורון:>
עכשיו עוברים למה שאישרנו קודם.

<היו"ר אבישי ברוורמן:>
רגע. אני מחכה עוד לחבר הכנסת וקנין שיבוא.

אז נעשה את ההפסקה עכשיו. אם ככה, אני מקדים את ההפסקה.

<לאה ורון:>
עוד 13:30.

<היו"ר אבישי ברוורמן:>
ההפסקה תהיה עד 13:30 ואז ניכנס לדיון מאוד-מאוד משמעותי לגבי סעיף 7ב. יהיה מעניין. תודה רבה.

<(הישיבה נפסקה בשעה 12:50 ונתחדשה בשעה 13:40.)>
<היו"ר אבישי ברוורמן:>
רבותי, חברי הכנסת, ברוכה הבאה, חברת הכנסת קריב, חבר הכנסת וקנין, חבר הכנסת רוזנטל, פרופסור גילה, האם עיכלתם את כל מוצרי המזון הבסיסיים ואתם מוכנים לעשות שייק אפ בכל המערכת? אז אנחנו באים לסעיף שחיכינו לו.
<לאה ורון:>
סעיף 7ב.

<היו"ר אבישי ברוורמן:>
סעיף 7ב. האם אנחנו עושים שינויים גדולים, שינויים קטנים, או כלום?

<לאה ורון:>
חברי הכנסת, עמוד 6 סעיף 7ב: "סמכות למתן הוראות לקמעונאי גדול המוכר מצרכים של בעל מונופולין".

<היו"ר אבישי ברוורמן:>
חבר הכנסת עמאר, ברוך הבא.

אני מבקש מעורך הדין שוורץ להיכנס לנושא הזה, הנושא הזה יפתח מספר שאלות: איך אנחנו באמת יכולים להוריד מחירים? מי שלוט במדף? האם יש מונופול, דואופול? ואיך היצרנים הקטנים יכולים להיכנס למדף כשבעצם לא מכניסים אותם?
בבקשה, עורך הדין שוורץ.

<אורי שוורץ:>
תודה, אדוני.

לפני שנתחיל את ההסבר, אולי אגיד מילה של הקדמה. אני רוצה להחזיר אותנו לסעיף המטרה של החוק: מה אנחנו עושים כן ובשביל מי אנחנו מנסים לעבוד? בסופו של דבר, בשביל ציבור הצרכנים.

<היו"ר אבישי ברוורמן:>
כן.

<אורי שוורץ:>
העניין שיש לנו בספקים קטנים הוא עניין, נקרא לזה אינסטרומנטלי.

<היו"ר אבישי ברוורמן:>
שולמית, את יודעת שאני אוהב אותך - - - אז אנחנו נפסיק רגע. מכיוון שמדברים אליכן – ויפעת, את חדשה קצת פה – אז בבקשה תדברו. הוא ימתין עד שתקשיבו כי זה חשוב מה שהוא אומר עכשיו.
<יפעת קריב:>
אני חושבת שחלק מהנושאים של ועדת כלכלה זה לדאוג לעובדי הכנסת.

<מיכל רוזין:>
זה עבודה ורווחה.

<היו"ר אבישי ברוורמן:>
אז עכשיו אני עוצר את הדיון.

<לאה ורון:>
זה התפקיד של ועדת הכנסת.

<יפעת קריב:>
כל הוועדות באשר הן.

<היו"ר אבישי ברוורמן:>
יש לנו סדר יום - - -

<יפעת קריב:>
- - - גם כוח האדם במשק הישראלי.

<היו"ר אבישי ברוורמן:>
תודה. כן, בבקשה.

<אורי שוורץ:>
אדוני, לכן - - - בסעיף המטרה, הדאגה לספקים קטנים. היא צריכה להיות אך ורק כאשר ספק קטן בסוף מוביל לירידת מחירים לצרכן. זו לא דאגה לספק קטן כספק קטן. בדרך המתונה הזו, אדוני, אנחנו צריכים ללכת כדי למצוא דרך שבה אנחנו נמנע חסמים מלאכותיים מפני ספקים קטנים. מן הצד השני אנחנו לא נהפוך את הספקים הקטנים לכאלה שיכולים לגבות בעצמם רווחים מונופוליסטיים.

<היו"ר אבישי ברוורמן:>
יפה. בוא ננסח. בוועדה הזו יש הרבה דברים שצריכים להגביר את התחרות בישראל ובכל מיני מקומות. בנושא הזה של מחירי המזון, אנחנו רוצים שמכל מה שנגיע כאן – קיבלנו החלטות על שקיפות, על מדף – נוריד מחירים וטענה שאתה אומר כאן, וזו תהיה הדרך לשיחה כאן, שאפשר להוריד מחירים וייתכן שגם בלי ההתייחסות ליצרנים הקטנים. כך אני מפרש את זה. אולי תחדד את זה ופה תהיה השיחה שאני ארים להנחתה לחבר הכנסת וקנין.
<אורי שוורץ:>
אני אחדד את זה אדוני. אני חושב שאנחנו צריכים ליצור את הכלים, לתת לממונה את הכלים כדי לדאוג במידת הצורך. אם הוא נתקל במקרה שבו ספק קטן נחסם ולא יכול להיכנס אבל הכניסה שלו היא טובה ונכונה, לאפשר לממונה - - -
<היו"ר אבישי ברוורמן:>
יש לכם מספיק יכולות לבדוק, לאכוף, לקבל דיווח?

<אורי שוורץ:>
התשובה, אדוני, היא חד-משמעית כן.

<יצחק וקנין:>
איך אתה עושה את זה? תסביר לי.

<אורי שוורץ:>
אני אגיד יותר מזה, אם אדוני ירשה לי, אני חושב שמה - - -
<היו"ר אבישי ברוורמן:>
יש פה רחש בחש כאילו שהממשלה הולכת ליפול. מספיק. יש לה עוד הרבה זמן כי לצערי ג'ון קרי נתן יותר מדי חופש לשחקנים.

<מיכל רוזין:>
לא, לא, אל תגזים – הרבה זמן זה יחסי.

<היו"ר אבישי ברוורמן:>
הרבה זמן.

<אורי שוורץ:>
אדוני, כמו שאמרתי, צריך ללכת כאן בנתיב זהיר כי אנחנו לא נרצה, למשל, לחייב שטח מדף לספק מסוים, ולא משנה מי זה הספק הזה, כי הספק הזה לא פועל לטובת הציבור, הוא פועל לטובת עצמו. אם אתה תגיד: תכניסו אותו. אז הוא ייגבה את המחירים שהוא רוצה והוא ייתן את האיכות שהוא רוצה.
אנחנו כניסה של ספקים קטנים על בסיס תחרות. לכן אדוני, אני חושב שאנחנו צריכים לאמץ בדיוק את המודל – הצענו את סעיף 7ב בדיוק - - -

<היו"ר אבישי ברוורמן:>
אז אני מבקש עכשיו שתקרא ותסביר אותו.

<רן מלמד:>
הוא לא ענה על השאלה שלך, אדוני.
<היו"ר אבישי ברוורמן:>
סליחה, אדוני.

 אני אפתח את זה להצגה של כל מיני אלטרנטיבות שונות, אנחנו נדון בהם, נשמע מה בעד ומה נגד, ואחרי זה בסוף, אנחנו או שנצביע או שנדחה, אם תהיה פה המולה, ונמשיך עם השקיפות.
<אורי שוורץ:>
השאלה היא אם אתם רוצים לשמוע את העמדה העקרונית לפני?

<היו"ר אבישי ברוורמן:>
כן, ברור. אני רוצה להבין.

תיכף חבר הכנסת וקנין יגיד: רבותי, אם לא תכניסו יצרנים קטנים, אין משחק.
<יצחק וקנין:>
אני לא רוצה שהם יכניסו אותם בכלל. הוא יוצא מנקודת מוצא, שאני אגיד לו: אני רוצה שתכניס את אל"ף ובי"ת. זו לא הכוונה בכלל, זו לא המציאות. אין מציאות היום בפועל בשום רשת לקבל ספקים קטנים.
מה קורה בפועל? אני אתן לכם דוגמה: אתם כל הזמן מדברים על טרה. הרי אם אתה הולך על טרה בכיוון אחד, אתה הולך על קוקה קולה בצד השני. זה אותו כובע. על מה אתם מדברים? אם אתה מכניס את קוקה קולה, כמה אתה נותן לפפסי? כמה אתה נותן לסופר דרינק? אני אומר לכם את הספקים בגדול.
יש מקרים שאין לו אפילו מקום על המדף. אין לו מקום במדף – הוא לא נכנס – כי הקמעונאי לו נותן לו את המקום הזה. הוא מעדיף לעשות את העסק עם קוקה קולה ולא עם סופר דרינק. אתן לכם עוד דוגמה. אני מסביר את זה, רבותי, מהמציאות שאני חי בה יומיום וכנראה שאתם לא מנסים לתפוס את מה שאני אומר.

למה אותם ספקים קטנים נכנסים לבתי מלון, נכנסים לכל המקומות, חוץ מלסופרים. אתם יודעים למה? כי אין מקום מדף. אין מקום מדף, אני אומר לכם את זה באחריות, אין מקום מדף. אז מה אתה אומר? כל החוק שלך – הרי אנחנו נחזור לפה, רבותי, ואני אומר לכם שאני חי את זה.
הסברתי לכם שבשבוע שעבר הלכתי לעשות קניות, אני עושה פרויקט כרגע, למה אני יכול לרכוש מרק עוף ברמה יותר טובה מתלמה ב-6 שקלים? למה אני יכול לרכוש אותו, תסבירו לי? אני אומר לכם את זה באחריות – כל בתי המלון משתמשים בו. אבל על המדף אתה תמצא רק את תלמה ואת אוסם ברוב המקרים, ב-99% מהמקרים. למה? כי לא נותנים להם שטח מדף – הגדולים אוכלים את הכול.
<היו"ר אבישי ברוורמן:>
חבר הכנסת וקנין, אני שואל אותך, תעשה עכשיו מה שנקרא צמצום קבליסטי ופתאום מתהפכים העולמות ואתה הופך להיות, חבר הכנסת וקנין, הממונה על ההגבלים העסקיים. איזו הצעה את נותן לנו עכשיו כדי שהמחירים, לשיטתך, ירדו והסעיף שנצביע עליו.

<יצחק וקנין:>
גם לשיטתו של הממונה. בסעיף המקורי של החוק, הוא הגביל אותו ל-30%. בחוק הוא הגביל אותו. הוא הבין שיש פה בעיה והגביל אותו. אנחנו לא רוצים להיות אלה שמשתלטים על מדף של קמעונאי: הוא בנה את העסק, הוא רוצה את הכול.
רבותי, זה לא נכון. יש לנו אחריות כלפי הצרכנים. רבותי, יוקר המחיה במדינת ישראל הוא קטסטרופה. בשבוע שעבר הייתי במיאמי – אני לא זוכר באיזו ועדה סיפרתי את זה – קנית פחית של קוקה קולה ב-1.5 שקל. התבלבלתי בהתחלה, חשבתי שאני לא מבין על מהמדובר.
<היו"ר אבישי ברוורמן:>
כמה זה בארץ?

<יצחק וקנין:>
תביא אותו פה ב-10 שקלים, ב-8 שקלים, ב-6 שקלים. איך זה יכול להיות? אני קניתי את כל הקופסה. ראיתי 5 דולר. אמרתי: 5 דולרים ל-30? לא יכול להיות, אני הוזה? שאלתי את בעל המקום, אמר לי: זה עבור כל הקופסה של 12 יחידות או 16 יחידות.
<היו"ר אבישי ברוורמן:>
וזה במיאמי, נכון?

<יצחק וקנין:>
כן. אני אומר לך באחריות, לפני שבוע וחצי חזרתי. אני נותן דוגמאות רבותי, אין תחרות.

<יעקב אשר:>
כמה הבאת? כמה הוא הביא?

<יצחק וקנין:>
אני כבר אמרתי שאני אייבא משם ואמכור פה. לפי המחירים בארץ, זה לא יכול להיות - - -
<היו"ר אבישי ברוורמן:>
חבר הכנסת וקנין, מה ההצעה שלך?

<יצחק וקנין:>
רבותי, אני עושה פרויקט לפסח: קרוב ל-34,000 סלי מזון – מי שרוצה שיבוא ויראה את זה – אני רוכש את כל המוצרים. אני אראה לכם את המחירים, אני מוכן להעמיד את זה פה. זה פשוט לא יאומן. אני קונה אורז ב-3.10 שקל, ב-3.30 שקלים, רבותי, אני מדבר אתכם במלוא הרצינות. אני קונה ממרח שוקולד של קילו ב-7 שקלים.

<היו"ר אבישי ברוורמן:>
כמה זה עולה בסופר?

<יצחק וקנין:>
אני לא רוצה להגיד לכם.

<היו"ר אבישי ברוורמן:>
תגיד.

<יצחק וקנין:>
18 שקל, 20 שקל. רבותי, זו המציאות.
<לאה ורון:>
וזה לא בגלל שאתה קונה - - -

<יצחק וקנין:>
רבותי, אני זועק. וכשאני זועק – אני יודע למה אני זועק. מצדי תשאירו את החוק כמו שאתם רוצים, אבל אני מוכן פה ליד הממונה ולפני כולם להגיד, אתם תחזרו בעוד שנה והכול יישאר אותו דבר: אף ספק לא יכנס אם לא תכניסו ספקים חדשים על המדף.
מה אנחנו אומרים? היצע וביקוש: אם אין לי ביקוש, רבותי, יש לי רק את עלית ורק את אוסם - - -
<היו"ר אבישי ברוורמן:>
אין היצע. 

<יצחק וקנין:>
אין היצע, רבותי, מה שיש לי על המדף אני לוקח – זו המציאות.

<לאה ורון:>
חבר הכנסת וקנין, זה לא בגלל שאתה קונה 36,000? כלומר יש לך יתרון - - -

<יצחק וקנין:>
לא, לא.

<מיכל רוזין:>
גם הסופר קונה - - -

<יצחק וקנין:>
הוא קונה יותר ממני, היא הנותנת.

<מיכל רוזין:>
בסדר, אין לנו בעיה שירוויחו על זה, אבל - - -

<יצחק וקנין:>
רבותי, לא אכפת לי שתרוויחו, שירוויחו ושלכולם יהיה טוב במדינה הזאת. יוקר המחייה במדינת ישראל יקר מאוד ובואו לא נסגור את העיניים. איכשהו אנחנו מחליקים את כל הדברים וכל אחד מושך את השמיכה - - -

<היו"ר אבישי ברוורמן:>
חבר הכנסת וקנין, איזה הצעה אתה היית מציע שאני אצביע עליה?

<יצחק וקנין:>
אני הייתי מגביל ספק גדול במדף ללא יותר מ-50% מהמדף. לא הייתי נותן יותר מ-50% מדף. אם אתם רוצים להכניס ספקים אחרים, לא לתת יותר מ-50% מדף.
<היו"ר אבישי ברוורמן:>
אני לא מדבר על מפוקחים או לא מפוקחים. לא הסיפור הזה.

<יצחק וקנין:>
רבותי, מפוקח או לא מפוקח – זה לא מעניין אותי. הכול, הכול, 50% מדף. ואני אומר לכם, אם לא תעשו את זה, הנה אנחנו יושבים פה, שום תוצאה לא תהיה. כל החוק הזה לא שווה כלום אם לא תגבילו את המדף כי לא תכניסו ספקים חדשים.
<היו"ר אבישי ברוורמן:>
תודה.

<יצחק וקנין:>
אדוני הממונה, אני מוכן להראות לך את הכול. בוא תשב אתי ואני אראה לך את הכול, את כל ההצעות, את כל המוצרים, את כל מה שאתה רוצה. אני מדבר אתך על יין – אני קונה מיץ ענבים שהוא הטוב ביותר בשוק ב-11 שקל.

רבותי, אני מדבר אתכם במלוא הרצינות. אני הולך וגם עושה את הקניות בסופר, אשתי לא קונה, אני עושה את הקניות, אני הולך עם העגלה – הסברתי את זה פעם לביבי - - -
<יעקב אשר:>
תגיד בשקט, זאת פדיחה.

<מיכל רוזין:>
למה פדיחה? למה?

<יעקב אשר:>
גם אני - - -

<יצחק וקנין:>
למה פדיחות? אני מייצג פה את הציבור, לא אף אחד אחר. אלה שאומרים לי שטרה תבוא לי מצד אחד – מה תגידו על קוקה קולה? זה היינו הך, אם אתה דופק אותו פה, אתה דופק את השני שם. זה אותו כובע, רבותי.

<היו"ר אבישי ברוורמן:>
נכון. תודה איציק, תודה.

<יצחק וקנין:>
מספיק ללכת לנו עם טרה כל היום על הראש.

<היו"ר אבישי ברוורמן:>
רבותי, לחבר הכנסת וקנין יש הצעה אחת מאוד ברורה שאני אתייחס אליה ואני מבקש שתתייחסו אליה: להגביל לגדולים את שטח המדף כדי שקטנים ייכנסו, למרות שעורך הדין שוורץ אומר שקטנים לא חשוב כל-כך שייכנסו כי הם לא יורידו מחירים.
<אורי שוורץ:>
לא, זה לא - - -

<היו"ר אבישי ברוורמן:>
אני שמעתי מה אמרת. לכן אני רוצה שתחזור על הדברים. אני מחדד את זה למען החידוד: איך מורידים מחירים? והאם אפשר להוריד מחירים בלי שיצרנים קטנים יהיו על המדף?

<אורי שוורץ:>
אני יכול לחדד, אדוני?

<היו"ר אבישי ברוורמן:>
רגע. אני אתן למר סתוי להוסיף מילה בקצרה.
<אלי שלום סתוי:>
אני רוצה להתייחס למה שחבר הכנסת וקנין אומר. יש פתרון מצוין למה שאתה מציע. אתה מדבר על יבואנים ויצרנים שמייצרים מוצרים זולים וטובים והם קיימים בארץ הזאת. הבעיה שלהם היא שאין להם את שרשרת האספקה להגיע אל אותן נקודות מכירה שאתה היית רוצה שהם יגיעו אליהן. זו הבעיה שלהם. הבעיה שלהם היא לוגיסטית, הבעיה שלהם - - -

<יצחק וקנין:>
אל תגיד לי את זה. אם הוא מגיע לשלומי, איפה שאני נמצא, הוא יגיע לכל מקום בארץ. אם הספק שלי מגיע לשלומי הוא יגיע לכל נקודה בארץ.

<אלי שלום סתוי:>
ספק אחד לא יגיע לשלומי, אבל אם יהיה צובר של הרבה ספקים במחסן לוגיסטי אחד – הם כולם יגיעו לשלומי במחירים שחבר הכנסת וקנין רוצה. יש פתרון.

<היו"ר אבישי ברוורמן:>
תודה. פתרון לוגיסטי. תודה.

<שלום נעמן:>
אפשר גם להתייחס?

<היו"ר אבישי ברוורמן:>
לא, לא אדוני. אני עוד אתן לך לדבר.

זאת ההצעה הראשונה שאני שם על השולחן. חבר הכנסת וקנין הוא צרכן, הוא מכיר את השטח והוא שם הצעה. אני פונה אל הממונה על ההגבלים העסקיים שיסביר מדוע ההצעה הזאת גרועה, לא ישימה ולא תביא לפתרון.

<מיקי רוזנטל:>
או טובה.

<היו"ר אבישי ברוורמן:>
אלא אם היא טובה, ואז נביא רוב ונצביע בעדה. בבקשה.

<דיויד גילה:>
תודה רבה. הכוונה טובה ואין שום מחלוקת שבשוק הזה יש בעיה, בגלל זה אנחנו כאן. בשוק הזה באמת יש בעיה, כמו שחבר הכנסת וקנין ציין, ואנחנו רוצים להוריד מחירים. השאלה איך? הוויכוח כאן הוא לא אם לשריין שטח מדף לספקים הקטנים או לא אלא איך, איזה כלי?

הסעיף שעומד עכשיו לדיון, הסעיף שאנחנו הצענו, הוא גם סעיף שמאפשר לשריין שטח מדף לקטנים, אבל הוא עושה את זה פר קטגוריה. למה זה טוב לעשות את זה פר קטגוריה, במבחן פרטני? בגלל שאם עושים את זה בצורה גורפת אנחנו עלולים לפגוע בצרכן בלי כוונה כי יש קטגוריות שבהם הספקים הקטנים הם לא כאלה קטנים ואין כל-כך הרבה כאלה.
קחו למשל את אותה קטגוריה שהתחילה את כל הסיפור הזה, של מוצרי חלב מפוקחים: מה לעשות? חוץ מתנובה יש רק את טרה. אם אתה מיישם שריון גורף של שטח מדף בקטגוריות כאלה, אתה נותן לשני או לשני ולשלישי מונופול על כך וכך אחוז מהמדף.

<היו"ר אבישי ברוורמן:>
דיויד, אתה אומר: אין הבדל גדול בין מונופול ודואופול. בסופו של דבר, אני רוצה להגיד שכיושב-ראש ועדת הכספים היה לי ויכוח גדול מאוד עם מנכ"ל בנק מזרחי בעבר, אלי יונס. בישראל היה דואופול: בנק לאומי ובנק הפועלים.
בא אלי אלי יונס ואמר שהוא רוצה לדבר עם המפקחת ואתי, יושב-ראש ועדת הכספים, שהם יקנו את מזרחי ויצרו טריאופול. אמרתי לו: אתה יודע מה, גם טריאופול זה לא הפתרון לתחרות. פה אתה מדבר על דואופול.
<דיויד גילה:>
זה לא רק דואופול, אדוני, זה מונופול. במקרה של טרה ותנובה, אם משריינים למי שאינו תנובה כך וכך אחוז מהמדף, זה אומר שטרה תהיה מונופול – לא דואופול. טרה תהיה מונופול על כך וכך אחוז מהמדף.
<יעקב אשר:>
אבל איך תגרום - - - איך יהיו עוד חברות כמו טרה?
<יצחק וקנין:>
- - - הוא תפס רק את טרה, הוא תפס רק את טרה - - -

<דיויד גילה:>
תנו לי לסיים.

<היו"ר אבישי ברוורמן:>
חבר הכנסת וקנין, אני מבין שאתה מדבר מדם לבך אבל בוא נקשיב לממונה. דברי חכמים - - -

<יצחק וקנין:>
אני מסכים, אבל למה הוא נתפס רק בטרה?

<דיויד גילה:>
אני לא נתפס רק בטרה, אני נותן את טרה כדוגמה כדי להמחיש - - -

<רן מלמד:>
השאלה אם זאת הדוגמה היחידה. אם זאת הדוגמה היחידה, אפשר לפתור אותה - - -

<דיויד גילה:>
אדוני, אני מבקש לסיים.

<היו"ר אבישי ברוורמן:>
לא רק שאני אתן לך את כל הזמן שבעולם, מי שיפריע – אני אבקש ממנו שלא יפריע.
<דיויד גילה:>
אני נותן את טרה כדוגמה כי מה שמוצע כאן על-ידי חבר הכנסת וקנין הוא איסור גורף. כלומר, איזשהו שריון גורף. ואם השריון גורף, מה לעשות, יחול גם על אותן קטגוריות, זה לא רק טרה. אני מניח שיש עשרות קטגוריות כאלה שלצד המונופול, לצד השחקן הדומיננטי יש אחד או שניים שהם לא סופר דרינק, זה מישהו שהצרכנים מכירים, שהוא יכול יפה מאוד להגיע למדף אבל היום הוא מתחרה על המדף ותחת הוראה כזאת הוא יהיה מונופול.

הוא יגיד לרשת: תשמעי, את חייבת אותי בגלל שבלעדי יש לך 30% מהמדף ריק. אם את חייבת אותי – אז בואי נפסיק את ההנחות ותשלמי לי יותר - - -
<מיקי רוזנטל:>
כמה מוצרים יש - - -

<יצחק וקנין:>
מיקי, יש לי תשובה לזה.

<עירית פיליפ:>
- - - מה זאת אומרת - - -
<היו"ר אבישי ברוורמן:>
אני אוציא אותך, עורכת הדין פיליפ. יש לך מספיק כוח ומספיק עוצמה כדי שהוא יסיים את הדברים שלו.

<דיויד גילה:>
זאת הבעיה הבסיסית שלנו עם הוראה גורפת. אין לנו בעיה עם היכולת לשריין שטח מדף לקטנים. הייתי אתכם בביקורים אצל הספקים הקטנים האמתיים, שמענו את זעקתם ואנחנו מבינים שיש בעיה, שיש ספקים מסוימים - - -
<היו"ר אבישי ברוורמן:>
מי שרוצה להתפרץ בקריאת ביניים – מוזמן בהפסקה הזאת.

<מיקי רוזנטל:>
רוב המוצרים - - -

<היו"ר אבישי ברוורמן:>
מיקי, הוא לא סיים ואני רוצה שכולם ישמעו את מה שאתה אומר - - -
<מיקי רוזנטל:>
אמרתי - - -

<היו"ר אבישי ברוורמן:>
מה שאתה אומר צריך להירשם בפרוטוקול.

<דיויד גילה:>
אדוני, אני די בטוח שיש עשרות קטגוריות מהסוג הזה שלצד הספק הדומיננטי שאותו אנחנו רוצים להגביל ובצדק, יש שחקן אחד או שניים שהם לא כאלה קטנים ויש קושי יישומי מאוד גדול בצורה גורפת להבחין בין הסופר דרינקים או הנעמנים לבין טרה או שטראוס, שהם יהיו הקטנים, שלהם אנחנו משריינים משהו ומגדילים את כוחם מול הרשת.
אם הגדלנו את כוחם מול הרשת, הגדלנו את כוחם גם מול הצרכן ואז המחירים יעלו. זאת הבעיה הבסיסית הראשונה שיש לנו עם ההצעה זו. אנחנו מציעים כאן שהממונה יוכל בצורה יותר כירורגית לתפוס את אותן קטגוריות בעייתיות, אותה קטגוריה שבה אם נגביל את הספק הדומיננטי ללא יותר מכך וכך מהמדף, באמת ייכנסו קטנים. יכול להיות שזה אפילו יקרה בחלב, אבל זה משהו שצריך לבדוק, אי אפשר לעשות את זה בצורה גורפת.

<קריאות:>
- - -

<היו"ר אבישי ברוורמן:>
אחד-אחד. לא, לא – כדי שאנחנו נעכל את הדברים. אני מצטער, אני לא אתן – חבר הכנסת רוזנטל, נשמע מה אתה אומר, אחרי זה חבר הכנסת כהן, רן מלמד, חבר הכנסת וקנין. אנחנו רוצים לראות איך - - -
<מיכל רוזין:>
אולי שיגמור להסביר?

<מיקי רוזנטל:>
ההסבר לא היה מובן?

<מיכל רוזין:>
אני רוצה להבין איך הוא מגביל - - -

<מיקי רוזנטל:>
אז עכשיו הגענו לשאלות.

<יעקב אשר:>
מדבר על הכירורגי, ואני לא - - -

<דיויד גילה:>
אבל לא סיימתי את ההסבר. הבעיה הבסיסית היא הבעיה הזו, שהמחירים עלולים לעלות כי אנחנו מחזקים את הספקים שלא רצינו לחזק. אנחנו רצינו לחזק את כל הסופר דרינקים והנעמנים ואת אלה שיש להם מוצר טוב אבל הם לא מצליחים להגיע למדף.
<מיכל רוזין:>
איך אתה עושה את זה?

<דיויד גילה:>
אני אבדוק, כמו שאנחנו יודעים לבדוק לעומק קטגוריה מסוימת, אני אבדוק אם פועל בה מונופול, מישהו שיש לו יותר מ-50% מהקטגוריה, אני אבדוק כמה אחרים יש. אם יש עוד מישהו אחד – זו בעיה. אם פוטנציאלית יש שלושה והם אומרים לי: אם אתה תגביל את הספק המונופוליסטי ללא יותר מכך וכך מהמדף, אנחנו ניכנס למדף ונוכל להתחרות זה בזה על יתרת המדף.

זה מצב שהוא יותר פתוח להתערבות שלא תגרום נזק לצרכן. האם את זה קל לאכוף? לא. לא קל לאכוף את זה אבל אנחנו מוכנים לעשות את זה כי אנחנו מבינים את הבעיה. אני אסביר עכשיו למה זה לא קל לאכוף את זה.

<מיכל רוזין:>
למה עד היום לא - - -

<דיויד גילה:>
זה לא קל לאכוף את זה כי זו הוראה, שלא כמו ההוראות שדיברנו עליהן עד עכשיו לפיהן אנחנו מונעים מספקים גדולים לסלק את הקטנים שזה הרבה יותר מובן מאליו למה זה טוב. כאן אנחנו אומרים לרשת: תמכרי משהו שלא רצית למכור. זה הרבה יותר קשה להגיד למישהו לשווק משהוא שהוא לא רצה לשווק, לשים על המדף משהו שהוא לא רצה לשים על המדף.
<יעקב אשר:>
למה הוא לא רצה?

<דיויד גילה:>
זה כמו לכפות על בני זוג: אתם עכשיו תהיו זוג, אתם לא מכירים זה את זה - -

<מיכל רוזין:>
להבדיל אלפי הבדלות.

<יצחק וקנין:>
- - -

<היו"ר אבישי ברוורמן:>
איציק, תעשה לי טובה.

<יצחק וקנין:>
אני לא אומר כלום.

<דיויד גילה:>
- - תהיו ביחד ואתם תגרמו לזה להצליח. זה מאוד-מאוד קשה. זה אפשרי במצבים מסוימים, במצבים מסוימים זה יהיה אפשרי - - -
<יצחק וקנין:>
שתקתי לחלוטין. אני רק אומר פה אמירה אחת: כל החוק זה לא שווה כלום - -

<מיכל רוזין:>
הוא צודק, הוא צודק. למה אנחנו יושבים פה - - -

<יצחק וקנין:>
- - במה שאתה עושה. החוק הזה לא שווה כלום - - -
<מיכל רוזין:>
אם אתה אומר שיסדרו לבד - - -

<יצחק וקנין:>
ניפגש אני ואתה בעוד שנה ונראה איך הורדנו את המחיר.

<דיויד גילה:>
יש דברים שאפשר לעשות ויש דברים שאי אפשר לעשות. התחלתי מזה - - -
<מיכל רוזין:>
אתה אומר פה: אני לא רוצה לעשות את זה.

<דיויד גילה:>
לא אמרתי שאני לא רוצה.

<מיכל רוזין:>
לא רוצה לכפות.

<דיויד גילה:>
אמרתי, למשל בקטגוריית החלב, אם אנחנו נמצא אחרי בדיקה מעמידה, זה יכול להיות אפילו הדבר הראשון שאנחנו נבדוק, אני אפילו יכול להגיד כאן לפרוטוקול שהדבר הראשון שנבדוק במסגרת ההוראה הזאת, אם תאשרו אותה, יהיה קטגוריית החלב.
אם באמת נגביל את תנובה לא לעבור כך וכך אחוז מהמדף, האם יקרו דברים טובים לצרכן? אנחנו יודעים לבדוק את זה, זאת העבודה שלנו.
<מיכל רוזין:>
אם אתה תעבור מדף-מדף, מוצר-מוצר ב-10 שנים הקרובות.

<דיויד גילה:>
לא. אנחנו נסתכל על החלב, על קטגוריית החלב - - -
<יצחק וקנין:>
למה אתה נתפס בחלב? אני אמרתי מרק עוף, אמרתי כמה מוצרים.

<היו"ר אבישי ברוורמן:>
- - - מקשיב לו.

<יעקב אשר:>
הדוגמה הזאת היא הסיבה - - -
<יצחק וקנין:>
 זאת הסיבה. כל הסיבה שהוא לא רוצה – זאת הסיבה.

<יעקב אשר:>
איפה האופק שאתה נותן - - -

<דיויד גילה:>
אבל הסברתי בהתחלה איך זה יכול לגרום נזק. אתם חייבים לקחת בחשבון שהוראה גורפת יכולה גם לגרום נזק וכל אותן עשרות קטגוריות שבהן הספקים הקטנים האם לא כאלה קטנים והם יהפכו למונופול או דואופול מול הרשת - - -

<היו"ר אבישי ברוורמן:>
תודה.

<יצחק וקנין:>
אני חולק עליך ואני יכול להוכיח את זה. כלכלית אני חולק עליך. אבישי, מה שאמר הממונה - - -
<היו"ר אבישי ברוורמן:>
סליחה, רבותי - - -

<יצחק וקנין:>
צריך להבין את מה שהוא אומר ואני מבין את מה שהוא אומר לעומק. אדוני, אתה יודע כמה ספקים רוצים להיכנס היום למדפים, לייבא סחורה? הם יודעים שלא שווה להם לייבא אותה כי הם לא יכולים להיכנס למדף.

הם יכולים להביא מוצר ברמה יותר גבוהה אבל הוא לא יכול להביא ואתו כי הוא לא ייכנס, לא יתנו לו להיכנס. מראש הוא אומר: למה לי להביא אותו אם אני לא יכול להכניס אותו כי אין לי שטח מדף, כי הגדולים חנקו את המדפים.

<יעקב אשר:>
אז מורידים את האופק. אין אופק - - -

<יצחק וקנין:>
אז אתה היום נתפס אם יש לי את טרה ותנובה או עוד איזה ספק. יש עשרות דברים שאפשר לייבא לפה או לייצר אותם פה ולהכניס אותם למדפים, אבל אתה לא יכול להכניס אותם.
<היו"ר אבישי ברוורמן:>
נעמן, ספר לנו אתה.

<שלום נעמן:>
אני חושב שכל הנושא פה הולך ומסתעף והדברים הולכים ומסתבכים. יש בקמעונאות יש משהו שנקרא חוק פרטו: 80% מהפדיון מהווה 20% מהמוצרים. אז מה הבעיה לקחת רק את ה-20% האלה ולהגביל את אחוז הרווח שלהם בכל רשתות השיווק וכל הישיבה הזאת פה מיותרת.

<היו"ר אבישי ברוורמן:>
אתה מדבר על לעשות רגולציה - - -

<מיקי רוזנטל:>
פיקוח אפקטיבי.

<שלום נעמן:>
יש מה שנקרא פרטו: 80% מהמחזור של כל רשת שיווק מגיע מ-20% מהמוצרים. לקחת את ה-20% המוצרים האלה ולהגביל את אחוז הרווח שלהם בכל רשת שיווק, וזהו לעומת כל המשפטים וכל הדפים האלה. אף אחד פה לא מבין כלום.
<יצחק וקנין:>
אני מסכים אתך, נעמן.

<היו"ר אבישי ברוורמן:>
לגבי הרגולציה באמצעות שיעור הרווח, בבקשה.
<דיויד גילה:>
לא הבנתי את ההצעה.

<יעקב אשר:>
זה אומר שכל מה שאתה עושה פה - - -

<שלום נעמן:>
אתה רוצה שאני אסביר עוד פעם?

<היו"ר אבישי ברוורמן:>
לא. אתה הסברת - - -

<יעקב אשר:>
 - - - למה אתה אומר את זה היום? היית צריך להגיד את זה בישיבה הראשונה.

<שלום נעמן:>
תוך כדי זה אני חושב.
<היו"ר אבישי ברוורמן:>
אתה אמרת שאתה רוצה ש-20% מהמוצרים - - -

<שלום נעמן:>
לא. אני אומר ש-80% מהפדיון של כל ענף קמעונות המזון בארץ מהווה 20% מהמוצרים.

<היו"ר אבישי ברוורמן:>
זה ברור.

<שלום נעמן:>
אני אומר שאת ה-20% מוצרים שמהווים 80% מהמחזור, פשוט להגביל את אחוז הרווח של כל רשת שיווק וזהו. אז המחירים ירדו.

<יעקב אשר:>
תשלח את כל זה לגריסה.

<היו"ר אבישי ברוורמן:>
בסדר, הבנתי. אני אתן לממונה להשיב. נחזור לנקודה הזאת.
מיקי, אתה רוצה להוסיף פה?

<מיקי רוזנטל:>
יש פה בעיה אפריורית של שיטת העבודה, לטעמי. אם אתה לא יודע להגיד לנו כמה מוצרים יש או כמה תחומים יש שבהם יש ספק אחד גדול וספק אחד קטן ואם נעשה את מה שהציע חבר הכנסת וקנין לעשות, זה ישפיע לרעה על השוק – אולי זה שולי וברוב השוק זה כן יהיה אפקטיבי.
אבל אתה אפילו לא יודע לומר לנו את המצב. אנחנו צריכים לקבל החלטה שלא על בסיס נתונים וזה קשה.

<דיויד גילה:>
יש מאות אלפי ואולי מיליוני קטגוריות. זה יהיה בלתי אפשרי להצביע איפה תהיה הבעיה. אני רק יודע שתהיה בעיה. לכן יש כאן סעיף שמאפשר שיקול דעת פרטני.
<מיקי רוזנטל:>
- - - אם ב-90% מהקטגוריות והמוצרים אין בעיה כזאת ורק ב-10% יש – אז צריך לפעול הפוך: צריך לאמץ את הצעתו של וקנין - -
<רן מלמד:>
בדיוק. ואם אתה רוצה לשנות – תשנה.

<מיקי רוזנטל:>
- - ולאסור את זה רק במקומות שבהם יש באמת רק מתחרה אחד - - -

<יצחק וקנין:>
תעשה הפוך את ההצעה שלי.

<מיקי רוזנטל:>
- - - מעלה את המחירים. אבל אם המצב הוא הפוך? אנחנו עכשיו מתבקשים לקבל הכרעות כשאין לנו את מסד הנתונים וזה באמת - - -

<דיויד גילה:>
אני חושב שהנטל הוא על מי שטוען שצריך לעשות את זה, כי מדובר בהוראה מאוד בעייתית. כל הסט השני של הנימוקים שהבאתי, שאתה כופה על רשת. אם הרשות להגבלים עסקיים הייתה יכולה להקים רשת סופרמרקטים ולהחליט מי יהיה שם על המדף, זה היה פתרון. אבל כמובן אנחנו לא עושים את זה - - -

<לאה ורון:>
יחד עם ועדת כלכלה.

<דיויד גילה:>
יחד עם ועדת כלכלה וכל הצוות.

<היו"ר אבישי ברוורמן:>
אני ממנה אותך בתור יושב-ראש.

<מיקי רוזנטל:>
לא. אתה מונופול – זאת בעיה - - - אתה המונופול הכי גדול פה במדינה.

<קריאה:>
דיקטטור.

<דיויד גילה:>
אני לא בטוח. אנחנו הולכים על מודל של שוק, של פתרון שוק, ורק רוצים שלא יהיו כבילות ידיים שמפריעות לשוק לעשות את שלו.

<מיקי רוזנטל:>
אני עדיין לא הבנתי מה השיטה שלכם – הבנתי שאתה מצביע על הבעייתיות של ההצעה של חבר הכנסת וקנין – לא הבנתי איך ההצעה שלכם תגרום לתחרות. אתה אומר: אני אמצא את התחום המסוים, את המוצרים המסוימים, שבהם יש אכן בעיה של מונופול, ואני כבר שם, בניתוח כירורגי, אדרג לזה שנעלה את הקטנים.
התהליך הזה ייקח לנו בערך 20 שנה – יש 20 אלף מוצרים – 20 שנה. אנחנו זקוקים לפתרון יותר דרסטי ומהיר. יכול להיות שתיאורטית אתה צודק, גם במודל הכלכלי, אבל אני לא רואה איך הצעד הזה משפיע באופן דרמטי על הורדת מחירים לאלתר.

<דיויד גילה:>
זה נכון שזה ייקח זמן, אבל אני רק מנסה להסביר שהפתרון הזה הוא אינהרנטית פתרון שיש לו בעיות חוץ מהעובדה שצריך לבדוק פר קטגוריה. יש לו בעיות בגלל היישום שלו, גם כי אתה מכריח רשת לשווק מוצרים שהיא לא רצתה.
נניח שאתה עושה את זה בקטגוריה מסוימת, איזה מחיר הספק הקטן יגבה מהרשת? נניח שהוא גובה מחיר שהרשת לא מוכנה לשלם - -
<יצחק וקנין:>
יש לו אינטרס להכניס את המוצר.

<דיויד גילה:>
- - אם המשא ומתן ביניהם התפוצץ – מה עושים? למי הם הבאים? הם באים לרגולטור לבקש ממנו לפקח להם על המחיר. אם הרשת אומרת: אני מוכנה ומזומנה לשים את הספק הקטן על המדף אבל אני דורשת שהוא ייתן לי את זה במחיר אפסי. מה קורה אז? האם הרשת תהיה עבריינית בגלל שהמשא ומתן ביניהם התפוצץ? איפה הרשת תשים את זה על המדף?
<יצחק וקנין:>
אני חולק עליך.

<דיויד גילה:>
מאוד-מאוד קשה ליישום. לכן העובדה שלוקחים את הקטגוריות הכי אקוטיות קודם ויהיה מספר מוגבל של קטגוריות שעושים את זה. זה לא נורא בגלל שההוראה הזאת לא מבוססת על שוק – היא מבוססת על מישהו שבעצם מנהל את הרשת.

אתם רוצים שהממונה על ההגבלים ינהל את הרשת ויגיד לה: מה כן - - -

<יצחק וקנין:>
לא. אנחנו לא רוצים. להפך – אתה רוצה לנהל את הרשת. בהצעה שלך אתה מנהל את הרשת. בהצעה שלי אתה לא מנהל את הרשת בכלל.
<היו"ר אבישי ברוורמן:>
סיימת?

<מיקי רוזנטל:>
אני אציע אחר כך הצעה אחרת.

<יצחק וקנין:>
אתה מנהל את הרשת בהצעה שלך, אני אומר לך את זה.

<יעקב אשר:>
בואו נשמע עוד מגוון הצעות.

<היו"ר אבישי ברוורמן:>
רבותי, חברת הכנסת רוזין, ואחר כך חבר הכנסת כהן, שר האוצר לשעבר.
<יצחק כהן:>
אני ויתרתי לו.

<מיכל רוזין:>
אני רוצה לשאול שאלות. אמרתי את הדברים האלה גם בתחילת הישיבה הקודמת ואמרתם לי שנדון בזה היום. אני רוצה להבין מדוע לא לעשות הפוך? במקום להגיד: ספק גדול, אנחנו מגבילים אותו ב-30%, 15%, 20% - בואו נעשה הפוך. בואו נגיד לקמעונאי מה אנחנו מצפים ממנו שיהיה על המדף.

נגיד לו: אנחנו מצפים שיהיו לך לפחות 15%, 30% – לא חשוב, האחוזים פה הם לא חשובים, העיקרון חשוב – תציג אלטרנטיבות ליותר מספק אחד ואתה תצטרך לתת לפחות ספק בינוני אחד וספק קטן אחד, אם אכן קיים. צריך לנסח את זה, אני לא מנסחת כרגע.
אם אכן קיים, ברור. אנחנו לא נגיד לו: תקשיב, אם יש רק ביצים מסוג מסוים אז לך תביא מסין, שעוד מעט זה יגיע משם, ביצים אחרות. ברור שאנחנו מדברים ומדברות על מוצרים שיש להם תחליפים. אמרנו על זה כבר, כשראינו שהמותג הפרטי נכנס, אז פתאום אנשים קונים את המותג הפרטי גם כשיש מותג גדול, חזק וכדומה.
למה לא לעשות הפוך? במקום להגביל את הגדולים, בואו נכריח את הקמעונאים להציג או למכור ספק בינוני וספק קטן, במידה וקיים כזה במשק הישראלי או בשוק הישראלי. פשוט לעשות את זה.

<היו"ר אבישי ברוורמן:>
תודה. זה היה חלק מההצעה שלו. יפה.

<מיכל רוזין:>
לא. זה הפוך ממה שהוא אומר.

<דיויד גילה:>
זה אותו דבר.

<היו"ר אבישי ברוורמן:>
למה? זה אותו דבר. למה הפוך?

<מיכל רוזין:>
חבר הכנסת וקנין אומר: בואו נגביל את הספק הגדול. אני אומרת לעשות הפוך.

<היו"ר אבישי ברוורמן:>
תרשמו.

חבר הכנסת כהן, בבקשה.

<יצחק כהן:>
אני מציע - - -
<לאה ורון:>
- - -

<מיכל רוזין:>
זה לא אומר להוציא ספקים קיימים. ממש לא.

<היו"ר אבישי ברוורמן:>
חבר הכנסת כהן, בבקשה.

<יצחק כהן:>
אני מציע אינטגרציה בין שתי ההצעות. בין ההצעה של איציק להצעה של דיויד.

<מיכל רוזין:>
ומה עם שלי?

<יצחק כהן:>
זו האינטגרציה.

<מיכל רוזין:>
זהו? הנשים לא באינטגרציה אצלך.

<מיקי רוזנטל:>
ההצעה תיקרא על שמך. אם היא תתקבל – נקרא לה על שמך.

<יצחק כהן:>
לקבל את ההצעה של איציק אבל לתת אפשרות וגמישות למפקח – סליחה, רגע.
<היו"ר אבישי ברוורמן:>
איציק, אתה לא נכנס לממשלה – תכבה את זה כבר.

<יצחק כהן:>
כיביתי.

לתת אפשרות למפקח לבדוק את זה תוך כדי תנועה ולתת לו סמכויות לשנות את זה. לקבל את ההצעה של איציק אבל לתת למפקח את הסמכות לשנות את זה תוך כדי תנועה.
<היו"ר אבישי ברוורמן:>
תודה. בתור סגן שר אוצר, אתה תפרת הרבה מאוד דילים.

<מיקי רוזנטל:>
אבל אם אתה לא מתמודד עם ההיגיון של מה שהוא אמר, שזה עשוי להעלות את המחירים - - -

<יצחק וקנין:>
זה לא יכול לעלות.

<מיקי רוזנטל:>
- - - אתה משלב הצעה לא טובה עם הצעה ככה? אנחנו רוצים פשרות?

<היו"ר אבישי ברוורמן:>
הוא אומר שהמחירים יעלו.

<אתי בנדלר:>
גם לא כל-כך ברור.

<יצחק כהן:>
אז יש לו את הסמכות לשנות.

<אתי בנדלר:>
מה לשנות?

<היו"ר אבישי ברוורמן:>
רבותי, רן מלמד ואחריו היועצים המשפטיים.

<יעקב אשר:>
רגע. כבוד היושב-ראש, מילה אחת קודם, אם אפשר.

<היו"ר אבישי ברוורמן:>
רגע. קודם כל, ד"ר אילת, תסביר לפני שעולות השאלות הבאות, למה לא וקנין בנוסף לפרופסור שילה - -

<יעקב אשר:>
רגע, תן לי - - -
<היו"ר אבישי ברוורמן:>
- - ואיך אתה פותר שירדו מחירים כי בסופו של דבר עם ה-20 אלף קטגוריות שאתה תרוץ אחריהן בכל מקום וכל עורכי הדין המפולפלים יתחמו אותך, בסוף לא יקרה כלום.

<אמיר ונג:>
זה לא 20 אלף. זאת הטעיה, מדובר רק על אלה שיש בהם מונופולין. אין הרבה כאלה.

<היו"ר אבישי ברוורמן:>
תודה. אבל אנחנו יודעים שזו רק תנובה. תנובה היא המונופול היחיד במשק.

<אמיר ונג:>
זה עדיין לא אלפי קטגוריות.

<אסף אילת:>
אני לא אחזור על ההסבר הכלכלי שפרופסור גילה הסביר ואני מסכים אתו לחלוטין, אבל אני רוצה לציין שנמנענו מהגדרות שוק מסיבות שכבר דיברנו עליהן בישיבות הקודמות ופה זה צף בצורה הכי חדה. נניח שאתה רוצה להגיד שלספק גדול יש יותר מ-50% מהקטגוריה – מה זה קטגוריה? נגיד מעדני חלב-שוקולד או מעדני חלב-פירות או מעדני חלב בתוספת פירות?
<יצחק וקנין:>
אם אני הייתי עושה - - -

<היו"ר אבישי ברוורמן:>
תן לו לסיים.

<יצחק וקנין:>
הוא שואל אותי שאלות – אני צריך לענות, לא?

<אסף אילת:>
אם אתה לא מגדיר את זה – יכול להיות, לדוגמה, ששטראוס היא מונופול במעדני חלב מסוג מסוים, אבל אם זה מוגדר רחב, אז הם עדיים יכולים שיהיה להם בדיוק את כל נתח השוק שיש להם עכשיו כי עדיין זה יהיה רק 50% אבל זה יהיה כל הקטגוריה של מעדני החלב - - -

<היו"ר אבישי ברוורמן:>
אסף, אני רוצה לשאול אותך. האמת, עם יד על הלב – אף אחד לא פה, אנחנו בחדר סגור ואני שם לך אקדח לרקה – עכשיו תסתכל, דיויד ואתה וכל העוזרים, אנחנו מעבירים לכם את החוק הזה כמו שאתה רוצה – אנחנו גם נוביל שקיפות, עשינו עוד דברים שאי אפשר תשלומים – אבל אתם תוכלו להיכנס עכשיו לכל מקום?
אומר לך עורך הדין ונג שבעצם אין הרבה קטגוריות שבהן יש שוק מאוד ריכוזי. אתה יכול להגדיר לנו כמה יש ואיך תעבדו? בהתחלה, פרופסור גילה אמר שיש מיליונים של כירורגיה. אם הכירורגיה היא רק על קבוצות מסוימות - -

<יעקב אשר:>
אפשר לבוא הפוך.

<היו"ר אבישי ברוורמן:>
- - אז אפשר לעשות כירורגיה. אבל הכירורגיה במיליונים – גם הרב פירר לא יציל אותנו.
<אסף אילת:>
אני יכול להגיד בקול, לא רק באופן סודי, שאנחנו לא נעבור קטגוריה-קטגוריה בסופר ונחליט לגבי כל אחת מהן אם ראוי או לא ראוי כי כל דבר כזה זה עבודה של חודשים. אנחנו לא ניטע בכם את הרושם שעכשיו נעבור על כל הקטגוריות בסופר.

<היו"ר אבישי ברוורמן:>
ולכן, מה תעשו? החוק הזה נגמר. ביום ראשון אני גומר אותו. אתה יוצא דרך. מה יקרה בעוד 6 חודשים, 9 חודשים, כדי שכורש יגיד לי: קרה משהו בישראל.
<אסף אילת:>
 אני לוקח קטגוריה חשובה, פרופסור גילה אמר שזאת תהיה קטגוריית החלב, לוקח קטגוריה כמו החלב, שהיא חשובה וברור שיש בה בעיה תחרותית, ובודק אותה לעומק ומנסח כללים שפותרים את הבעיה ספציפית.

<היו"ר אבישי ברוורמן:>
נניח שאין טרה ואין תנובה ואין קוקה קולה. נקרא להם מוצר A ומוצר B, כי האמוציות פה סביב קוקה קולה, תנובה וטרה, יכולות להפיל ממשלה. נקרא לזה A ו-B. כרגע, ל-A יש 90% מהשוק ו-B רוצה לגדול. אבל יש עוד אחרים שבכלל לא במשחק.

אתה יודע את הדבר הזה, אני מעביר לך את החוק כמו שאתה רוצה. מחר בבוקר קם פרופסור גילה ואומר: ד"ר אילת, תביא לי סחורה. איך זה קורה? תסביר לי.

<אסף אילת:>
הדרך הראשונה שבה זה קורה היא באמצעות החוק העכשווי. החוק העכשווי גם מסיר חסמים מפני ספקים קטנים, גם מפלה ספקים קטנים לטובה לעומת ספקים גדולים כי הוא מטיל כל מיני איסורים על ספקים גדולים, וגם מקנה לממונה את הסמכות באופן - - -
<היו"ר אבישי ברוורמן:>
תעזוב אותי מזה. אני אתן לך דוגמה: A – 90%; B – 10%. יש הצעה אחרת שמישהו העלה פה: 70% ל-A, 30% ל-B. בדוגמה של 30% ל-B אומר הממונה בצדק: זה יהיה מונופול פה וזה יהיה מונופול פה, חבל על כל הקטנים, אף אחד מהם לא יכנס בכלל, לא גד ולא בא-גד ולא מוישה. עכשיו תסביר לי איך זה יקרה.

<אסף אילת:>
לא בכל קטגוריה שבה A הוא 90% ו-B הוא 10% בהכרח צריך להגיד ש-B חייב להיכנס יותר.
<היו"ר אבישי ברוורמן:>
אני לא אמרתי את זה. תקשיב, אתה לא הקשבת לי. אני לא אמרתי ש-B ייכנס. אני אמרתי שאני מעביר כמו שאתה רוצה: A 90% ו-B 10%. אני אומר לך, אדוני, עכשיו קיבלת, הצבעתי, יש רוב - - -
<יעקב אשר:>
קיבלת את זה – איך זה משתנה?

<היו"ר אבישי ברוורמן:>
כל חברי הכנסת שלא נוכחים פה מרימים את היד כרגיל, העסק עובר ואתה קיבלת את החוק. מה קורה מחר בבוקר? איך זה קורה בשטח עם A, B ו-C, בלי להזכיר את השם המפורש של טרה, קוקה קולה ותנובה?
<אסף אילת:>
כהקדמה, אני אגיד בקצרה, שלא בכל שוק הייתי רוצה להכניס את B. כדי לבדוק האם כדאי להכניס את B, הייתי רוצה לבדוק אם זה שוק שמתקיימים בו חסמים, האם יש חסמי כניסה, לדוגמה, ליצרנים חדשים בשוק הזה, האם יש הסדרים ש-A עושה - - -
<היו"ר אבישי ברוורמן:>
אני מסתכל עליך, אתה לא ילד כבר, אתה מבוגר – כבר עשית דוקטורט. על השוק הזה אתם כבר הסתכלתם. אני שואל אותך, עזוב את השוק של A ו-B, אתם כבר יודעים פחות או יותר. איך אני מסתכל על וקנין?

החשש שלי הוא שיהיה דבר מאוד פשוט: A יהיה A ו-B יהיה B, אולי בסוף A יהיה 80%, B יהיה 20%, אבל כל היצרנים הקטנים בחיים לא יכנסו למשחק בכלל. שום דבר לא ישתנה A יהיה A ו-B יהיה B וכל הקרב הנורא והגדול הזה בין טרה ותנובה, שעליו כל העולם, הוא לא יביא לשום דבר וכל היצרנים הקטנים לא יכנסו ממילא. על זה בכה המשורר.

<יצחק וקנין:>
הבעיה היותר גדולה, אבישי, היא בזה שהם נתפסו לטרה ותנובה. זאת המכה של כל החשיבה הלא נכונה.

<יעקב אשר:>
להלן: A ו-B.

<יצחק וקנין:>
רבותי, המחשבה הלא נכונה שלכם כי אתם מקובעים עם טרה ותנובה. אתם לא מבינים כמה עוד ספקים יש בשטח שיכולים להיכנס במוצרים אחרים. אני אומר לכם שהם לא נכנסים כי אין להם מדף.

<היו"ר אבישי ברוורמן:>
תודה.

<אסף אילת:>
רק להגיד שאני חושב שחבר הכנסת וקנין צודק לחלוטין. אנחנו כולנו מזדהים עם זה שספקים קטנים חשובים לשוק - - 

<יעקב אשר:>
תשברו את הראש ותמצאו פתרון.

<אסף אילת:>
- - הם יכולים להוריד מחירים וכולנו בעד ספקים קטנים. אף אחד לא בעד ספקים - - -

<היו"ר אבישי ברוורמן:>
איך, אבל איך?

<אסף אילת:>
ניסיתי להסביר: החוק העכשווי מסיר חסמים מפני ספקים קטנים, הוא מפלא אותם לטובה לעומת ספקים גדולים כי הוא מטיל איסורים על ספקים גדולים והוא מקנה לממונה סמכות - - -

<היו"ר אבישי ברוורמן:>
טוב, זה קצת כללי מדי.
<יצחק וקנין:>
זה לא עוזר למדף. למדף זה לא עוזר. אני אומר לך - - -

<יעקב אשר:>
- - -

<יצחק וקנין:>
- - - הצעה של איציק כהן. ניתן לו את כל האפשרות לשנות מה שהוא רוצה, אבל בואו נתחם את המדף, זה ייצור מצב של תחרות - - -

<היו"ר אבישי ברוורמן:>
חבר הכנסת אשר כל הזמן שותק.

<יעקב אשר:>
אני מסכים שיש פה בעייתיות מסוימת אבל דבר אחד בטוח: אם לא יהיה B לא יהיה בחיים C ולא יהיה D. לא יהיה כלום. אתם סוגרים את האופק מתוך הדאגה לקטנים כביכול, אבל אתם סוגרים להם גם את האופק.

ברגע שאין ביטחון לספק שהוא לא הגדול ביותר, אין לו ביטחון שהוא יגיע למדף בגלל הסיטואציה שקיימת היום – סגרתם את האופק של העניין הזה. לכן, לדעתי, לא אנחנו צריכים להביא את הפתרונות כאן. אני חושב שיש מספיק אינטליגנציה בשולחן מעבר לכאן. אתם צריכים למצוא.

לדעתי, בשליפה, יהיו מספר יחסית קטן של מקרים. כמו שאמר וקנין, יש את הלחץ הזה מטרה ותנובה כי זה הדבר הראשון שאתם יודעים לקרוא לו. יש מקומות אחרים – אולי צריך למצוא איזשהו רעיון או בצורה הפוכה שאם תהיה בעיה אז יפנו אליך ויהיו לך סמכויות לשנות את זה לאחר מכן או אולי לתת איזשהו מחסום לאותו B, דהיינו הוא לא יכול לאורך כל הזמן להחזיק את הקמעונאי, את בעל הרשת. לתחום זמן מסוים.

למצוא איזשהו פתון כירורגי אבל לא כירורגי שאתה צריך לעבור קטגוריה-קטגוריה, אלא במקרה שתהיה בעיה, אותה קטגוריה, אתו מקרה, יגיע אליך וייפתר אצלך על שולחן המעבדה שלך. אבל בעיקרון הבשורה שצריכה לצאת מהחוק הזה היא שגם בינוניים וגם קטנים יקבלו את המדף ובתנאי שלא ינצלו את זה לרעה.
צריך למצוא את הברזלים לזה, תמצא את הגבולות, תציעו אתם את ההצעה. ההצעה כאן לא נותנת כלום.
<היו"ר אבישי ברוורמן:>
תודה, תודה, יעקב.

<יצחק וקנין:>
אני מוכן שגם הקמעונאים יענו למה שאני אומר ואני אומר עובדות. דיברתם על תנובה, עכשיו אני לוקח אתכם למוצר: סוכר. היה לנו רק סוגת. בשנים האחרונות יש כניסה של הרבה ספקים.
<יעקב אשר:>
את זה אפילו אני יודע.

<יצחק וקנין:>
אני רוכש את הסוכר, רבותי לעומת שנה שעברה, ב-2.25 שקלים. אני אומר שזה מוצר איכותי ואני אומר את זה באחריות. אני רוכש אותו ב-2.5 שקלים לפני מע"מ – כל המחירים שציינתי פה, לפני מע"מ – פעם זה לא היה, הספק היחידי היה סוגת. ואצל סוגת, אני כארגון, אם לא הייתי עושה העברת זהב של כסף, לא הייתי מקבל את המוצר כי זו המדיניות של סוגת.
היום סוגת חושבת 8 פעמים אם היא מדברת אתך ככה. למה? כי יש עוד 7-6 ספקים שמייבאים את כל סוגי השמן, את כל סוגי הסוכר. רבותי, אין להם מקום על המדף. אני לא רואה את המצרים האלו על המדף, יכול להעיד על זה נעמן. ולמה? כי עדיין הקיבעון של סוגת כמו שיש לי קיבעון של מוצר.

רבותי, אני לא סתם אומר את הדברים. אני אומר שאם לא נעשה את זה – אנחנו נפגש פה בעוד שנה ונראה את אותו מצב. אמרתי את זה על שוק הדיור, וכל מה שאמרתי אני לא טועה, כל פקידי האוצר ישבו מולי ואמרו לי דברים.

הורדתם את מחיר הדיור? את לא רוצים להוריד אותו, אתם מעדיפים להכניס את הכסף לקופה שיישאר במדינה, באדמות, בקרקעות, שאתם מוכרים. אתם לא עושים כלום כי האזרח ימשיך לשלם את הכסף.
<היו"ר אבישי ברוורמן:>
תודה.

<יעקב אשר:>
הייתי נותן להם שיעורי בית.

<היו"ר אבישי ברוורמן:>
אני עכשיו אשמע את כל הסיבות למה לא. אתה תגיד לי למה לא, זה ברור שאי אפשר – אני ארשום אותם לפרוטוקול. גם היועצים המשפטיים יגידו למה לא וגם אתי תגיד למה לא. בסדר. רק דבר אחד מפריע לי, אני לא בקי בעסק הזה כמוכם, האינטואיציה שלי, מאז שקיבלתי את הוועדה הזאת, היא שאני אעשה את הכול: נעביר את כל השקיפות, הורדנו את התשלומים המקבילים, אנחנו נעשה את הדברים.

אבל מה שאמרתי בתחילת הוועדה: מכיוון שאנחנו לא מפרקים את המונופולים, נכון? קבענו בהתחלה שלא מפרקים, נכון? אני לא בטוח, דיויד, עם כל הרצון הטוב שלך וכל הארסנל שלך, שבכירורגיה שלך כל מה שמדבר עליו איציק וקנין יהיה משמעותי. אני מודאג ולכן אני אומר שיש לי עוד הצעה נוספת.
אבל לפני זה, כדי שלא תהיה התרעמות שלא דיברו לפרוטוקול, אני אבקש מעורך הדין מאירי, ממר ונג, אייל עופר, רונן, אתי בנדלר, הגברת נעים ואז אני אציג עוד הצעה ונסכם. ייתכן שלא נגיע להצבעה היום, ואז אני אעבור לפרק השקיפות.

אני חושב שיש פה בעיה מאוד קשה ואני לא רוצה להקל בה. אני מעדיף שביום ראשון נצביע עליה, על הדברים האלה. אני אציג עוד אלטרנטיבה כי אני חושב שיש פה עוד אלטרנטיבה שאפשר להציג. כרגע יש אלטרנטיבה של וקנין, יש את האלטרנטיבה של הממונה.
<לאה ורון:>
יש את הצעתה של חברת הכנסת רוזין שהיא עוד רוצה לפרט אותה.

<אתי בנדלר:>
לא הבנתי את ההצעה.

<היו"ר אבישי ברוורמן:>
לא יודע מה זה.

<אתי בנדלר:>
את יודעת מה ההצעה?

<היו"ר אבישי ברוורמן:>
יש הצעה שהסתובבה בשטח, נקרא לה הצעת טרה-תנובה, של 30-70 כזה, להוריד מ-10-90. ואני עוד מעלה פה אתת האפשרות שאם ישכנעו אותנו, כל היועצים המשפטיים והממונה והלוגיסטיקה, שאי אפשר להעביר את ההצעה של וקנין.

אני שואל שאלה אחרת את הממונה: יש מקומות שברור שכבר יש ריכוזיות, זה באזורים גיאוגרפיים, זה יכול להיות ברמת אביב או במצפה רמון, האם בנושא של אזורים גיאוגרפיים אפשר להחיל את הצעת וקנין ושם נפתח את המדפים לספקים הקטנים? תשקול את זה.

אני נותן לך את רשות הדיבור, מאירי.
<ערן מאירי:>
אדוני, ראשית, אני לא תמיד מסכים עם הממונה לגבי מה שקורה כאן, אבל אני חושב שהצעת הממונה במקרה הזה היא ראויה.

<היו"ר אבישי ברוורמן:>
סליחה, מאירי, לא שמעתי אותך.

<ערן מאירי:>
אני חושב שבמקרה הזה הצעת הממונה ראויה.

<היו"ר אבישי ברוורמן:>
זה מה שמדאיג את איציק וקנין.

<יצחק וקנין:>
אתה יודע למה?

<ערן מאירי:>
אני אנסה להפיס גם את דעתו של חבר הכנסת וקנין.

<יצחק וקנין:>
הספק יקנה את כל המדף. הוא סידר לו את המדפים.

<ערן מאירי:>
מר וקנין, אני חושב שאני אפיס את דעתך, תן לי לנסות.

<היו"ר אבישי ברוורמן:>
בבקשה, עורך הדין מאירי.

<ערן מאירי:>
אני מזהה פה, לצערי, איזשהו קרב ענקים אימתני מאחורי הקלעים בין שני ענקים שמתמודדים על מקרר החלב, טרה ותנובה - - -

<היו"ר אבישי ברוורמן:>
אני חושב שאני מסכים אתך. זאת לא הבעיה – זה לא מטריד אותי.

<ערן מאירי:>
בסופו של דבר הרשת מוכרת את מה שרוצים הצרכנים. אני חושב שכאשר כולם מדברים על מותגים, מדינת ישראל היא מדינה של מותגים. רק תיקחו את המשקאות שנמצאים פה בכנסת, תראו איזה מותג נמצא פה. הרי לכאורה גם הקניין של הכנסת יכול היה להגיע לספק אחר של משקה פרי, מים, קולה, ולהחליט שהוא לא קונה את המותג.
אבל כנראה שעם ישראל אוהב את המותגים. והמכר, בסופו של דבר ברשתות השיווק, די משווק את מה שעם ישראל רוצה. לגבי הספקים הקטנים – אני אומר מניסיון שלנו: אנחנו מדברים על 10 ספקים גדולים - - -

<מיקי רוזנטל:>
להערה הזאת: זה לא כתוב בתורה.

<יצחק וקנין:>
אם הייתה לי ברירה והייתה פה שתייה אחרת – לא הייתי שותה אותה?
<היו"ר אבישי ברוורמן:>
אם איציק וקנין היה יושב-ראש הכנסת, היה פה משהו אחר.

<יצחק וקנין:>
הייתי גם נותן לאחרים להכניס. אז לא היינו שותים?

<ערן מאירי:>
רבותי, בסופו של דבר השוק הזה הוא לא רק בחנויות המזון או המכולות או הסופר מרקטים. שוק המזון, בסופו של דבר, יש בו גם שוק מוסדי ומקומות אחרים ששם פחות חשוב לאנשים המותג, כי כשאתה אוכל מרק בבית מלון, אתה לא יודע אם המרק הזה נקנה במותג כזה או אחר, זה גם לא חשוב לך.
אבל כשאתה נמצא בבית ואתה רוצה לפתוח את הארון ולכבד מישהו באיזשהו קפה, אז אתה כנראה תגיד לו: יש לי קפה כזה ולא קפה אחר.

<מיקי רוזנטל:>
זה בגלל ששטפו לו את המוח. אפשר לשטוף - - -

<היו"ר אבישי ברוורמן:>
מאירי, אני אענה לך על השאלה שלך. אתה חושב שמישהו שואל אותי אם אני רוצה לשתות קולה זירו? לא. שמים לי את זה פה.

<יצחק וקנין:>
שמים עובדה.

<היו"ר אבישי ברוורמן:>
בעבר עבדתי ברפורמות בהונגריה בשנות ה-80', בזמן שהיא הייתה מאחורי מסך הברזל. אתה יודע איך היו מציגים מבחינת ההיצע? היו נותנים לכל אחד, שמים על השולחן בלי לשאול מה אתה רוצה – שמים לך אחד כזה ואחד כזה ואחד כזה.
אני אומר לך שאם הוא היה יושב-ראש הכנסת והיינו מזמינים חוץ מקולה זירו והיו נותנים לי גם דברים אחרים, מים אחרים של סופר דרינק, אתה חושב שלא הייתי שותה את זה? הייתי שותה. זה לא הביקוש שלי. זאת הנקודה.
<מיקי רוזנטל:>
יכול להיות שאמרו לו ניתן לך מחיר כי - - -

<ערן מאירי:>
אני לא יודע, אבל אני אומר - - -

<יעקב אשר:>
תחשוב גם בפסיכולוגיה – האם זה לא עובד גם הפוך? אתה רואה רק דברים כאלה – אז אתה אומר: אני עובד רק עם זה. תפתח לו את העיניים והוא ייקח דברים אחרים.

<ערן מאירי:>
תנו לי רגע להמשיך.

<היו"ר אבישי ברוורמן:>
רק הורדתי את הנושא הזה. תלוי מי האדם שיזמין: אדם שקרוב לציבור, לפעמים יתחיל לעשות גם דברים אחרים.

<ערן מאירי:>
תנו לי להמשיך. הרי בסופו של דבר, רשת השיווק מעוניינת למכור כמה שיותר ולהרוויח, זה ברור לגמרי. וברור לגמרי שאם הספק הקטן הוא זה שנותן את המחיר הטוב יותר – הוא יהיה על המדף. רבותי, ברשת כמו שופרסל, מעבר ל-10 הספקים הגדולים, יש עוד למעלה מ-1,500 ספקים. זה לא שהם לא קיימים. אנחנו יודעים שמצב הספקים הגדולים, משנת 2005 ועד 2011, עשרת הספקים הגדולים היו באמת 60% מנתח השוק – אגב, זה מספר שלא השתנה - - -

<היו"ר אבישי ברוורמן:>
רבותי, אני רוצה להגיד לכם שהממשלה מאוד-מאוד יציבה וכנראה תהליך השלום לא כל-כך מתקדם משום שצחי הנגבי התמנה ליושב-ראש ועדת חוץ וביטחון.

<לאה ורון:>
עוד לא התמנה.

<היו"ר אבישי ברוורמן:>
הוא יתמנה. סימן שהכול יציב.

<יעקב אשר:>
זה בזכות חוק השוויון בנטל.

<ערן מאירי:>
ברור לגמרי שאם הספקים הקטנים יגיעו עם מחירים טובים, הם יהיו על המדף. עכשיו השאלה אחרת: איך מורידים את המחירים של הספקים הגדולים? אני חושב שבעניין הזה הממונה על ההגבלים העסקיים התחיל מהלך ויכול להיות שזה המהלך הרצוי.

פורסמה טיוטה לעיון הציבור בנושא של איסור גביית מחיר מופרז על-ידי בעל המונופולין. זאת אומרת שאם יבוא הממונה ויבדוק את המוצרים שנמצאים במונופולין ויראה שמלכתחילה המחיר שדורש הספק מהקמעונאי – וזה מכל קמעונאי, לא משנה אם זה רשת שיווק או חנות מכולת – המחיר הוא מופרז, מן הסתם הוא יוכל לתת להם הוראות להוריד את המחיר. ברגע שהמחיר ירד, ברור לחלוטין שהמחיר הזה יעבור גם לצרכן.

זאת אומרת שאם יש היום בעיה שמישהו אומר שהמחיר שגובים המונופולים או המחיר שרשתות השיווק גובות עבור מוצרי המונופולים גבוהים, תלכו משם ולא בתוך המדף.
<יצחק וקנין:>
הם יתאמו את המחירים ביניהם, אל תדאג. הוא לא ידע בכלל איפה זה גבוה ונמוך.

<ערן מאירי:>
בעניין הזה, כיוון שמדובר - - -

<היו"ר אבישי ברוורמן:>
שר האוצר מודיע לי שזה עדיין לא צחי.

<יעקב אשר:>
זה לא צחי הנגבי?

<היו"ר אבישי ברוורמן:>
זה עדיין לא צחי אז יש עוד תקווה לתהליך השלום.

<יעקב אשר:>
הסכם יהיה רק אחרי שיכלאו 1,000 בפועל. אחרי הסנקציות הפליליות, אז לפיד יוותר על זה.

<היו"ר אבישי ברוורמן:>
- - - כל החוק הזה הוא קשקוש. כולנו יודעים שזה בלוף.

<יצחק וקנין:>
בזה אני מסכים אתך.

<יעקב אשר:>
זו פוליטיקה, זה לא - - -

<היו"ר אבישי ברוורמן:>
סליחה, חברה, צריך קצת להפיג את המתח שמתחת לשולחן פה.

<ערן מאירי:>
אם אנחנו כרגע מדברים על מצב שבו נקטין את הנפח של המונופולים או את העוצמה של המונופולים – בואו קודם כל נבדוק את המחירים של המונופולים. את המחירים האלה ניתן לבדוק ללא שטח מדף, בלי להיכנס למדף.

<היו"ר אבישי ברוורמן:>
די. אין לי זמן – אני צריך להתקדם. אמרת את דבריך ברור. תודה רבה.

רן מלמד, בבקשה.

<רן מלמד:>
אין ויכוח על זה שהממונה צריך לעשות את הבדיקות שלו ולתת את ההוראות שלו ולעשות את השינוי. הנקודה היא בדרך שבה עושים. אני חושב שברגע שאמרתם שאתם מסכימים אתו, מבחינתי לפחות זה אישר את החשש שלי. אני חושב, אדוני, שהכיוון צריך להיות כן ללכת להצעתו של וקנין ושהם ירוצו אחריכם בבקשה שאתם תתנו להם חריגים ואתם תשנו.

אני מודה שאני לא סומך כזה גדול על אכיפת החוקים על-ידי הממשלה. אני לא יודע כמה פקחים יש לכם, כמה אתם תסתובבו או לא תסתובבו ואיך אתם תעשו. אני חושב שבמקביל לזה שאפשר להגדיר - - -
<היו"ר אבישי ברוורמן:>
תודה.

<רן מלמד:>
אני אחזור שוב כי אני מניח שלא שמעתם.

<היו"ר אבישי ברוורמן:>
כן, אני נמצא פה בהחלטה אסטרטגית - -

<רן מלמד:>
אם ללכת עם צחי או לא ללכת.

<היו"ר אבישי ברוורמן:>
- - מאוד-מאוד כבדת משקל. יותר כבדת משקל מהדיונים האירניים הכבדים. אני מציג פה 3 אלטרנטיבות. אני יכול להצביע על זה יום אבל הייתי רוצה שתהיה פה איזו התבוננות אבל אומרים לי שביום ראשון ייתכן שאני אהיה פה לבד בוועדה. אז השאלה היא מתי אני צריך להצביע.
אני פונה לכל היועצים הפוליטיים של כל שרי האוצר, הכלכלה, החקלאות וכל מי שמעורב, שיעשו את החישובים שלהם מכיוון שאני מעדיף לפנות לממונה שישקול את כל ההצעות וייתן לי תשובה כדי להצביע ביום ראשון. אבל אם לא יהיו חברי כנסת, מה יקרה? אני אצביע לבד על הכול? תודה.

זו הייתה הערה לפרוטוקול והערה לממונה והערה לכל היועצים של כל השרים הבכירים שנמצאים מאחורינו.

<רן מלמד:>
אני סבור שהדרך צריכה להיות הפוכה ולכן היא גם מתחברת להצעה של חבר הכנסת וקנין. היכולת להחריג, היכולת לקבוע, היכולת לשנות, קיימת לממונה בכל מקרה, רק שהממונה בהצעה הזאת אומר: אני לא רוצה לקבוע שטח מדף, אני אקבע אחרי שאני אראה מה קורה.

אני חושב שהדרך צריכה להיות הפוכה: תקבע שטח מדף ואחר כך שהרשתות והספקים - - -

<היו"ר אבישי ברוורמן:>
תתיר אחרי זה.

<רן מלמד:>
ואתה תוכל לפקח כמה שאתה תרצה. אם תרצה סיוע מארגוני צרכנים – אין לי בעיה - - -

<יצחק וקנין:>
אני אומר לך, אתה תגיד לי תודה רבה על ההצעה הזאת.

<רן מלמד:>
 - - - יעשו בשבילך את העבודה, יגישו לך דוחות שתוכל לפקח. אבל ככה תוכל לעשות את הדברים, לדעתי, בצורה גם שקופה וגם יעילה וגם כזו שתוכל אולי להוריד את המחירים.

<היו"ר אבישי ברוורמן:>
תודה.

מר עופר, בבקשה.

<אייל עופר:>
הייתי פה בוועדת הכספים כשחבר הכנסת וקנין הזהיר לגבי הדיור לפני שנתיים ואולי אפילו קודם,

<יצחק וקנין:>
צרחתי, צרחתי כל הזמן.

<לאה ורון:>
בוועדת הכלכלה.

<אייל עופר:>
לא. אני מדבר על ועדת הכספים.

<יצחק וקנין:>
גם פה, גם פה.

<אייל עופר:>
צודק, צודק.

<היו"ר אבישי ברוורמן:>
רבותי, איציק וקנין הוא מלח הארץ ואין ספק שהדיור עולה למעלה ועכשיו אנחנו על המזון.

<אייל עופר:>
אני מחזיק כאן כותרת עיתון לפני כשנה וחצי, שתענה על השאלה למה בעצם אין לרשתות אינטרס שיהיה מבחר גדול על המדף. הכותרת הזאת אומרת: פרי גליל צריך להעלות מחיר כדי להיכנס לרשתות. אמר חברי עורך הדין מאירי: בצדק, הוא רוצה למכור כמה שיותר.
אבל בואו נבחין בדיוק מה זה מילה "כמה שיותר". הוא לא רוצה למכור כמה שיותר כמות. הוא רוצה למכור כמה שיותר בכסף. ולכן, מאחר שהוא יודע שאנחנו חייבים לאכול, אז יש לו את האינטרס שהמחיר יהיה כמה שיותר גבוה כי אנחנו נבוא ונקנה אוכל וככל שהמחיר של האוכל יותר גבוה – המחזור שלו יותר גבוה והוא לוקח איזשהו אחוז מהמחזור.

<ערן מאירי:>
 - - - תחרות בין הקמעונאים?

<אייל עופר:>
הבעיה שלנו היא לא תחרות, מר מאירי. אני רוצה לחדד – הבעיה שלנו היא לא התחרות בין הקמעונאים. יש מקומות בארץ בהם יש תחרות בין הקמעונאים. הבעיה שלנו היא השתלטות של כמה ספקים גדולים, אני חושב שאמרתי את זה בוועדה הזאת אני לא יודע כמה פעמים, כמה ספקים גדולים שולטים בשוק המזון.

לא מדובר ב-20,000 קטגוריות. אני מחזיק מתוך דוח ההתקדמות של ועדת קדמי שפורסם בנובמבר 2011, זמן קצר אחרי מחאת הקוטג', במקרה יש פה דף שמתייחס – אין לי את הדפים לכל היצרנים, לקחתי רק אחד – יצרן אחד שמוכרז כמונופול בתחום הפסטה, שם הוא שולט ב-56%. אבל יש לו:42% משוק המרקים והתבשילים, 39% מהחמוצים, 47% מהחטיפים, 43% מהעוגות, 38% קרקרים, 61% תחליפי בשר ויש עוד, אני לא אייגע אתכם. אבל הקטגוריות האלה הן לא 20,000. הן 20 קטגוריות או 50 קטגוריות, ובזה סוגרים את הסיפור.

<היו"ר אבישי ברוורמן:>
אני רוצה לחזק את מה שאמר מר ונג. אם מדובר ב-20 קטגוריות, מדוע אי אפשר ב-20 קטגוריות האלה – אני שואל אותך אייל – ללכת על הצעת וקנין ולתת לממונה את הזכות, הפה שאוסר הוא הפה שיתיר?

<אייל עופר:>
קודם כל, יש בעיה אחת קטנה, טכנית, בהצעה של חבר הכנסת וקנין. אם אתה תגביל ב-50% במצב שבו בעצם ברוב המדפים בארץ יש דואופול או דואופול דה-פקטו, אני לא מדבר עכשיו רק על טרה ותנובה, גם אם אתה ניגש למדף המרקים אז חצי ממנו יצרן A וחצי יצרן B אפילו שליצרן B יש 3.5 שמות שונים. אם אתה ניגש לחטיפים – אותו דבר: 40%, 40% ועוד משהו.

אז אם אתה תגביל ב-50% את המונופול, דרך אגב, בהמון מקרים, כמו שהראיתי, הוא לא מוכרז כמונופול וזו עוד בעיה בסעיף הספציפי הזה שמתייחס רק למונופולים מוכרזים, אבל אם אתה תגביל ב-50%, לא עשית כמעט כלום כי הם ימשיכו לחלק ביניהם 45, 45, 10.
מה שלדעתי צריך לעשות פה זה ללכת קודם כול מהצד השני ובמקומות מסוימים, בקטגוריות מסומות, והשאלה של ד"ר אילת היא נכונה, איך מחליטים מה זה קטגוריה? אני לא אומר שצריך להחליט על זה בתוך החוק. אבל צריך במקומות מסוימים שאפשר, לחייב להקצות כמות של שטח מדף ניכרת ליצרנים קטנים. לא ראש הקטגוריה וגם לא סגנו, לא ה-A ולא ה-B אלא ה-E, D ו-E.

ראינו את זה בסלולר, שכאשר היו 3 חברות גדולות הן ידעו יפה מאוד לחלק ביניהן את השוק - -
<היו"ר אבישי ברוורמן:>
נכון, ולתאם מחירים.

<אייל עופר:>
5 חברות – כבר הרבה-הרבה יותר קשה. לכן, אני חושב, כבוד היושב-ראש, שההצעה שלך לקחת מקומות שבהם יש ריכוז גיאוגרפי של רשת שיווק מסוימת שבעצם השתלטה על אזור, למשל: הכרמל בחיפה או בגבעתיים. השתלטו על כל המקומות שאפשר לפתוח סופר. ובאמת יש לנו פרק בחוק שאחר כך יעברו שנים שבהן יכריחו אותם למכור איזשהו סניף.
עד השלב הזה שבו הם ימכרו את הסניף, אני מציע באותו מקום שבו באמת יש שטח מדף עודף, לחייב אותם להקצות חלק משטח המדף הזה ליצרנים החליפיים. בכך אני מאמץ את רוח ההצעה של חבר הכנסת וקנין.

<היו"ר אבישי ברוורמן:>
רונן, בבקשה.

<רונן רגב כביר:>
אם אפשר, אדוני היושב-ראש, אני רוצה להציע - - -

<היו"ר אבישי ברוורמן:>
אני אמרתי שיש לנו כרגע את ההצעה הקיימת של הממונה. אני מרגיש פה, לפחות מי שיושב כאן, שיש לנו הסתייגות מהנושא הזה מכיוון שאנחנו, למרות אהבתנו וכבודנו לממונה ולצוותו, אנחנו חושבים שאנחנו רוצים לעזור לו בכירורגיה.
יש שתי אפשרויות לעזור לו בכירורגיה: אחת, הצעתו של חבר הכנסת וקנין שהיא גורפת, למרות - - -

<יצחק וקנין:>
לא. נתתי לו את כל האפשרויות - - -

<היו"ר אבישי ברוורמן:>
סליחה. מצד שני הוא יכול לבטל אותה בכל נקודת זמן.
<יצחק וקנין:>
נכון.

<היו"ר אבישי ברוורמן:>
דבר שני, זה לא מיליון קטגוריות אלא ונג ואחרים אומרים שאפשר להגדיר פה 20 קטגוריות. ואני עוד מרחיב בהצעה שלי, שאני שמח שמר עופר תומך בה, שההגדרה שלו, היא נוחה לצמצם, שתהיה גם אזורית. ניתן לו את זכות הצמצום כדי שלא נלך על הכול, אבל שתהיה הגדרה שאנחנו נעביר פה בחוק ונקרא לזה ריכוז גיאוגרפי, ריכוז קטגורי, שהוא לא גורף על הכול, שבו הפה שלו גם יוכל להתיר אותו בכל נקודה, שבחלק מהמקומות שהריכוזיות היא ברורה – יתנו לקטנים להיכנס למדפים.
אני חושב שברוח הזאת, שהרבה אנשים רוצים, שהיא מעבר לקרב הטיטנים של קוקה קולה ותנובה וטרה, אני חושב שיש בה חוכמה שאם הייתם הולכים בכיוון הזה בכירורגיה שלכם, אני חושב שלפחות אני וגם מיקי רוזנטל, נכון וגם איציק וקנין ואחרים, היינו יותר מאושרים.
<רונן רגב כביר:>
אדוני היושב-ראש, האם אפשר להציע אלטרנטיבה אחרת?

אני חושב שהבעיה שעומדת כאן על השולחן היא שמצד אחד עומד הממונה, שאמור אחרי זה לבצע שורה של החלטות שלטוניות שנותנות הוראות לקמעונאים למכור משהו שלכאורה או לא לכאורה הם לא רוצים למכור, אומר: אני רוצה להיות מאוד זהיר באיפה, מתי ואיך אני מפעיל סמכות כזאת. מצד שני באה הוועדה ואומרת: אבל הכירורגי שאתה מציע הוא כירורגי מדי.

אני רוצה להציע חלופה נוספת שקיימת בעולם הכלכלי והיא יצירה של איזשהו תמריץ רך יותר, למשל שקמעונאים גדולים שיראו שהם מקצים אחוז מסוים של שטח מדף לספקים שאינם גדולים ומעלה, יקבלו הגנה מסוימת מחלק מהסנקציות שעשויות להיות מושטות עליהם בגין חוק זה.
זאת אומרת, לבוא ולייצר מצב שמצד אחד החוק לא מביא את הממונה לקבל החלטות שלטוניות על כמות גדולה מאוד של קטגוריות. דברים כאלה, כמו למשל - - -
<לאה ורון:>
אלו סנקציות שמוטלות בגין הפרות. אז מה אתה אומר: הם יקבלו את הפרס ויפרו?

<רונן רגב כביר:>
אני אתן לך דוגמה.

<יצחק וקנין:>
לוקחים דבר פשוט ורוצים לסבך את החיים.

<רונן רגב כביר:>
אני אסביר: כמו שבחוק לניירות ערך וכמו בהנחיות של הממונה בעניין תכנית אכיפה פנימית, נקבעו הסדרים שהמטרה שלהם לעודד עסקים לאמץ פרקטיקה שהם לא חייבים לאמץ אותה - - -

<היו"ר אבישי ברוורמן:>
תן לי דוגמה כאן. תן לי דוגמה ספציפית לגבי שוק המזון.

<לאה ורון:>
הפרס הוא פשוט לא טוב.

<היו"ר אבישי ברוורמן:>
פרס? איזה פרס? תן לי דוגמה.

<רונן רגב כביר:>
זה יכול להיות למשל דרגת חופש גבוהה יותר בנושא סידור המדפים. זה יכול להיות – אני לא הסתכלתי לעומק - - -

<היו"ר אבישי ברוורמן:>
הבעיה היא שזה מתחיל להיות כל-כך אמורפי. אני לא יודע.

<לאה ורון:>
הוא מחפש לעשות את זה בצורה - - -

<היו"ר אבישי ברוורמן:>
לי ברור לחלוטין שככלכלן אני מעדיף את תורת התמריצים על תורת האכיפה. אבל לא ברור לי שיש פה כל-כך הרבה תמריצים שאפשר לתת. נחבר את זה לחוק השקעות הון?

<יאיר זילברשטיין:>
הוא בעצם אומר שמי שיודע להוכיח שהוא מקצה לפחות, נגיד, 30% לספקים קטנים – יכול לסדר את המדפים בעצמו. אז אין חשש לניצול לרעה. זה הרעיון – לפטור אותו מהאיסור הזה.

<רונן רגב כביר:>
אז אתה נותן עידוד בלי החלטה שלטונית. על זה אני מדבר.

<היו"ר אבישי ברוורמן:>
יפה. זה יכול להיות רעיון.

<אלי שלום סתוי:>
לדעתי כקמעונאי שנמצא כבר 40 שנה בענף המזון, יש פתרון לשתי התזות שמעלים פה דיויד גילה וחבר הכנסת וקנין. מר ברוורמן, יש לזה פתרון, אני אכתוב אותו ואני אשלח לך אותו על מנת שתראה אותו.

<היו"ר אבישי ברוורמן:>
אולי תגיד לנו את זה במשפט?

<אלי שלום סתוי:>
הפתרון הוא לוגיסטי. הפתרון מחייב את הממונה על ההגבלים העסקיים לאכוף את הפתרון גל על הספקים הדומיננטיים. ברגע שהספקים הדומיננטיים יצטרפו לפתרון הזה – הפתרון הזה יושג והוא קיים.

<היו"ר אבישי ברוורמן:>
רבותי, אני מסכם את הדיון הזה ככה: שמתי בפני הממונה ונציגי הממשלה - - -

<לאה ורון:>
שמנו.

<היו"ר אבישי ברוורמן:>
שמנו אנחנו חברי הוועדה, שמנו בפני נציגי הממשלה ופרופסור גילה 3 הצעות אולי 4 הצעות. הצעה אחת, ההצעה כלשונה, כפי שהציג אותה הממונה. הצעה שנייה, הצעת הטיטנים שבנויה על המלחמה, גברתי, בין טרה ותנובה, שאומרת: 70, 30.
<מיקי רוזנטל:>
מי מציע את זה?

<היו"ר אבישי ברוורמן:>
יש מישהו שהציע את זה? לא? אין הצעה?

<מיקי רוזנטל:>
נפלה ההצעה.

<היו"ר אבישי ברוורמן:>
נפלה.

ההצעה השנייה, ההצעה שהציע חבר הכנסת וקנין היא שאנחנו נגביל את השטח של הגדולים כדי שלקטנים יהיה שטח מדף והם יוכלו להיכנס.

<יצחק וקנין:>
כן. ולאפשר לממונה לשנות את זה בכל רגע.

<היו"ר אבישי ברוורמן:>
ההצעה השלישית היא הצעה שעוד יותר מפשרת, ההצעה שלי בתמיכה של מר עופר: אנחנו גם נצמצם את הדברים האלה לקטגוריות שבהם הריכוזיות ברורה, גם גיאוגרפית או אחרת, כדי הכירורגיה תהיה מצומצמת יותר. יש פה חומר למחשבה - - -

<לאה ורון:>
ישנה ההצעה של רונן רגב כביר, שהצטרף אליה יאיר מהאוצר.
<יאיר זילברשטיין:>
לא הצטרפתי, רק פירשתי אותה.

<היו"ר אבישי ברוורמן:>
אז אני מוסיף גם כן - - -

<מיקי רוזנטל:>
מה עם ההצעה שלי לפרק את המונופולים? תאמין לי, זאת ההצעה הכי טובה.

<אייל עופר:>
אנחנו בעד. זה הפתרון הכי טוב.
<היו"ר אבישי ברוורמן:>
אני גם מציע, לפני שרוזנטל יהיה שר האוצר – כי הגיע הזמן כבר שמפלגת העבודה תגיע לשלטון ואני ממנה אותו כבר לשר האוצר – בכל מקרה לפני שזה יקרה, אני מציע גם שתתייחסו לרעיון של רונן שמר זילברשטיין הגדיר וניסח, שגם להכניס בהצעות האלה את הנושא של הגזרים והתמריצים.
יש פה חומר למחשבה. אני מציע שתשקלו את האלטרנטיבות, תגיעו ביום ראשון, תגיבו עליהן, ואז בסופו של דבר, הסנאט ימליץ ויאשר.

<לאה ורון:>
ככל שמאמצים חלקים מההצעות, שיעבירו לוועדה כדי שנוכל לפרסם את זה וחברי הכנסת יוכלו להצביע.

<היו"ר אבישי ברוורמן:>
הבנתם?

<אתי בנדלר:>
בכל מקרה, אדוני, אני מזכירה שיש לי חוות דעת משפטית, הבנתי שגם משרד המשפטים רוצה – נציגת משרד המשפטים, עורכת הדין לירון נעים, גם היא רוצה להתבטא בעניין הזה. אני מציעה שנעשה את זה בתחילת הישיבה הבאה - - - נראה מה תהיה עמדת הממונה.

<היו"ר אבישי ברוורמן:>
אני מבקש, לירון נעים – אפשר תמיד מבחינה משפטית לאסור את הכול – אני מבקש שתהיה רוח חיובית לנושאים האלה כי אחרת החשש שלי שיהיה המון משפט אבל יהיה מִשְׂפָּח על המדפים.

עכשיו אני ממשיך בנושא. אני רואה שעורכת הדין פינקוס הגיעה מתל אביב. אנחנו הולכים עכשיו לנושא השקיפות. כאן, אני חושב, יש לנו תמימות דעים ואנחנו הולכים להמשיך. לאיזה סעיף הגענו?
<אתי בנדלר:>
אנו מדלגים, אם כך, על הפרק של התחרות הגאוגרפית ועוברים לפרק ג', שקיפות מחירים, סעיף 23.

<לאה ורון:>
עמוד 13.

<היו"ר אבישי ברוורמן:>
רבותי, בנושא השקיפות אני מוכרח להגיד שיש התקדמות יפה ואני מקווה – אני מבקש להתקדם. עורך הדין שוורץ?
<אורי שוורץ:>
אני לא במשחק הזה. גברת פינקוס.

<היו"ר אבישי ברוורמן:>
עורכת הדין פינקוס, סליחה. בבקשה. הצגה כללית קצרה ואנחנו מתחילים לקרוא. עורכת הדין פינקוס, בבקשה, פרק ג', שקיפות מחירים, סימן א': פרסום לציבור.
<תמר פינקוס:>
שקיפות המחירים, קודם כל, היא לא הנדבך העיקרי, אבל היא בוודאי בין הנדבכים העיקריים שיעזרו במלחמה ביוקר המחייה. כי כשצריך שקיפות מחירים, צריך להגיד את האמת, וצריך לתת את המידע לצרכן בין אם הוא טוב ובין אם הוא רע, הוא יכול לשקול ויכול להחליט אז, בזמן אמת, לאן הוא רוצה להגיע ומה הוא רוצה לקנות.
שקיפות מחירים פירושה לא רק שאני מגיעה לחנות עצמה ואני רואה את זה, אלא שאני אדע מה המחירים קודם, שאני אוכל לעשות כל השוואה שאני רוצה באמצעות אתר אינטרנט, שאני אוכל להחליט אם אני רוצה לעשות את כל הסל במקום אחד או שאולי אני רוצה לפצל אותו, לפי המוצרים, בין כל מיני סלים, כדי שתהיה אפשרות לצרכנים – אפשרות אמתית – לעשות השוואת מחירים. זו מהותו של הפרק. הפרק הזה גם דן בסנקציות - - -

<היו"ר אבישי ברוורמן:>
ברור. דנו בסנקציות. נתחיל לרוץ קדימה. את קוראת בעצמך, תמר?
<תמר פינקוס:>
אין לי היום עזרה ואני מקווה שאני אדע לקרוא את זה.

<היו"ר אבישי ברוורמן:>
את ולא מלאך, את ולא שרף. בבקשה.

<תמר פינקוס:>
"פרק ג': שקיפות מחירים
סימן א': פרסום לציבור
24. בפרק זה: "המחיר הכולל" – מחיר הכולל את סך כל התשלומים בעבור המצרך ואת סך כל המסים החלים עליו או על מכירתו והנגבים על ידי הקמעונאי הגדול, לרבות –
(1) מס ערך מוסף, אגרות או תשלומי חובה;
(2) כל תשלום אחר הנלווה לרכישת המצרך, שלא ניתנת לצרכן אפשרות מעשית לוותר עליו.".
אני כבר רוצה להגיד שההגדרה הזאת היא בהלימה, אחת לאחת, להגדרה של מחיר כולל בחוק הגנת הצרכן.

<אתי בנדלר:>
למעט זה שכאן היא חלה רק על קמעונאי גדול.

<תמר פינקוס:>
"קמעונאי גדול" - קמעונאי גדול כהגדרתו בסעיף 2, ובלבד שאם הוא מחזיק חנויות שאינן מקוונות - שטח המכירה הממוצע שלהן עולה על 120 מ"ר.".
השטח עולה על 120 מ"ר משום שאנחנו ערים לזה שיש לפעמים חנויות נוחות, הן יכולות להיות במחיר הזה אבל זו לא החנות הרגילה שאנשים הולכים אליה. זו חנות מזדמנת – לא יחול על זה.

<היו"ר אבישי ברוורמן:>
תודה. אם כך, מי בעד? בעד - - -
<שלומי דגן:>
רגע – אפשר להעיר?

<היו"ר אבישי ברוורמן:>
יש הערות גם פה?

<שלומי דגן:>
הערה קטנה, אם אפשר.

אני כלכלן של המועצה לצרכנות. ההצעה שלנו היא להחיל את החוק, את אפשרות ההשוואה על כל הקמעונאים שיש להם מערכת מחשוב. כל אלה שבצורה מעשית יכולים להעביר מחירים לצורך השוואת מחירים.

<תמר פינקוס:>
לחייב כל מי שמוכר? גם מכולות?

<שלומי דגן:>
לחייב כל מי שיכול - - -

<היו"ר אבישי ברוורמן:>
די, חברה. האויב של הטוב זה הטוב ביותר.

<שלומי דגן:>
ההצעה פה מדברת על קמעונאי גדול. קמעונאי גדול מונה בין 700 ל-800 סניפים. אנחנו היינו מעוניינים שגם המיני מרקטים בערים, איפה שאנשים מאוד מבוגרים או אוכלוסיות אחרות לא יכולים ללכת לרשתות שיווק אלא שם הם קונים, שגם הם יוכלו להשוות מחירים.

לפיכך, אם היה אפשר להגביל את ההגדרה של קמעונאי גדול - - -

<היו"ר אבישי ברוורמן:>
כן, אדוני, מי אדוני?
<ניב זקלר:>
אני מייצג את AM:PM. ההגדרה של חנות גדולה בסעיף ההגדרות שבחוק היא חנות בגודל של 250 מטר ולא חנות בגודל של 120 מטר.

<תמר פינקוס:>
250 מטר ו-3 חנויות לפחות.

<ניב זקלר:>
יש הגדרה של חנות גדולה.

<תמר פינקוס:>
בסדר.

<יאיר זילברשטיין:>
זה לא סותר את זה, זה רק מוסיף.

<ניב זקלר:>
החוק, בסעיף ההגדות שלו, מגדיר את החנויות - - - יחולו עליהן כחנויות שהגודל שלהן הוא 250 מטר. בפרק של שקיפות מחירים מדברים על 120 מטר. למה נקבע 250 מטר מלכתחילה? חנויות שהגודל שלהן הוא מעל 250 מטר לא מתחרות בחנויות שהגודל שלהן הוא מתחת ל-250 מטר. יש הבדלים בסל המוצרים, בגודל הסל.

לכן, כאשר אנחנו רוצים להתקין חובת השוואת מחירים, אנחנו רוצים להשוות בין דברים שהם רלוונטיים.

<היו"ר אבישי ברוורמן:>
מה המלצתך?

<ניב זקלר:>
המפקחת או מי שלא יהיה תוסמך להוציא מגדר החוק חנויות - - -

<היו"ר אבישי ברוורמן:>
תשאל מה אמר הג'וקר? הלחשן, מה אמר לך באוזן?

<ניב זקלר:>
הציע לי הצעה שהיא פחות טובה.

אבל אפשר לקבוע שחנויות שהן מעל 250 מטר יפרסמו ולא חנויות שהן מתחת ל-250 מטר או להסמיך את הממונה להוציא. כי מה אנחנו אומרים?

<היו"ר אבישי ברוורמן:>
הבנו. עכשיו היא תענה לך.

<תמר פינקוס:>
להוציא ממה?

<ניב זקלר:>
עוד דבר, כבוד היושב-ראש, אני יכול להסביר הקושי שהדבר הזה יצר.
<היו"ר אבישי ברוורמן:>
כן.

<ניב זקלר:>
- - - בסביבות 150 מטר. לפי הוראות החוק, היא צריכה לפרסם - - - AM:PM מתחרה במכולות ובחנויות - - -
<היו"ר אבישי ברוורמן:>
הבנתי. אתה אומר שזה לא פייר.

<ניב זקלר:>
רמי לוי למשל, צריך לפרסם את המחירים. בא אדם, מסתכל במערכת הממוחשבת הזאת, מסתכל כמה רמי לוי גובה עבור מוצר מסוים וכמה AM:PM ויזדעק למה AM:PM גובה מחיר כזה יקר. בפועל הם לא מחרים זה בזה. AM:PM מתחרה - - - גובה מחיר יותר נמוך - - -

<היו"ר אבישי ברוורמן:>
הבנתי.

<ניב זקלר:>
- - - אבל בפרסום הממוחשב יהיה כתוב - - -

<היו"ר אבישי ברוורמן:>
יפה מאוד. Unfair competition.

<אלי שלום סתוי:>
אבישי, קל וחומר, קל וחומר. מה קורה למכולת המסכנה שהעמימות זה עוד הכושר שלה בכלל להתקיים בענף הזה. מה יקרה למכולת המסכנה, אלא אם אתם החלטתם שהן לא רלוונטיות יותר.

<היו"ר אבישי ברוורמן:>
הבנו.

<אלי שלום סתוי:>
החוק הזה, במתכונת הנוכחית שלו, גוזר גזר דין מוות על יתרת הקמעונאים הקטנים בענף המזון. אני אחראי לכל מה שאני אומר.

<מיכל רוזין:>
זאת לא הכוונה שלנו, נכון? זאת לא הכוונה שלנו, ממש לא.

<אתי בנדלר:>
אני לא הבנתי את - - -

<היו"ר אבישי ברוורמן:>
אני הבנתי.

<אתי בנדלר:>
אז אני לא צריכה להבין, אדוני?

<היו"ר אבישי ברוורמן:>
אני רוצה להסביר לך. מר זקלר אומר דבר כזה: AM:PM בתחרות לא עם רמי לוי ואחרים אלא עם מכולות שכנות, קטנות. הן לא מפרסמות מחירים, הוא מפרסם מחירים. הוא מפרסם מול רמי לוי ואז רואים שרמי לוי יותר זול ממנו. הוא מקבל מכה.
למכולות לידו, אנשים נכנסים ואין להם מושג במחירים, כי בכל זאת, שקיפות יוצרת תחרות, הן לא במשחק ואז הוא מפסיד בתחרות מול המתחרים שלו - - -

<ניב זקלר:>
הוא יכול - - -

<היו"ר אבישי ברוורמן:>
הבנתי, הבנתי. הוא מפסיד בתחרות מול האחרים. לכן, במקרה הזה, שהשקיפות היא רק חלקית, בתחרות שלו מול המכולות הוא יוצא נפסד ולכן יש פה בעיה מסוימת. אייל, תתקן אותנו.

<מיכל רוזין:>
תציעו לנו פתרון לעניין.

<אייל עופר:>
קודם כל, יש הרבה דברים שבהם, לרשת שמייצג מר - - -

<היו"ר אבישי ברוורמן:>
הוא אמר שהוא צריך לפרסם, הוא אומר שיש לו בעיה שהקטנים לידו לא מפרסמים. הוא מפרסם ויש לו בעיה.

<אייל עופר:>
הממונה על הגנת הצרכן, אני מדבר גם אליך.

<היו"ר אבישי ברוורמן:>
מדברים אליכם. אתם כל הזמן משוחחים עם עצמכם ואתם לא מקשיבים לאחרים ובגלל זה אתם לא מגיעים לפשרות.

<אייל עופר:>
ראש הרשות לסחר הוגן במשרד האוצר, אני מדבר גם אליכם. אני לא מדבר אל רשות ההגבלים. יש לרשת שמר זקלר מייצג יתרון: היא נמצאת במקום קרוב. זאת אחת הסיבות שאנשים קונים ברשת וימשיכו לקנות ברשת.

השאלה עד כמה היא מנצלת את היתרון הזה שיש לה כדי לגבות מחירים שהם גבוהים אולי ממקומות אחרים – זאת שאלה, בין היתר, של הוגנות. כיום, מה שאנחנו רוצים, זה להביא לשקיפות כדי שאנשים שהיום לא מודעים למלוא הבעיה, אני אתן לך כדוגמה - - -

<היו"ר אבישי ברוורמן:>
לא. זה ברור. הוא רק אומר שאת זה לא עושים לאחרים והוא מתחרה עם אחרים.

<מיכל רוזין:>
הוא אומר שאין פה שוויון.

<ניב זקלר:>
תשווה תפוחים לתפוחים, לא תפוחים לתפוזים.

<אייל עופר:>
הבנתי, הבנו.

<היו"ר אבישי ברוורמן:>
סליחה אדוני, הבנו את הנקודה שלך. הוא ייתן לך תשובה וגם אתי. גם אומרת לי אתי שאתה חברת בת של מגה בכלל, נכון?
<ניב זקלר:>
נכון.

<היו"ר אבישי ברוורמן:>
נו, אז גמרנו.
<אלי שלום סתוי:>
יש לו גם את התקורות של מגה, אבישי, יש לו את התקורות של מגה. למכולת אין את התקורות של מגה.

<לאה ורון:>
אתה חנות מכולת?

<אייל עופר:>
שקיפות אינה דבר מטעה והמכולות, מר סתוי, לא ייגזר עליהן גזר דין מוות בגלל שתהיה שקיפות בין הרשתות היותר גדולות. היום, הצרכן הישראלי מוטעה עד אין סוף עם כל מיני מבצעים וכל מיני סוגים של מחירים מבלבלים ומושכים את עיניו וממקדים אותו למוצרים שאפשר לפרסם בגדול, 30-20 מוצרים, ולמעשה התחרות האמתית לא קיימת.

אנחנו אומרים שהחלק הזה בחוק הוא החלק החשוב ביותר בעינינו, אדוני היושב-ראש - - -
<היו"ר אבישי ברוורמן:>
ולכן הטענה של AM:PM אתה אומר, היא לא משמעותית.

<אייל עופר:>
אני אגיד לך יותר מזה. יש גם מצב של רשתות שלא נכנסו לחוק, לצערנו, כמו למשל סופר פארם, שהחוק לא חל עליהם ואין עליהם בינתיים חובה. לכן אני חושב שהחלק הזה של החוק הוא החלק החשוב ביותר, לא צריך להצר אותו – צריך לנסות להרחיב אותו לכמה שיותר חלקים של השלם.

<היו"ר אבישי ברוורמן:>
אני מאוד מודה לך. שמעתי את אדוני, תודה רבה.

מר זילברשטיין.

<יאיר זילברשטיין:>
אני רק אסביר מה היה הרציונל באבחנה שעשינו, וניסינו לעשות פה אבחנה מהותית. קודם כל, החוק חל רק על קמעונאים גדולים כי חשבנו שמי שהוא לא קמעונאי גדול, לא סביר לדרוש ממנו לבצע את המהלך הזה, עם כל ההוצאות שכרוכות בו, וגם כמובן יש קורלציה בין מערכת המחשוב שקיימת לבין אם אתה קמעונאי גדול או מכולת קטנה. לא סביר להכריז על כל מכולת.
הדבר השני, כשקבענו את ה-120 מטר, מה שעמד לנגד עינינו זה שרצינו לאבחן בין חנות שבה אתה הולך באופן ספורדי וקונה כמה מוצרים, כמו למשל, בילו שאתה כבר נכנס לתחנת דלק ואתה קונה כמה מוצרים, לבין אם אתה הולך לבצע למעשה קנייה של סל שלם.

ובחנויות כמו AM:PM אתה כן יכול ללכת ולבצע קנייה של סל שלם, בדיוק כמו שאתה הולך לשופרסל - -
<היו"ר אבישי ברוורמן:>
ברור.

<יאיר זילברשטיין:>
- - ולכן, זה נכון שהמחירים שלכם קצת יותר יקרים ממקומות כמו רמי לוי, אבל אתם נותנים, כמובן, גם ערך מוסף: אתם קרובים, אפשר ללכת ברגל - -

<היו"ר אבישי ברוורמן:>
תודה.

<יאיר זילברשטיין:>
- - זה לא - -

<היו"ר אבישי ברוורמן:>
אתה חוזר על מה - - -

<יאיר זילברשטיין:>
- - זאת האבחנה למעשה: תוכל מלא לא סל מלא ו-120 מטר - -

<היו"ר אבישי ברוורמן:>
אמר את זה בהתחלה אייל. תודה.

<תמר פינקוס:>
אני רוצה להוסיף עוד נקודה אחת - - -
<ניב זקלר:>
לענות אפשר?

<היו"ר אבישי ברוורמן:>
- - - זה מספיק, אתה אמרת - - -

<ניב זקלר:>
אם אתה לא רוצה לשמוע, זה בסדר. אז אני לא - - -

<היו"ר אבישי ברוורמן:>
בבקשה, במשפט אחד, אדוני. עמדתך הובהרה כבר.

<ניב זקלר:>
אמרו פה אוסף של דברים. השוואה של מחירים נועדה למטרה אחת: לדאוג לזה שכשהצרכן קונה את אותו מוצר, הוא יודע שהוא משלם מחיר יותר זול במקום אחד מאשר במקום שני. מכולת, מינימרקט וסופרמרקט, אלו שלושה מוצרים - - -
<היו"ר אבישי ברוורמן:>
אתה אמרת את זה קודם. אני שמעתי אותך.

<ניב זקלר:>
לא. אבל נאמר פה - - -

<היו"ר אבישי ברוורמן:>
אבל הם אמרו לך שהתשובה שלהם היא שהם מבינים שהעולם הוא לא פרפקט והם עדיין ממליצים, למרות הערתך שאני ניסחתי אותה, ללכת עם הצעת החוק. הם שמעו אותך, נכון?

<תמר פינקוס:>
כן.

<היו"ר אבישי ברוורמן:>
תודה.

<תמר פינקוס:>
אני רוצה להוסיף עוד משהו.

<היו"ר אבישי ברוורמן:>
תמר, כן.

<תמר פינקוס:>
כמו שאמר יאיר, אנחנו רוצים שקיפות אבל אנחנו גם לא רוצים להשית עלויות – והן עלויות גדולות – על מכולות קטנות. יחד עם זה, כל מי שרוצה להצטרף ולפרסם את המוצרים שלו, יכול לעשות את זה ובלבד שהוא יעמוד בתנאים, זה מנוסח בהמשך הלאה, שקובע השר איך הוא צריך לעשות שקיפות מחירים.
אנחנו יודעים שהדבר הזה יכול להיות יקר ולכן קבענו את זה במקומות ששם אנשים רגילים לעשות את הקניות ויש להם את המחשוב.

<היו"ר אבישי ברוורמן:>
תודה רבה.

<תמר פינקוס:>
כל מי שירצה להצטרף – יבורך.

<היו"ר אבישי ברוורמן:>
סיימנו.

אדוני, יש לך משהו חשוב להוסיף?

<רונן רגב כביר:>
כן, רק נקודה אחת. דובר על זה כבר בראשית הדיונים שההגדרה של הקמעונאים הגדולים לעניין הפרק הזה צריכה להיות רחבה יותר ולכלול גם מי שלא הוגדרו כרשתות מזון. דיברנו על זה מראש, אבל אני פשוט מזכיר שיש מקום להתייחס לזה – זה הזמן לעשות את זה.

<היו"ר אבישי ברוורמן:>
יפה.

<רונן רגב כביר:>
ההגדרה של המצרכים היא אותה הגדרה של מצרכים. קבוצת המוצרים שמדובר עליהם - - -

<לאה ורון:>
אתה מדבר על הפארם?

<רונן רגב כביר:>
למשל, כן. למשל. או חנויות נוחות. זאת אומרת, יש גם קמעונאים נוספים שלא בהכרח עומדים בהגדרות של חנות ברשת מזון אבל שבהחלט רלוונטיים פה. כי כאן אנחנו מדברים מנקודת המבט של הצרכן שבודק מוצר ספציפי אם הוא נמכר ברשת פארם או ברשת שיווק – אין הבדל.

<היו"ר אבישי ברוורמן:>
טוב, תודה.

<תמר פינקוס:>
אנחנו מוכרחים להבהיר את זה, כי אני חושבת שיש - - -

<היו"ר אבישי ברוורמן:>
רבותי, אני עכשיו השואל. אני אתן לתמר להסביר. ברור שאולי צריך להרחיב את זה, השאלה אם אנחנו עכשיו גומרים את זה ונוכל להרחיב יותר מאוחר?

<קריאה:>
בהחלט.

<היו"ר אבישי ברוורמן:>
כי תפסת מרובה – לא תפסת, נדמה לי, לא?

<תמר פינקוס:>
אני רוצה להדגיש שוב אולי משהו שלא הצלחתי להעביר בהסבר הראשון וגם יאיר ניסה להגיד את זה. אנחנו מתייחסים היום בהצעה הזאת למקום שבו, כשנכנס צרכן, הוא יכול לרכוש את כל הסל שלו. זאת אומרת, זה המקום שבו הוא עושה ולא מקומות שפה הוא יכול לרכוש קצת - -
<היו"ר אבישי ברוורמן:>
סופר פארם.

<תמר פינקוס:>
- - ואחר כך ללכת - -

<היו"ר אבישי ברוורמן:>
הבנו.

<תמר פינקוס:>
- - לחפש במקום אחר.

<היו"ר אבישי ברוורמן:>
אני אומר שנרחיב את זה גם בעתיד אם נראה שזה עובד. תודה.

<תמר פינקוס:>
אנחנו היום מדברים על זה שיש - - -

<היו"ר אבישי ברוורמן:>
אדוני רצה משהו דחוף?

<עידו מור:>
אני מנכ"ל רשת AM:PM. אני רוצה להתפרץ כי הנתונים שהוצגו פשוט אינם נכונים.

<תמר פינקוס:>
לא הוצגו נתונים.

<עידו מור:>
יאיר, אם אני זוכר נכון - - -

<תמר פינקוס:>
אתם הצגתם נתונים – לא אנחנו.

<עידו מור:>
לא הצגתי שום נתון. יאיר ציין שאצלנו עושים גם את הקניות הגדולות. אני יכול להגיד בפירוש, ואני רק אלך ברשותך צעד לאחור ואגיד: בהצעת החוק הוחלט להחריג חנויות נוחות בתחנות דלק מחוץ לחוק. רשת AM:PM היא רשת של חנויות נוחות, רק היא רשת של חנויות נוחות עירוניות והיא נותנת בדיוק את אותו שירות שנותנות אותן חנויות נוחות בתחנות דלק ואותן הוחלט להחריג.

בחנויות שלי באים לעשות קניות השלמה, לצערי. אגב, הייתי שמח שיעשו אצלי קנייה מלאה אבל לצערי עושים אצלי קניות השלמה בלבד. הקנייה הממוצעת היא של 3-2 פריטים של עשרות שקלים בודדים מאוד, ברמת ה-30-20 שקלים, לא יותר מזה, אחוז מאוד-מאוד גבוה של סיגריות. רוצה לומר, אנחנו פיצוציה משודרגת. לא קונים אצלנו - -

<לאה ורון:>
מה שמך, בבקשה?

<עידו מור:>
שמי עידו.

- - לא קונים אצלנו מעבר לדבר הזה.

<היו"ר אבישי ברוורמן:>
אני הבנתי - - -

<עידו מור:>
רק ברשותך, אף אחד שיוצא מחוץ לבית לקנות סיגריות ואולי חלב שחסר לו – לא עושים אצלנו את הקנייה הגדולה, לא השבועית ולא החודשית.

<היו"ר אבישי ברוורמן:>
סליחה. אני מסכם - - -

<עידו מור:>
ברשותך, לקחת אותנו ולהשוות אותנו למחירים שרמי לוי יפרסם באינטרנט זה לעשות לנו עוול, מה עוד שעלויות המחשוב יושתו עלינו ונצטרך איכשהו לגלם אותן.
<היו"ר אבישי ברוורמן:>
עידו, הבנו. אתה מבקש שיתנהגו אליך כמו חנויות הנוחות ותחנות הדלק.

<מיכל רוזין:>
נכון.

<היו"ר אבישי ברוורמן:>
יפה מאוד. הבקשה הונחה.

האם גברת פינקוס מקבלת את הבקשה או דוחה אותה?
<תמר פינקוס:>
אני דוחה אותה.

<היו"ר אבישי ברוורמן:>
תודה.

<מיכל רוזין:>
למה? שתסביר.
<היו"ר אבישי ברוורמן:>
תסבירי, בבקשה.

<מיכל רוזין:>
נשמע לנו מאוד הגיוני.

<תמר פינקוס:>
יכול להיות. אבל אני מכבדת את מה שאמר המנכ"ל, אבל אני לפחות, כל יום שישי, רואה תורים ארוכים של אנשים שעומדים ב- AM:PMועושים סל קניות מלא. לא השלמות. נוחות זה לא מה שפתוח בשישי-שבת, נוחות זאת רשת. AM:PM היא רשת שבה צרכן יכול לעשות את כל סל הקנייה שלו.

<יצחק וקנין:>
אני יכול לעזור לך?

<היו"ר אבישי ברוורמן:>
בבקשה, כן.

<יצחק וקנין:>
אני חושב שמה שאת אומרת זה נכון בגלל, לצערי הרב, גם בחנויות הנוחות וגם בחנויות מהסוג הזה, יש מחירים מופקעים לגמרי. לצערי הרב יש הפקעת מחיים בצורה דרסטית. אני חושב שגם שם צריך לעשות סדר. זה לא איזה מקום שלא צריך לעשות בו סדר.
<מיכל רוזין:>
אבל יוצר פה אפליה.

<יצחק וקנין:>
אני לא רוצה ליצור שום אפליה.

<מיכל רוזין:>
אבל יש אפליה כי יש - - -

<יצחק וקנין:>
בוודאי צריך לחשוב - - -

<מיכל רוזין:>
 - - -

<תמר פינקוס:>
חנויות - - - לא רשת. אין - - -

<מיכל רוזין:>
אבל אם תיכנסי לסופר באבא, גם שם אנשים עושים סל מצרכים, אבל החוק לא יחול עליהם.

<יאיר זילברשטיין:>
כי הם לא קמעונאי גדול. כל החוק הזה לא חל עליהם כי הם לא מספיק גדולים.

<תמר פינקוס:>
החוק חל על מי שיש לו 3 חנויות לפחות.

<היו"ר אבישי ברוורמן:>
מיכל, אני אגיד לך דבר אחד: החוק הזה הוא בעייתי, הוא לא מושלם, אבל האויב של הטוב הוא הטוב ביותר.

<מיכל רוזין:>
לא מושלם זה בלשון המעטה.
<היו"ר אבישי ברוורמן:>
יפה. כשאת תהי השרה הבאה - - -

<יצחק וקנין:>
אני הייתי פותר את כל החוק הזה ב-5 דקות. קובע מחירים, פיקוח על מחירים וגומר את העסק. לא נותן לאף אחד לעשות מה שהוא רוצה. אורז יימכר במחיר כזה - - -

<היו"ר אבישי ברוורמן:>
איציק, מספיק.

רבותי, אני הולך לגמור את החוק הזה ביום ראשון. החוק הזה לא מושלם. אנחנו נקבל פה החלטות, חלק יהיו מרוצים וחלק לא יהיו מרוצים, אבל אנחנו נגמור אותו. מי שחושב שהוא יפתור פה את בעיית התחרות עם השקיפות ועם הצדק – שיחפש בית אחר כי פה זה לא יכול לקרות.

<איילת שקד:>
קמעונאי גדול היה 250 מטר, לא 120, לא?

<תמר פינקוס:>
נכון. זה 250 מטר.

<יאיר זילברשטיין:>
לא, לא. 250 זה בתחרות הגיאוגרפית, זה פרק אחר. שם הבעיות שונות.

<אלי שלום סתוי:>
אבישי, אבישי, החוק הזה, אבישי - - -

<היו"ר אבישי ברוורמן:>
אני לא אבישי.

<אלי שלום סתוי:>
החוק הזה מסוכן ליתרת העסקים הקטנים ששרדו בענף המזון. החוק הזה של השקיפות הולך להרוג אותם סופית.

<תמר פינקוס:>
למה?

<אלי שלום סתוי:>
וטוב שזה כתוב בפרוטוקול שלא תגידו שלא ידעתם. שלא תגידו שלא ידעתם.

<היו"ר אבישי ברוורמן:>
תודה.

<אלי שלום סתוי:>
החוק הזה של השקיפות מחסל לחלוטין את המכולות והמינימרקטים, שחיסלו אותם עד היום. גזר דין מוות. זה גזר דין מוות.

<איילת שקד:>
המינימרקטים הם תחת 120?

<אלי שלום סתוי:>
גברתי חברת הכנסת, כשאת נכנסת היום למיני מרקט ומבקשת מוצר, את לא כל כך יודעת כמה הוא עולה במקום אחר. כשיהיה לך את זה בסמרטפון אז תגידי למינימרקט: אתה יודע שאתה גנב? אתה לוקח ממני 40% יותר.

<איילת שקד:>
אני יודעת, זאת המטרה של החוק. אבל אני לא יכולה - - -

<אלי שלום סתוי:>
איך יסביר לך המסכן שהוא קונה את זה ב-30% יותר מ-AM:PM?
<יצחק וקנין:>
 - - - מסובך מחוק הגיוס.

<איילת שקד:>
מינימרקט זה סופר באבא , זה AM:PM? לזה אתה קורא מינימרקט או שאתה מתכוון למכולת?

<אלי שלום סתוי:>
אני מתכוון לעסק קטן, לקמעונאי קטן, שלא מאוגד ולא מאורגן - -

<איילת שקד:>
יש לו סניף אחד?

<אלי שלום סתוי:>
- - ויש לו סניף אחד או מקסימום שניים.

<איילת שקד:>
הוא לא כלול כאן.

<אלי שלום סתוי:>
הוא לא יוכל להתמודד עם חוק השקיפות, הוא יצטרך לסגור את העסק. אתם מודעים לזה או שאתם לא מודעים לזה?

<איילת שקד:>
אבל החוק לא חל עליכם.

<אתי בנדלר:>
אבל אני אדע כמה עולה קורנפלקס - - -

<אלי שלום סתוי:>
גברתי, עצם החוק גורם להם - - - אתם מודעים לזה או לא מודעים לזה?

<איילת שקד:>
זה רק מצדיק את החוק.

<אייל עופר:>
נכון.

<אלי שלום סתוי:>
 - - - לחסל אותם - - -

<איילת שקד:>
לא, לא רוצים לחסל. אבל זה מצדיק - - -

<אלי שלום סתוי:>
אבל הם יחוסלו. בחוק הזה הם יחוסלו.

<אייל עופר:>
הם לא יחוסלו.

<היו"ר אבישי ברוורמן:>
רבותי, רבותי, סתוי אתה תפסיק להפריע פה.

<אלי שלום סתוי:>
כמה זמן אתה קמעונאי? אני 40 שנה ואני יודע - - -

<היו"ר אבישי ברוורמן:>
רבותי, אני מוכרח להגיד לכם. אני מסתכל פה על זילברשטיין כי הוא נציג האוצר, אני גם זכיתי לנהל, כמו מר מאירי ואחרים – עמימות זה כלי מאוד טוב לניהול. באוצר רוצים כמה שיותר עמימות, כמה שיותר רזרבות. כאן יש לך דרגות חופש אדירות.

גם עמימות זה כלי גדול לניהול כי אנשים לא יודעים בדיוק מה קורה. ברגע שאתה עושה שקיפות חלקית – ברור שיש בעיה. כי בעמימות הזאת שמדבר עליה סתוי, אז אף אחד לא ידע באמת מה היו המחירים. 
מה אומר לנו סתוי? תשאירו את העמימות, אל תעשו שקיפות, כי כרגע אנשים שלא ידעו שבמכולת זה יותר יקר, עכשיו ידעו שמכולת יותר יקרה, ואתה מחסל את המכולות.

<אלי שלום סתוי:>
כן. תתקן את כשל השוק קודם. לפני שאתה נותן להם להתחרות – תתקן את כשל השוק - - -
<לאה ורון:>
בוועדת הכלכלה מדברים ברשות דיבור.

<היו"ר אבישי ברוורמן:>
אדוני, אתה רוצה לצאת? אתה מדבר פה כל הזמן בלי רשות דיבור, כל הזמן.
<אלי שלום סתוי:>
אני מדבר מדם לבי.

<היו"ר אבישי ברוורמן:>
מדם לבך? כולנו מדם לבנו - - -

<אלי שלום סתוי:>
אני מייצג אנשים שהולכים לאבד את העסקים שלהם.

<היו"ר אבישי ברוורמן:>
רבותי, יש חבר כנסת שרוצה להציע את ההצעה של סתוי לבטל את השקיפות כדי שיהיה ערפל ובערפל הזה אנחנו נמשיך לפעול? יש מישהו? לא. אם אין כזה – אנחנו רוצים להגן על המכולות ואנחנו צריכים להגיד: או שאנחנו זורקים את החוק של השקיפות החוצה או שאנחנו עדיין עובדים עליו. מה אנחנו מציעים עכשיו, תמר?

<תמר פינקוס:>
להעמיד להצבעה.

<היו"ר אבישי ברוורמן:>
תודה רבה.

<אתי בנדלר:>
השאלה אם יש - - -

<תמר פינקוס:>
אם יש גם פתרון בחוק שאומר שכל מכולת שתרצה, יכולה לפרסם. היא תפרסם את זה - - -

<אתי בנדלר:>
היא לא רוצה לפרסם – היא לא רוצה שאחרים יידעו - - -

<קריאה:>
לזה אין לנו פתרון.

<תמר פינקוס:>
אז יהיה לה קשה בתחרות, מה לעשות? זה חלק מהעניין.

<לאה ורון:>
לבעלי המכולות יש ספקות שהציבור לא יודע שהמחירים שלהם גבוהים יותר? אנחנו לא יודעים?

<היו"ר אבישי ברוורמן:>
הציבור לא יודע? כשאני קונה במכולת אני משלם הרבה יותר כי זה נוח לי - - -

<אלי שלום סתוי:>
בעלי המכולות דורשים שוויון הזדמנויות כנגד שוויון חובות. זה מה שהם דורשים.

<היו"ר אבישי ברוורמן:>
זה משהו אחר.

<אלי שלום סתוי:>
כשתתנו להם שוויון הזדמנויות, אז תדרשו שוויון זכויות גם מהם. ברגע שאתם מוכרים להם ב-40% יותר יקר מלרשת AM:PM, הם לא יכולים להתמודד עם החוק הזה. אתם גוזרים עליהם גזר דין מוות ואתם צריכים להבין את הדבר הזה.

אני מדבר בשמם של 4,000-3,000 מפרנסים קשי יום שעובדים מצאת החמה ועד צאת הנשמה ואתם מקילים ראש בעניין הזה. תסלחו לי שאני מדבר בצורה הזאת.

<היו"ר אבישי ברוורמן:>
מר סתוי, אני רוצה לדבר אליך עכשיו מדם לבי.

<אלי שלום סתוי:>
ידידי, אתה מכיר אותי כבר שנים רבות. שנים רבות אני לא שיניתי את דעתי. לא שיניתי את דעתי.

<היו"ר אבישי ברוורמן:>
תקשיב לי. אני מדבר איך גם מדם לבי, אוקיי? אז תקשיב אלי גם כן. לי חשוב מאוד שהעסקים הקטנים והבינוניים והמכולות יקבלו עזרה וגיבוי בהמון דברים. בגלל זה, החוק העלוב הזה, חוק הצנון, של הרשות לעסקים קטנים ובינוניים שהגיש לי ישי - - -

<יצחק וקנין:>
חוק הצנון?

<היו"ר אבישי ברוורמן:>
יש איזה חוק הצנון, הוא חוק הרשות.

<לאה ורון:>
חוק שקוראים לו - - - לעידוד עסקים קטנים ובינוניים - - -

<היו"ר אבישי ברוורמן:>
אמרתי שאני רוצה את החוק הזה להרחיב כדי לעזור לך, לעסקים הקטנים והבינוניים. אבל כאן, לצערי, ממשלת ישראל לא עובדת על הכול ביחד, יש לנו חלק. בחלק הזה אנחנו חייבים לעזור לציבור באמצעות השקיפות ואנחנו נשב אתך ונעזור לך גם במרכז - - -

<אלי שלום סתוי:>
מה בא קודם? מה בא קודם, אבישי? קודם תעזור לי ואחרי זה תפרסם.

<היו"ר אבישי ברוורמן:>
אני לא שר האוצר.

<אלי שלום סתוי:>
קודם תעזור לי ואחרי זה תפרסם אותי.

<היו"ר אבישי ברוורמן:>
אני לא שר האוצר – תציע להם.

תמר, בבקשה.

<אתי בנדלר:>
השאלה אם אתה רוצה להרים את זה להצבעה או - - -

<היו"ר אבישי ברוורמן:>
להצבעה. מי בעד?

<ניב זקלר:>
אני רוצה להציע דבר אחד: הגדרתם בפרק המבוא לחוק חנות, כחנות בגודל של 250 מטר - - -

<אתי בנדלר:>
לא. רק חנות גדולה מוגדרת כך.

<ניב זקלר:>
כל הוראות החוק חלות רק על חנות גדולה.

<אתי בנדלר:>
לא, לא.

<יאיר זילברשטיין:>
לא. כל מה שדנו עד עכשיו חל על כל החנויות.

<ניב זקלר:>
התחרות הגיאוגרפית היא על חנות - - -

<אתי בנדלר:>
התחרות הגיאוגרפית – כן.

<ניב זקלר:>
מה מתחרה עם מה? כשבודקים במה מתחרה חנות מכולת, זאת תחרות גיאוגרפית, זאת תחרות בין שתי סוגי חנויות, אז צריך לעשות האחדה – יושב פה ד"ר אילת שיתקן אותי אם אני טועה – האם מכולת מתחרה בחנות היא מעל 250 מטר? אתם משווים מחירים בין שני דברים שלא מתחרים אחד בשני.

<היו"ר אבישי ברוורמן:>
ד"ר אילת, בבקשה.

<ניב זקלר:>
- - - הממונה עצמו קבע שחנויות גדולות, מינימרקטים גדולים, לא מתחרים בחנויות מכולת. אז למה לעשות את העיוות הזה?

<היו"ר אבישי ברוורמן:>
ד"ר אילת, השאלה ברורה? מה התשובה הברורה?

<אסף אילת:>
כן. יש סיבות מאוד ספציפיות שבגללן החרגנו חנויות מתחת ל-250 מטר מהחלק הגיאוגרפי והן לא רלוונטיות לשקיפות מחירים ולכן אנחנו מציעים להעביר את החוק כמו שהוא.

<היו"ר אבישי ברוורמן:>
בגיאוגרפי אנחנו נדון עוד מעט, בפרק הבא. אז אתה מוזמן גם כן להתייחס לנושא הגיאוגרפי. תודה רבה. ההערה שלך תעלה אז.

רבותי, אם כך, אני מציע להצבעה את הסעיף כמו שהוצע. מי בעד?

<לאה ורון:>
סעיף 23.

הצבעה

בעד סעיף 24 – פה אחד

סעיף 24 נתקבל.

<היו"ר אבישי ברוורמן:>
אושר פה אחד. נא להמשיך הלאה.

<לאה ורון:>
חבר הכנסת וקנין מצביע במקום חבר הכנסת יצחק כהן.

<תמר פינקוס:>
זה היה סעיף 24.

<היו"ר אבישי ברוורמן:>
סעיף 24. טעות של לאה. סעיף 24. יש פה שינוי במספור כל הזמן.

<תמר פינקוס:>
זה סעיף 24.

<היו"ר אבישי ברוורמן:>
ועכשיו אנחנו עוברים לסעיף 25.

<לאה ורון:>
זה סעיף ששמו הגדרות

.

<היו"ר אבישי ברוורמן:>
אנחנו עוברים לפרסום של מחירי מצרכים באמצעים אלקטרוניים.

<תמר פינקוס:>
"פרסום של מחירי מצרכים באמצעים אלקטרוניים

25. (א)
קמעונאי גדול יפרסם לציבור, באינטרנט, בנפרד לגבי כל אחת מחנויותיו, את המחיר הכולל במועד הפרסום של כל מצרך שהוא מוכר בחנויותיו, באופן שתתאפשר, בין היתר, השוואה עדכנית שוטפת של מחירי סלי מצרכים בחנויותיו ובחנויותיהם של קמעונאים גדולים אחרים.

(ב) בלי לגרוע מהוראות חוק הגנת הצרכן, יכלול הפרסום, בין היתר, מידע בעניינים המפורטים להלן, וכן כל מידע נוסף הנדרש לשם ביצוע השוואת המחירים, והכל כפי שיקבע שר הכלכלה באישור שר האוצר:
(1) רשימת המצרכים הנמכרים בכל חנות;
(2) מחירי המצרכים, לרבות המחירים לסוגי צרכנים שונים;
(3) כל מכירה מיוחדת, כהגדרתה בסעיף 8 לחוק הגנת הצרכן, לרבות מבצעים והנחות ובכלל זה תנאיהם ומועדי פקיעתם;
(4) קיומו של מלאי בכמות סבירה של המצרך בחנות או בצמוד לה.
(ג) עדכון מחירו של מצרך בפרסום יבוצע לא יאוחר משתי דקות ממועד העדכון בקופות החנות, זולת אם נקבע אחרת לפי סעיף קטן (ה).
(ד) כל אדם רשאי לגשת לפרסום, למידע ולנתונים הכלולים בו לפי סעיפים קטנים (א) ו-(ב), ולהשתמש בהם, באופן חופשי וללא תמורה, לצרכים פרטיים או מסחריים; שר הכלכלה, באישור שר האוצר, רשאי לקבוע כללים להבטחת ביצוען של הוראות סעיף קטן זה.

(ה) שר הכלכלה, באישור שר האוצר, יקבע כללים בדבר אופן הפרסום, הנתונים שיפורסמו, תדירות עדכון הפרסום, גישה אליו וכן כל הוראה אחרת הנדרשת לביצוען של הוראות סעיף זה; כללים כאמור ייקבעו בתוך שישה חודשים מיום פרסומו של חוק זה.".
<היו"ר אבישי ברוורמן:>
בבקשה.

<תמר פינקוס:>
הרעיון של החוק הזה אומר שצריך יהיה לפרסם לא רק את המחיר היום אלא את כל סוגי המחירים שיכולים להיות: לאזרח ותיק, לחבר, לחבר מועדון שמשלם עם כרטיס חבר מועדון, לחבר מועדון שלא משלם עם הכרטיס, מי שמשלם עם כרטיס אשראי. כל הסוגים.

כשאני ארצה לדעת נתונים, אני אדע כמה זה יעלה לי אם יש לי רק כרטיס כזה אבל אני לא משלמת בו אם יש לי כרטיס שאני גם משלמת בו וכולי.

<היו"ר אבישי ברוורמן:>
תודה, תמר.

אני מבקש תיקון אחד. אתם יודעים שאני לא אוהב עודף ביורוקרטיה ועודף רגולציה אבל לגבי סעיף קטן (ב) שמדבר עדיין על כללים, אני מוסיף את המלצתי שיקבע שר הכלכלה באישור שר האוצר "ובאישור ועדת הכלכלה של הכנסת.".

<תמר פינקוס:>
סעיף (ב) קובע מה צריך להיות בנתונים.

<אתי בנדלר:>
- - - מה שקובע החוק, וחוץ מזה משהו שאין עליו בכלל פיקוח פרלמנטרי.

<תמר פינקוס:>
אנחנו אומרים: הוא צריך - - -

<אתי בנדלר:>
לא. כתוב: "וכן כל מידע נוסף".

<יאיר זילברשטיין:>
אני רוצה להסביר לכם למה הכוונה פה. אני לא בטוח - - -

<אתי בנדלר:>
אז תגיד מה הכוונה.

<היו"ר אבישי ברוורמן:>
אם זה טכני, כללי - - -

<יאיר זילברשטיין:>
זה לא טכני. בסופו של דבר, אנחנו רוצים לקחת את אותה מערכת מחשוב שיש להם בקופות, שכל אדם שמגיע עם מוצר, מערכת הברקוד יודעת בדיוק כמה זה עולה, ולהעלות את הכול לאתר האינטרנט. בשביל שהדבר הזה יהיה בר השוואה, אנחנו נצטרך לפרסם בתקנות הוראות טכניות איך בדיוק לעשות את זה. זאת אומרת, צריך לעשות טבלה שבעמודה A תהיה רשימה של כל החנויות, בעמודה B רשימה של כל המוצרים - - -

<תמר פינקוס:>
רק דבר טכני, לא משהו - - -

<יאיר זילברשטיין:>
- - - איך מגדירים מקומות שיש בהם סוגים שונים של מבצעים וכל מיני הוראות טכניות: השרת שבו הקובץ הזה יושב, כמה פניות הוא צריך לקבל בשנייה בלי לקרוס. אלו הדברים - - -

<אתי בנדלר:>
מה זה "מידע נוסף הנדרש לשם ביצוע השוואת המחירים"?

<יאיר זילברשטיין:>
יש כל מיני סוגים של מבצעים. יש מבצעים של 1+2, 1+1 - - -

<תמר פינקוס:>
1+1 לפי הזול או 1+1 מוחלט.

<יאיר זילברשטיין:>
האם זה מותנה בזה שאתה קנית ב-150 שקל מוצרים "אדום-אדום", כל מיני דברים כאלה. אנחנו נצטרך להיכנס לפרטי הפרטים.

<היו"ר אבישי ברוורמן:>
רן מלמד, בבקשה.

<רן מלמד:>
אני מנסה לחשוב איך להתייחס לדברים שנאמרו פה. מצד אחד זה יפה אבל אפשר להגיד במקביל שזה כבר קיים היום, לא צריך בשביל זה חקיקה. יש היום מספיק אתרי אינטרנט שעושים את זה, כולל כאלה שאתה יכול לרכוש דרכם וגם לקבל הביתה, ולא צריך את המנגנון הזה. אני מכיר את החוק כי בכנסת הקודמת הייתי מעורב בהכנתו.

<לאה ורון:>
- - - חבר הכנסת כרמל שאמה-הכהן, חבר הכנסת דאז.

<שלומי דגן:>
היום מפרסמים באינטרנט.

<רן מלמד:>
לא נכון, הם לא מפרסמים - - -

<שלומי דגן:>
- - - לא מחירים בסניפים. 98% מהמכירות הן בסניפים.

<היו"ר אבישי ברוורמן:>
אדוני, מר דגן. ד"ר דגן.

<רן מלמד:>
אני חושב שמה שחסר בפרק הזה זה הניהול הממשלתי של המאגר הזה ולא שכל חברה תפרסם ותכניס לאיזשהו דף שנמצא או לא נמצא או שהיא מצליחה לעלות לשרת או לא מצליחה לעלות. ואם היא לא מעלה אחרי 2 דקות, אז יתחילו דיונים על עיצומים או לא עיצומים.

המערכת הזאת צריכה לעבוד בצורה כזאת שגוף ממשלתי, המועצה או מישהו אחר, צריך לנהל את האתר הזה. הוא צריך לנהל אותו, הוא צריך להפעילו אותו, הוא צריך לקבל את הנתונים והוא יכול לשלוט על זה. לא יעבירו החברות את הנתונים בזמן – מה תעשה להם?

<תמר פינקוס:>
יש סנקציה פה.
<היו"ר אבישי ברוורמן:>
תמר, את לא בזכות דיבור.

<רן מלמד:>
בעוד חמש שנים תטילי עליהם קנס של 40 שקל? אני חושב שאת צריכה לנהל את זה בתוך הבית. בצורה הנוכחית יש מספיק אתרים שיכולים לעשות את זה. אני חושב שזה סתם יגרום לבזבוז. וחבל.

<תמר פינקוס:>
אני מבקשת להשיב.

<היו"ר אבישי ברוורמן:>
רונן, בבקשה.

<רונן רגב כביר:>
אני חושב שהרעיון להפוך את המערכת הזאת למאגר ממשלתי זאת דרך פנטסטית - -

<תמר פינקוס:>
להרוג את זה.

<רונן רגב כביר:>
לקבור את הפרויקט.

<רן מלמד:>
אנחנו חלוקים.

<היו"ר אבישי ברוורמן:>
אני גם חושב ככה.

<רונן רגב כביר:>
אני אסביר למה. בגלל שני דברים: קודם כל, הניסיון המצטבר בעולם הוא ניסיון בדיוק כזה. יש הרבה מאוד שחקנים עסקיים בעולם שיצרו מוצרים פנטסטיים להשוואת מחירים ולא צריך לבוא במקומם, אבל לא זה הדבר החשוב.

הדבר החשוב הוא שכאשר יוצרים מאגר ממשלתי, מי שאחראי לתוצאה זו הממשלה. אם הממשלה, בגלל בעיות בקבלת המידע מהקמעונאים, לא מתפקדת אז באים בטענות לממשלה. התפקיד של הממשלה במקרה הזה לא צריך להיות הצגת ההשוואות לציבור אלא להיות הרגולטור שדואג שהנתונים עומדים לרשות שורה ארוכה של שחקנים שיודעים לייצר - - -

<היו"ר אבישי ברוורמן:>
כמובן, פה אני מסכים אתך.

אני יודע שיש פה רוב קואליציוני, אבל אם אתם רוצים – אני לא רוצה - - -

<איילת שקד:>
לא, לא. אני נגד מאגר ממשלתי.

<היו"ר אבישי ברוורמן:>
את נגד. גם אני.

<איילת שקד:>
זה לא דבר נכון. צריך לתת למפתחים הפרטיים להשתמש בנתונים ולהכין אפליקציה.

<רן מלמד:>
אבל זה כבר קיים היום, אז למה - - -

<רונן רגב כביר:>
לא, זה לא קיים - - -

<רן מלמד:>
זה קיים היום. זה כן קיים היום. זה קיים באנגליה, זה עובד גם היום - - -

<נחמן שי:>
הוויכוח התחיל מוקדם מדי.

<תמר פינקוס:>
אני מבקשת להשיב.

<היו"ר אבישי ברוורמן:>
רבותי, אין טרה, אין קוקה קולה, אין תנובה, מה הרעש? סתוי ואני נפתור בחוץ את עניין המכולות.

<אלי שלום סתוי:>
עוד מעט גם לא יהיו מכולות.

<תמר פינקוס:>
אני רוצה להשיב על זה, בבקשה.

<אלי שלום סתוי:>
הכול בסדר, אבישי.

<היו"ר אבישי ברוורמן:>
אם לא יהיה פה חוש הומור – הלוא המדינה הזאת מתפוררת ורק עם חוש הומור אנחנו נבנה אותה מחדש. צורת העבודה היא בעייתית.

את רן מלמד אני מכבד ולומד ממנו חדשות לבקרים, אבל בנושאים האלה, צר לי, אני מכיר את ממשלת ישראל, ולא הממשלה הזאת, אני מכיר את עודף הביורוקרטיה. איפה שאפשר לנהל דברים בצורה קצת יותר יעילה, זה עדיף בעיני.

אני מסתכל על מדינת ישראל: היא בתחתית העולם השלישי. באישור בנייה, באישור עסק, יש לה 4 מפקחים - - - מצאו שניים, לגז הבישול. יש לה את כל הדברים האלה, לכן במקרה הזה, רן, אני לא כל כך סומך עליה.
את רונן שמעתי. מאירי ותמר, בבקשה. מי אדוני?

<יהודה לניאדו:>
אני מאושר עד.

<היו"ר אבישי ברוורמן:>
הלוא הייתי אצלך כל הזמן.

מאירי אחרון אבל הוא הכי בעל משקל פה.

<ערן מאירי:>
אדוני, אני רוצה להתייחס, קודם כל, לסעיף (ב)(4) המדבר על קיומו של מלאי של המצרך בכמות סבירה בחנות או בצמוד לה. למיטב ידיעתי, לרשת שאני מייצג יש את מערכות המידע המשוכללות ביותר היום בעניין הזה ואין היום יכולת טכנולוגית לעמוד בדרישה הזו. אני מניח שכל רשתות השיווק במדינת ישראל לא עומדות בדרישה הזאת, הן לא יכולות, זה לא קיים.

<היו"ר אבישי ברוורמן:>
אתה אומר שההמלצה הזאת שאנחנו נצביע עליה תכף, היא לא ישימה. ואתה אומר שאם היא תושת עליך – לא תוכל לבצע אותה.

<ערן מאירי:>
כן. אחת מהשתיים: או שזה כרגע לא יהיה בחוק וכאשר ידונו בכללים של משרד הכלכלה – אני מניח שיהיו כללים – יכול להיות ששם או שיתנו זמן או שיבינו אם זה בכלל ניתן. להכניס את זה היום בחוק, זה מראש להכניס את כולם למצב שהם לא עומדים בחוק.

הנקודה שנייה: לגבי עדכון המחיר לא יאוחר מ-2 דקות ממועד העדכון בקופות החנות. רבותי, אנחנו מדברים – אני מדבר על רשת כמו שלי – על חנות ממוצעת עם כ-30-20 ו-40 אלף פריטים, על פריסה של 280 חנויות עם מחירים, כולל מחירי מבצעים ולחברי מועדון ו-1+1 ו-1+2 ועוד. זה עניין מטורף.

בשיחות מקצועיות שהיו לנו עם נציגי משרד הכלכלה הבינו כולם שהנושא הזה של 2 דקות יכול לעמוד בעוכרי אלה שהולכים לפרסם - - -

<איילת שקד:>
אני גם יודעת ש-2 דקות זה מוגזם. זה לא נורמלי. אי אפשר להטיל כזה נטל.

<היו"ר אבישי ברוורמן:>
נו, אז מה?

<איילת שקד:>
תעשה פעם ביום.

<ערן מאירי:>
אני שמח שגברתי - - - הרי מה בעצם רוצים? רוצים שאדם יקום בבוקר או אחרי הצהריים ויראה לאיזו רשת הוא יכול ללכת. המטלה הזאת של תוך 2 דקות תכניס פה את כולם לסחרור - - -
<יאיר זילברשטיין:>
הכוונה היא שזה יהיה און-ליין.
<תמר פינקוס:>
שהעדכון און-ליין ולא פעם ביום, כי אם אני - - -

<יאיר זילברשטיין:>
כשהם מעדכנים את זה, אתה מגיע לקופה – אתה יכול לדעת - - -

<תמר פינקוס:>
אבל כשאני באה, הוא יוצר הטעיה.

<נחמן שי:>
אז צריך להיות כתוב: מעודכן לשעה 10:00, מעודכן לשעה 16:00, מעודכן לשעה 20:00.

<ערן מאירי:>
זאת בדיוק הנקודה. אני חושב ש-2 דקות זאת מטלה שאף אחת מהרשתות - - -

<היו"ר אבישי ברוורמן:>
הבנו את ההסתייגות של ה-2 דקות. נמשיך הלאה.

<איילת שקד:>
איפה כתוב - - -

<היו"ר אבישי ברוורמן:>
כתוב.

<ערן מאירי:>
אדוני, עוד נקודה אחת. אני מבקש לחדד פה נקודה נוספת.

<היו"ר אבישי ברוורמן:>
מאירי, אתה רוצה פעם בשעה? ניתן לך פעם בשעה. בוא נמשיך הלאה.

<ערן מאירי:>
אני לא יודע אם זה פעם בשעה או פעם ב-4 שעות. אני חושב שבדיונים המקצועיים עם אנשי המקצוע והטכנולוגיה – אפשר יהיה לעשות את זה.

<היו"ר אבישי ברוורמן:>
הבנו את הנקודה. אנחנו חסידים של פרנק סינטרה: Give me five minutes more, אבל נלך על שעה.

<אתי בנדלר:>
לא ברור לי מה פעם בשעה? פעם בשעה זה יכול להיות גם בהפרש של חצי דקה ברגע שעודכן. במשך שעה יכולים לעדכן מחיר של מספר מוצרים.

<שלום נעמן:>
רק להחליף מדבקות זה לוקח חצי יום. איך אפשר תוך שעה?

<קריאות:>
- - -

<היו"ר אבישי ברוורמן:>
מאירי, עכשיו זה זמן אנרכיה. חצי דקה זמן אנרכיה. אתה מסיים מר מאירי?
<ערן מאירי:>
כן. אם יורשה לי להעלות עוד נקודה.

<היו"ר אבישי ברוורמן:>
מר מאירי ביקש יותר זמן במקום 2 דקות, תכף נשמע התייחסות. מה הנקודה האחרונה, מר מאירי?

<ערן מאירי:>
הרשתות מעמידות פה איזושהי פלטפורמה שעל סמך הנתונים שהם יציגו, חברות אחרות, אני מניח, יעשו פיתוחים שונים ואפליקציות לגבי הנושא הזה. אני לא רואה בשום מקום בחוק הזה איזשהו פיקוח או מטלות שמוטלות על אותן אלה שיפיצו את האפליקציות באופן שוויוני, לא מוטה, באופן שישקף נכונה את מה שקורה.
<היו"ר אבישי ברוורמן:>
זאת עוד ביקורת על יוצרי התוכנה הזאת?

<ערן מאירי:>
בוודאי. נותנים פה איזשהו מהלך שלכאורה מי שהוא חבר של רשת מסוימת, הוא לא יציג נתונים של מישהו אחר.

<היו"ר אבישי ברוורמן:>
רשמתם את זה תמר?

<תמר פינקוס:>
רשמנו.

<היו"ר אבישי ברוורמן:>
תודה. מר לניאדו מאושר עד, בבקשה.

<יהודה לניאדו:>
קודם כל, אין לי אתר. נתחיל מזה. אתם תגרמו לכך שיהיה לי אתר וזה יעלה כסף – ואתם יודעים איפה. כל הנושא של העלויות של החוק הזה, ישבנו עם אנשי האוצר ואמרנו שיש לו עלויות, זה לא כמו בשופרסל, אנחנו לא גוף כמו שופרסל שיש לו את המערכות הכי מתקדמות היום, כמו שמאירי אמר.

אנחנו רחוקים משם מאוד-מאוד. זה יעלה הרבה כסף, אני לא יודע כמה. האפשרות לדווח על מחירים מכל חנות באון-ליין, אני לא יודע כמה זה יעלה, זה יעלה הרבה כסף. קודם כל, אני אומר את זה לפרוטוקול, שלא יחשבו שזה - - -

<היו"ר אבישי ברוורמן:>
השקיפות הזאת, אתה אומר מר לניאדו - -

<יהודה לניאדו:>
תעלה הרבה כסף.

<היו"ר אבישי ברוורמן:>
אושר עד תעלה מחירים?

<יהודה לניאדו:>
כן.

<רן מלמד:>
יש הבדל בין מידע לבין ביצוע רכישה, אלו שני דברים שונים.

<יהודה לניאדו:>
לא הבנתי, אבל לא משנה.

<רן מלמד:>
להחליף את המידע לא עולה כסף - - -

<קריאה:>
אפשר לדבר בהצבעה?

<רן מלמד:>
לרכוש זה תהליך של לרכוש ולשלוח וזה - - -

<איילת שקד:>
סליחה, אתה מאושר עד?

<היו"ר אבישי ברוורמן:>
איילת, תקשיבי. מה שאמר מר לניאדו, בעל הבית של אושר עד - -

<איילת שקד:>
הלכתי לעשות שם קניות כשיעורי בית לוועדה.

<היו"ר אבישי ברוורמן:>
יפה.

- - שאם יחייבו אותו בחוק הזה שיחוקק ביום ראשון והוא יעבור בקריאה שנייה ולשלישית, מה שמאירי עושה בלחיצת אצבע עם כל העוצמות שלו, הוא לא יכול. ואז, הוא אומר, כדי שהוא יפעיל את האצבעות שלו, זה יעלה לו כסף, ואם זה יעלה לו כסף – כשאיילת שקד תבוא לאושר עד, היא תשלם יותר. זה מה שאמרת, נכון?

<יהודה לניאדו:>
לא סיימתי, יש לי כמה דברים.

אופן הצגת המחירים זה כר נרחב להרבה מניפולציות. דוגמה: איך מציגים עגבניות סוג ג' מול עגבניות סוג א'. מאירי צוחק ולא סתם – הוא מבין.
<נחמן שי:>
כותבים: עגבניות א' ועגבניות סוג ג'.

<יאיר זילברשטיין:>
איפה שאין ברקוד אתה צריך להוסיף - - -

<יהודה לניאדו:>
אני מבטיח לך שאני אכתוב תמיד עגבנית סוג א'.

<נחמן שי:>
אנחנו בטוחים שימצאו דרך לעקוף את זה, אבל עדיין אנחנו - - -

<יהודה לניאדו:>
עדיין לא סיימתי.

<היו"ר אבישי ברוורמן:>
רבותי, מר לניאדו בזכות דיבור.

<יהודה לניאדו:>
כולם יכתבו על הסחורה שלהם עגבניות סוג א' ונראה מישהו שיבוא מהשולחן הזה ויגיד - - -

<תמר פינקוס:>
בגלל זה משרד החקלאות עושה תקן היום של הירקות.

<היו"ר אבישי ברוורמן:>
תמר, זאת הפעם האחרונה שאת מפריעה לאושר עד.

<נחמן שי:>
היא לא מפריעה – היא אומרת דבר נכון.

<היו"ר אבישי ברוורמן:>
אבל אין לה זכות דיבור. רק אתה יכול להתפרץ פה.

<נחמן שי:>
אני מפריע בצורה מנומסת.

<היו"ר אבישי ברוורמן:>
הלא אני מדכא אותך.

<תמר פינקוס:>
תודה רבה לחבר הכנסת שי.

<יהודה לניאדו:>
יש עוד הרבה מגבלות בקניות שקמעונאים מטילים, למשל: מפרסם מחיר של מוצר מסוים ואומר שזה מוגבל ל-2 יחידות. מה קורה אם אדם רוצה לקנות 3 יחידות או 4 יחידות? איזה מחיר תהיה באפליקציה שאותו אדם יעשה?
<היו"ר אבישי ברוורמן:>
זילברשטיין, הבנת?

<תמר פינקוס:>
אני לא הבנתי את השאלה.

<נחמן שי:>
תהיה כוכבית ויהיה כתוב: מוגבל ל-2 יחידות. עד עכשיו לא הבנתי – גם אני הולך לסופר לפעמים.

<היו"ר אבישי ברוורמן:>
נחמן, אתה יותר מבוגר ממני ותכף אתן לך זכות דיבור.

<יהודה לניאדו:>
יש מגבלה נוספת: מי שקונה רק מעל סכום מסוים, נגיד מעל 200 שקל, יכול לקנות במחיר הזה. אם לא יקנה מעל 200 שקל – הוא לא יקבל את המחיר.

<תמר פינקוס:>
את זה יכתוב - - -

<היו"ר אבישי ברוורמן:>
אל תעני. את יכולה להשתלט על עצמך קצת?

<יהודה לניאדו:>
יש לי עוד משהו. אמרתי שיש התניות כאלה ואחרות שלא יבוא לידי ביטוי במחיר של המוצר. אלו דברים שיכולים לעשות עליהם מיליון מניפולציות בקטע הזה של האפליקציות.
<היו"ר אבישי ברוורמן:>
אני מסכם, מר לניאדו, אמרת: בגלל ההחלטה הזאת אתה תעלה את המחירים, חלק מהדברים אי אפשר בדיוק להגדיר. חבר הכנסת שי, שקונה הרבה בסופר מרקט, יסביר. בבקשה.

<נחמן שי:>
הסניף אצלנו נפגע בשלג, אין לנו סניף עכשיו. אנחנו סובלים מכשל שוק באזור מבשרת. כשל שוק.
<היו"ר אבישי ברוורמן:>
מבשרת ציון.

<נחמן שי:>
לידיעת בעלי הרשתות. אלה שישנם – מחייבים חיוב יתר.

לגבי הנושא של השקיפות, אני חושב שזה עקרון בסיסי, חשוב, חיוני. ואני משוכנע שיימצאו אלף ואחת סיבת להסביר למה זה בלתי אפשרי, אתה רק נתת דוגמאות - - -

<יהודה לניאדו:>
לא אמרתי שזה בלתי אפשרי, אמרתי רק איפה הכשלים של זה.

<היו"ר אבישי ברוורמן:>
הוא אמר שהוא יעלה את המחיר לצרכן.

<נחמן שי:>
זה קשה, אבל האינטרס שלנו הוא לתת לצרכן או לצרכנית כלים כדי שהם יוכלו לעשות צרכנות נבונה ולהשוות מחירים, מה שהיום אי אפשר לדעת. אי אפשר לשמור את העמוד שפורסם בעיתון של יום שישי ולהתחיל להתרוצץ ביום שלישי. אי אפשר. אנחנו רוצים לבחור את החנות או המקום שבו אנחנו רצים לערוך את הקניות שלנו – זה כל העיקרון.

לכן חשבתי – שמעתי פה קולות בעד ונגד – שבשורה התחתונה, אדוני היושב-ראש, צריך להיות לפחות אתר אחד שיספק את כל הנתונים לגבי כל הרשתות וכל הסניפים. זאת המטרה שלי. לא משנה לי – הגשתי על זה הצעת חוק – מי יעשה את האתר הזה.
שיהיה אתר, אם הוא יהיה – מבחינתי המטרה הושגה. יכול להיות שיהיו יותר מאתר אחד. אני מבקש, ואני אבקש שזה גם יצורף לחוק, שמשרד הכלכלה יוודא, יבטיח, שיתקיים לפחות אתר אחד. הוא לא צריך לנהל את זה בעצמו, הוא לא צריך להקים את זה ולא צריך להחזיק את זה. הוא יכול – אבל אני לא רוצה שהוא יעשה את זה.

אני לא רוצה שהוא יעשה את זה, עזבו אותי יש לטראומה משר הכלכלה שבא עם איזה תיק גדול כזה למליאה כל פעם ומראה לי שבגלל הצעות החוק שלי התיק גדל. אני לא רוצה להגדיל את התיק שלו, החלטתי. אני רוצה להקטין לו את התיק. אבל זאת תהיה מחויבות של משרד הכלכלה, ראשית, להגדיר את הכללים, והוא צריך לפקח, ולוודא, להבטיח, שיהיה אתר כזה.

אם הוא יקום – המטרה הושגה. אם הוא לא יקום – הוא יתערב בשוק. זה נקרא בעיני מעורבות שמתבקשת אם כולם יחליטו, מאיזושהי סיבה, או יכשילו את קיומו של האתר הזה. תאמין לי שהרשתות יודעות גם לרצות ובעיקר לא לרצות. תודה רבה.

<היו"ר אבישי ברוורמן:>
תודה, נחמן.


אני מבקש עכשיו תגובה, אבל בקצרה, יאיר, שי דגן, רונן ותגובה של תמר שהיא כל כך בשקט היום.

<תמר פינקוס:>
יאיר ביקש לדבר לפני ואני נותנת לו - - -

<היו"ר אבישי ברוורמן:>
בבקשה, אייל, השקיפות. תקשיב עכשיו ללניאדו. הוא יעלה את המחירים, מה אני אעשה? בקרתי אצלו וקניתי בזול, עכשיו אני אבוא ואשלם לו ביוקר?
<אייל עופר:>
לצורך העניין אני לא רק נציג של תנועת מחאה אלא גם מהנדס מחשבים עם ניסיון של הרבה מאוד שנים בתחום הזה. יש בהצעת החוק הפרטית שאוחדה לתוך הצעת החוק הזאת, הצעה שהגישה חברת הכנסת שקד יחד עם קול ועוד מספר חברי כנסת, ארבע מילים חיוניות שעונות על כמעט כל מה שעלה פה כבעיות.
המילים האלה הן: קובץ בשפה קליטת מחשב. המילה "קליטת מחשב" מוגדרת היטב בחוק המחשבים. הדבר הזה הוא חיוני כי בכל מערכת מחשבים אנחנו ישר חושבים פה על איך יוצג לצרכן. לכל מערכת יש שני חלקים: חלק אחד של איסוף הנתונים וחלק שני של הצגתם. שני חלקים נפרדים לחלוטין.

חבר הכנסת נחמן שי, אתה צודק בדאגה שלך שאולי לא יקומו אתרים. העניין הוא שהיום כבר יש אתרים, הבעיה של האתרים האלה היא השגת הנתונים. לכן אנחנו רוצים להפריד בין שני הדברים. היום אנחנו מסוגלים להשיג את הנתונים אך ורק לגבי חנויות און-ליין, אנחנו לא מסוגלים להשיג את הנתונים לגבי כל השטח ומזה נוצר כל הבלגן.

אנחנו מבקשים דבר פשוט מאוד: אין שום צורך מבחינתנו לעדכן כל שתי דקות. מבחינתנו, פעם ביום, כאשר רשת השיווק מכינה את קובץ המחירים ושולחת אותו לכל הקופות הרושמות, שיעבירו את אותו קובץ בדיוק. זאת לא צריכה להיות גם עלות כזאת גדולה.
<נחמן שי:>
לך יש אתר כזה?

<אייל עופר:>
יש אתר פרטי של מתנדבים שנקרא פרייסז. יש עוד מספר אתרים כאלה, יש של זאפ. כל הבעיה היא איסוף הנתונים. לכן אנחנו רוצים שרשתות השיווק – אתה לא צריך אפילו להקים אתר, אנחנו נשים שם את אושר עד, אין שום בעיה – כל מה שאנחנו רוצים זה שרשת השיווק תיתן גישה לקובץ הנתונים שמכיל את המחירים ומאותו רגע, פעם ביום זה בסדר.

אנחנו אומרים שאם אתה רוצה אחר כך להוריד את המחיר מאיזושהי סיבה לגבי אותו יום – תוריד את המחיר.
<נחמן שי:>
אבל לפי אלו חיתוכים? אתה צריך להגיד.

<אייל עופר:>
לכל החיתוכים.

<נחמן שי:>
אז אתה רוצה לבקש מהם סניפים, אתה צריך השוואה.

<אייל עופר:>
כתוב בחוק. אנחנו נגדיר - - -

<נחמן שי:>
התקנות יקבעו לפי מה, באיזה אופן - - -

<אייל עופר:>
התקנות יגידו שכולם עובדים לפי אותו פורמט - - -

<נחמן שי:>
יהיה פורמט אחיד שכל אחד ימלא את הרובריקה בתחילת היום - - -

<אייל עופר:>
גם לא חיוני שזה יהיה פורמט אחיד. אם לרשת יש את הפורמט שנוח לה והיא תגיד שזה הפורמט שלה, ותיתן קובץ שמתאר אותו, מה שקוראים קובץ סכמה, אפשר לעבוד עם כמה גרסאות.
<תמר פינקוס:>
אנחנו לא נסכים לקובץ פרטי. אנחנו רוצים פורמט אחד. אמרנו שזה - - -

<היו"ר אבישי ברוורמן:>
אייל, אתה לא רק כלכלן דגול, אתה גם מהנדס מחשבים דגול. יש לי אפילו מחשבה שאושר עד לא יעלו מחירים בסוף.

שי, אתה רוצה להוסיף? אני רוצה להתקדם, אחרת לא היה לי פה חוק. יש לך משהו להוסיף?

<שלומי דגן:>
אני מהמועצה לצרכנות. ברוח הדברים שנאמרו פה אני רוצה להציע שתי הצעות. אבל קודם כול אני רוצה להסביר שהצעת החוק מדבר על חובה של רשתות השיווק לפרסם מחירים. מעבר לזה, יש הנחה מסוימת שיהיו מנועי חיפוש שייקחו את הנתונים ויסייעו לצרכן להשוות בין סלים שונים.

אותם אתרי השוואה פועלים מפרסומות, מכסף. הם עשויים לא להיות אובייקטיביים ולא לפרסם מוצרים, לא לפרסם סניפם, להראות מידע בצורה כזאת או אחרת על פרסומים - - -
<היו"ר אבישי ברוורמן:>
מה המלצתך?

<שלומי דגן:>
אנחנו מציעים שתי הצעות - - -
<היו"ר אבישי ברוורמן:>
תמר, זילברשטיין, הוא מציע לכם הצעה ואתם תצטרכו להתייחס.

<שלומי דגן:>
הצעה אחת דומה להצעה של חבר הכנסת נחמן שי: להכליל בחוק חובה שכל הלינקים, שכל התעריפונים של כל החנויות, יופיעו באתר אחד מרכז. לצורף העניין, נראה הכי הגיוני ברשות לסחר הוגן. הצעה שנייה היא שאם בסופו של דבר אנחנו רואים שאתרים לא קמים או שההשוואות לא טובות, אין בהן המוצרים, אין בהם סניפים, צרכן לא מוצא ידיים ורגלים – אחרי תקופה מסוימת, נניח שנתיים, המדינה תכנס לעובי הקורה ובונה בעצמה או לוקחת גוף כל שהו שיעשה אתר משלה.
<היו"ר אבישי ברוורמן:>
רונן, מילה אחרונה.

<רונן רגב כביר:>
דבר ראשון עניין המיקוח על מהימנות השוואות המחירים – אנחנו חושבים שהדבר הנכון הוא להסמיך את הרשות לתת היתר ולקבוע תנאים להיתר. למשל, שלא תהיה אפשרות להפלות בין תחליפים שונים כנגד תשלום, זאת אומרת, לתת עדיפות למוצר תחליפי מסוים לעומת אחר. יש מספר כללים. ניסחנו גם הצעה כזאת ואנחנו נעביר אותה לוועדה ולרשות.
לגבי הנקודות שעלו כאן קודם, גם בנושא המלאי וגם בנושא עדכנות המחיר – יש הבדל בין מתי מחויבת, נניח, אחת ליום או אחת לשעה, מחויבת הרשת לעדכן. לא כל כך משנה אם זה אחת לשעה או ליום. יש דבר אחר: מתי מותר לה להעלות מחיר בקופה? זה סיפור נפרד וצריך להיות ברור שמדובר בפרסום לכל דבר ועניין ולכן, אם היא תעלה בקופה לפני שהתפרסם בפועל המחיר החדש, אז היא יוצרת פער בין מחיר בקופה למחיר המוצר.

אותו דבר גם לגבי נושא המלאי – קודם כל, בעניין מלא, כבר כיום, במכירה מיוחדת יש חובה, כשאתה מפרסם מוצר במכירה מיוחדת, להחזיק מלאי סביר.

<היו"ר אבישי ברוורמן:>
אני יכול לסכם?

<יהודה לניאדו:>
רגע. בין זה לבין לדווח על המלאי בזמן אמת, זה סיפור אחר לגמרי. על מה אתה מדבר? עשרות אלפי מוצרים.

<יאיר זילברשטיין:>
לא ביקשנו - - -

<היו"ר אבישי ברוורמן:>
מר לניאדו, זאת לא אחריות שלו. האוצר עכשיו יענה לך שאתה לא צריך לדווח על המלאי. וסתוי, שאני אוהב אותו כמו אח ואנחנו נעזור לו במכולות ובשקיפות – אני יכול לעזור לך רק במה שאני יכול לעזור לך.

<אלי שלום סתוי:>
אני כצרכן מברך על החוק הזה של השקיפות. אבל אני טוען שכאשר מחליטים על איזשהו חוק, צריך לוודא שמרבית הקמעונאים – מדובר פה על מרבית הקמעונאים, בעלי מכולות – מדובר פה באלפי בעלי מכולות שיוכלו לעמוד בגזירה הזאת. אם הם לא יוכלו לעמוד בגזירה הזאת – אתה מטיל עליהם גזר דין מוות.

<היו"ר אבישי ברוורמן:>
אנחנו לא מטילים עליהם.

<נחמן שי:>
אבל המכולות לא צריכות לעשות - - -

<אלי שלום סתוי:>
המכולות יצטרכו להתמודד עם התוצאה הסופית של החוק הזה. התוצאה הסופית תגדיר אותם כגנבי מחירים. נחמן, אני מתפלא עליך, אתה היית בדיונים בנושא הזה. מכולות במדינת ישראל הן גנבות מחירים – אתה רוצה להכריז עליהם כגנבי מחירים בפרהסיה. אתה גורם להם לסגור את העסקים שלהם.

<נחמן שי:>
למה? תסביר לי למה.

<אלי שלום סתוי:>
אתה יודע, מדיונים שעשינו בוועדת הכלכלה, שבעלי המכולות היום, בשיטת העבודה שלהם, בשרשרת האספקה שמסופקת להם, הם גנבי מחירים.

<נחמן שי:>
הם גנבים?

<אלי שלום סתוי:>
אתה אומר: בוא נציג את זה באפליקציות. בוא ניקח את הטלפון ושיהיה כתוב שבעל המכולת הוא גנב של מחיר.

<נחמן שי:>
אני לא קונה את הלשון שלך. קודם כל, הם לא גנבי מחירים. כל איש בחדר הזה שלמד מבוא לכלכלה מבין שלגדול יש יתרון במחיר על הקטן. אבל לקטן יש יתרון על הגדול בנוחיות, בזמן הקצר וכן הלאה. כל אחד מבין את המשחק הזה.

כשאתה נכנס למכולת, אתה יודע שתשלם יותר. אתה יודע את זה אבל אתה עושה את זה מהר ואתה עושה את זה ב-21:00 בלילה ואתה עושה את זה ליד הבית.
<אלי שלום סתוי:>
אני אדע את זה בזכות האפליקציה שלך און-ליין ואז יהיה לי קשה מאוד לקנות.

<אייל עופר:>
יש מקרים שהמכולת יותר זולה.

<נחמן שי:>
יכול להיות. תלוי איפה המכולת ממוקמת. ברור, ברור. מה שאתה רוצה לעשות עכשיו זה לסיים את השקיפות - - -

<אלי שלום סתוי:>
- - - לפני שאתם עושים שקיפות, תנו לחברה האלו את זכות הקיום שלהם. אין להם זכות קיום.

<נחמן שי:>
איך?

<אלי שלום סתוי:>
תנו להם שרשרת אספקה נורמלית, תנו להם מוצאים במחירים נורמליים.

<נחמן שי:>
זה משהו אחר. נבוא לטפל בזה - - -

<אלי שלום סתוי:>
רגע, סליחה, מה בא קודם, התרנגולת או הביצה?

<נחמן שי:>
הלוא היינו בישיבות, אני זוכר אותך - - -

<אלי שלום סתוי:>
לא נעשה כלום בעניין הזה.

<נחמן שי:>
זה לא שייך. ברור שצריך להגן על העסקים הקטנים.
<אלי שלום סתוי:>
לא עושים את זה.

<היו"ר אבישי ברוורמן:>
נחמן, תודה. סתוי, תודה. הסברתי גם למר סתוי, שהוא ידיד שלי משנים ואני מעריך את המאבק שלו – שאני לצערי, אין סיכוי רב שאני אקבל את תפקיד שר האוצר שהייתי שמח לכהן בו, כי בקואליציות ובאופוזיציות הקיימות אין לי סיכוי לקבל את זה. אבל אם הייתי, הייתי עושה - - -

<נחמן שי:>
הוועדה עומדת להמליץ על - - -

<היו"ר אבישי ברוורמן:>
לא, לא, זה לא חשוב. הוועדה תמליץ אבל אולי איילת שקד תהיה שרת האוצר הבאה. אבל בכל מקרה, אמרתי למר סתוי שאם אני הייתי שר אוצר הייתי לוקח בדיוק את הנושא הזה של העסקים הקטנים והבינוניים, ואומר גם לבנט, ומעביר עזרה לדברים האלה.
אבל החוקים בישראל עובדים, ואני מנסה להסביר לך, כך שעושים הפרדות. אני לא אעצור את חוק המזון והשקיפות בנושא הזה אלא אעזור לך ואאבק, ואני מקווה ששי לינדנר יהיה יותר אפקטיבי – הוא לא עובד בכלל – כדי שנפתח את חוק העסקים הקטנים והבינוניים וחוק הרשות.
<שי לינדנר:>
- - - כל הזמן בוועדה.
<לאה ורון:>
אתה מצביע על הסעיף?

<היו"ר אבישי ברוורמן:>
ולכן אני מצביע על הסעיף הזה עם התיקונים. מי בעד?

<איילת שקד:>
שני שינויים. אחד פעם בשעה - - -

<יאיר זילברשטיין:>
שני שינויים. אחד, בסעיף (ג) "לא יאוחר משעה ממועד עדכון בקופות החנות" במקום שתי דקות. הכוונה היא שהנתונים יעברו און-ליין. כל מה שנדרש זה לשפוך את הנתונים לתוך מערכות המחשוב הקיימות, לתוך הפורמט שאנחנו נגדיר - - -
<אתי בנדלר:>
אתם רוצים שעה?

<יאיר זילברשטיין:>
שעה. הנתונים צריכים להיות עדכניים ברמה של שעה.

<שלום נעמן:>
- - - לשנות את המחירים במוצר עצמו.

<יאיר זילברשטיין:>
אחרי שאתה עדכנת אותם, מהרגע שהם מעודכנים בקופות, כשאני מגיע - - -

<תמר פינקוס:>
יש שעה לעדכן.

<יאיר זילברשטיין:>
- - - מעביר את זה עם הברקוד – המערכת יודעת כמה זה עולה. מרגע שזה נכנס אצלך לתוקף, אתה צריך להעביר את זה - - -

<אתי בנדלר:>
ואז, עד שמעבדי האפליקציות יעדכנו את זה אצלם, זה יהיה כבר 4 שעות ולא יהיה שום קשר בין המחיר בחנות לבין המחיר - - -

<אייל עופר:>
אין לנו בעיה שזה היה פעם ביום, דרך אגב. אין בעיה.

<יאיר זילברשטיין:>
 - - -

<שלום נעמן:>
זה פעם ביום, זה לא יכול להיות בשעה. זה לא יכול להיות טיפולית בשעה.

<איילת שקד:>
שלוש פעמים ביום. תעשה שלוש פעמים ביום.

<היו"ר אבישי ברוורמן:>
זילברשטיין, פעם ביום. די.

<יאיר זילברשטיין:>
 - - - אבל המחירים ישתנו - - -

<היו"ר אבישי ברוורמן:>
שלוש פעמים ביום.

<יאיר זילברשטיין:>
אבל המחירים משתנים במהלך היום כל הזמן. אין שום בעיה - - -
<שלום נעמן:>
- - - יבוא לקוח אחרי שעה - - -

<היו"ר אבישי ברוורמן:>
רבותי, רבותי.

רונן, תן לי המלצה. בעם הזאת אני אקבל את המלצתך.

<רונן רגב כביר:>
ההוראה צריכה להיות 3 פעמים ביום. בלי קשר, צריך להיות ברור שרק שעה לאחר מועד עדכון, אפשר להעלות מחיר בקופה.
<היו"ר אבישי ברוורמן:>
יפה, בסדר גמור.

<תמר פינקוס:>
אבל הקביעה לא פה.

<יאיר זילברשטיין:>
חברים, מה שההצעות האלה אומרות זה שיהיה פעם ביום, לא יוכלו לשנות את המחירים. זה לא סביר. אנחנו לא רוצים למנוע מהם לשנות את המחירים. ביום שישי בשעה 13:00 מורידים את המחירים של העגבניות - - - אנחנו לא נגביל אותם עכשיו בהורדת המחירים.

<שלום נעמן:>
אבל להדביק 2,000 מדבקות לפריט מדבקה-מדבקה זה לוקח 5 שעות.

<יאיר זילברשטיין:>
אתה לא צריך לשנות שום מדבקה.

<שלום נעמן:>
בטח שאני צריך. אחר כך אני גם - - -

<יאיר זילברשטיין:>
יש פה אולי חוסר הבנה.

<שלום נעמן:>
לך יש חוסר הבנה, לדעתי.

<היו"ר אבישי ברוורמן:>
לא, לא, נעמן.

<יאיר זילברשטיין:>
- - - אין פה שום מדבקות.

<היו"ר אבישי ברוורמן:>
אין פה שום מדבקות, תקשיב. ואין מלאי.

<שלום נעמן:>
אני אסביר לך - - -

<היו"ר אבישי ברוורמן:>
לא, הוא מסביר לי עכשיו.

<יאיר זילברשטיין:>
מהרגע שהמוצר מגיע לקופה הממוחשבת, לכל אחד יש מערכת שלו, ואתה מגיע עם המוצר והקופאית מעבירה את זה, אוטומטית המחשב בקופה יודע כמה המוצר עולה, נכון? ברגע שהשתנה – לא אכפת לי מה עשיתים עם המדבקות. מהרגע שזה התעדכן במחשבים שלך, יש לך שעה להעביר את זה לפורמט.

כל מה שאנחנו מבקשים זה להיות מחוברים און-ליין לפורמט שאנחנו - - -

<קריאות:>
- - -

<יאיר זילברשטיין:>
- - - בעמודה A. ואת תיאור המוצר תכתוב בעמודה B.

<שלום נעמן:>
לדעתי, זה בלתי אפשרי מכיוון - - -

<יאיר זילברשטיין:>
זאת מערכת ממוחשבת - - -

<שלום נעמן:>
- - - לא יכולה להעביר לך נתונים.

<יאיר זילברשטיין:>
בסדר, יכול להיות שלוקח לו שעתיים ללכת לעדכן את כל - - -

<שלום נעמן:>
עכשיו הבנת.

<יאיר זילברשטיין:>
אבל מהרגע שאתה מעדכן את זה במערכת הממוחשבת - - -

<שלום נעמן:>
- - - זה הולך ביחד. הקופה עצמה היא לא מחשב - - -
<קריאות:>
- - -

<היו"ר אבישי ברוורמן:>
רבותי, זילברשטיין, אני סוגר את הישיבה בשעה 16:00. קיבלתי החלטה אסטרטגית להצביע. לכן, מאירי, או שתציע לי – תחזור על מה שאמרת, מה הצעתך?

<ערן מאירי:>
כפי שנקבע בסעיף (ב): "והכול כפי שיקבע שר הכלכלה באישור שר האוצר". גם את נושא שתי הדקות תתנו לסמכות שר האוצר ושר הכלכלה - - -

<יאיר זילברשטיין:>
כתוב: אלא אם כן נקבע אחרת לפי סעיף - - -

<היו"ר אבישי ברוורמן:>
זילברשטיין, אתה יכול להיות בשקט?

<ערן מאירי:>
אחרי שיישבו גורמים מקצועיים ויסבירו פה. אין פה מומחה מחשבים, עם כל הכבוד, אם זה שעה או שעה ורבע, יכול להיות.
<יאיר זילברשטיין:>
עורך הדין מאירי, ישבנו מספר פגישות עם האנשים המקצועיים שלכם.

<ערן מאירי:>
נכון. הסבירו לכם - - -

<היו"ר אבישי ברוורמן:>
שעה. אם יהיו שינויים אחרי זה, נשנה את זה.

<אתי בנדלר:>
לא צריך לשנות. אפשר לשנות את זה בתקנות - - -

<היו"ר אבישי ברוורמן:>
אם צריך, נשנה בתקנות.

<אתי בנדלר:>
יש סמכות, כתוב - - - לרבות לעניין תדירות - - -

<היו"ר אבישי ברוורמן:>
כתוב. רבותי, איזה עוד שינוי?

<תמר פינקוס:>
אני רוצה - - -

<ערן מאירי:>
אדוני, מה לגבי המלאי?
<תמר פינקוס:>
אני גם רוצה להגיד הערה לגבי עדכון און-ליין תוך שעה. קודם כל, לגבי המלאי, גם היום, גם לפי הפסיקה, גם לפי מה שקיים היום בחקיקה, כל הכוונה היא שאם אין לך במלאי כלום – אתה לא יכול לפרסם את המוצר.

<יאיר זילברשטיין:>
נכון.

<תמר פינקוס:>
אתה לא יכול לכתוב שיש לך קטשופ כשאין לך - - -

<ערן מאירי:>
אבל לא יודעים את זה ל-40 אלף פריטים, גברתי. יודעים את זה לגבי מבצע – אתה לא יוצא למבצע לפני שווידאת שיש לך מלאי, וזה ברור. אבל 40 אלף פריטים בחנות, לא יכולים כל הזמן לדעת מה המלאי.

<תמר פינקוס:>
אין 40 אלף פריטים במבצע בו זמנית. אבל לשמחתי כבר ראיתי מבצעים שאומרים בשר באיזשהו מחיר וכתוב למטה: "טון לפחות". כלומר, יש להם - - -

<יאיר זילברשטיין:>
אני אתייחס לזה ממש בקצרה. אנחנו לא מבקשים לדעת מה המלאי. כל מה שאנחנו מבקשים לדעת זה שאתם לא תציפו את המערכת בכל מיני מוצרים שלא קיימים ותודיעו לנו שיש איזושהי טונה לא 330 אלא 350 שעולה שני שקלים ואז אני אגיע והיא לא נמצאת - - -

<ערן מאירי:>
מה אתה מצפה שאני אכתוב? שיש לי מלאי סביר? מה אתה מצפה?

<יאיר זילברשטיין:>
אני מצפה שדברים שלא נמצאים בחנות – לא תכתוב אותם.

<היו"ר אבישי ברוורמן:>
אייל, זה בסדר?

<אייל עופר:>
אנחנו מצטרפים למה שאמר יאיר, נציג האוצר.

<יצחק וקנין:>
אני אסביר למה מעשית זה בלתי אפשרי מה שאתה דורש ממנו: נגיד שיש לי מוצר מסוים, סוכר. נגמר הסוכר בחנות, אין יותר. הסחורה צריכה להגיע למחרת בבוקר. הוא לא ידע שתהיה קנייה באותו יום, השתוללו וקנו סוכר או כל מוצר שאתה רוצה - -

<איילת שקד:>
וזה בקופה.

<יצחק וקנין:>
- - מה אתה רוצה? שבאותו רגע הוא ימחק אותו מהקוד של המחירים?

<איילת שקד:>
של הקופה? זה לא סביר.
<יצחק וקנין:>
אתה יודע מה זה כל פעם לתקן? להושיב אחד שכל היום רק שיתקן לו את המחיר.

<שלום נעמן:>
לא רק זה: יש שני סוגי סוכר ואחד מהם נגמר ונשאר השני. יבוא הלקוח ויגיד לי: רגע - - -

<איילת שקד:>
זה לא סביר - - -

<יאיר זילברשטיין:>
- - -

<איילת שקד:>
- - -שישאל על המחיר, מה לעשות? במקום - - -

<יצחק וקנין:>
בוא נגיד שיש לו סוכר של סוגת ועוד אחד של חברה אחרת - - -

<היו"ר אבישי ברוורמן:>
- - - החוק הזה נקרא "חוק וקנין", הוא הצרכן. אני קונה פחות ממנו למרות שביום שישי אני הולך עם אשתי לשוק האיכרים. מה שהצרכן הזה לא מבין ולא קורא – אני לא מאשר.

<יאיר זילברשטיין:>
אנחנו מבינים את הבעייתיות שאין להם במערכת המחשוב את המלאי נכון לכל רגע ורגע. בגלל זה כתבנו פה את המילה "סבירה". מצד שני, החשש שלנו - - -

<ערן מאירי:>
מה זה "סביר"? מישהו צריך לבדוק.

<יאיר זילברשטיין:>
רגע, רגע - - - 

<יצחק וקנין:>
אני יודע מה האוצר רוצה. האוצר רוצה לדעת מה המלאי שלך.
<יאיר זילברשטיין:>
אני לא רוצה לדעת - - -

<יצחק וקנין:>
איך אתה משחק עם המלאי. לאוצר אי שום דבר בחוק להוריד את המחיר. העניין שלו זה הגרוש, החור של הגרוש.

<היו"ר אבישי ברוורמן:>
מאירי, כרגע עורכת הדין סומפולינסקי דיווחה לי שהיא יודעת שבשופרסל - -

<אתי בנדלר:>
און-ליין.

<היו"ר אבישי ברוורמן:>
באון-ליין, כשאין משהו במלאי מיד זה עולה וכתוב אין.

<אתי בנדלר:>
וכך גם באיקאה.

<יצחק וקנין:>
הוא רוצה שהוא ימחק את הרישום.

<תמר פינקוס:>
לא. שיכתוב שאין.

<יאיר זילברשטיין:>
שלא יטעה את הציבור. שיסיר מה שלא קיים.

<תמר פינקוס:>
הוא יכול לכתוב ליד - - -

<יצחק וקנין:>
מה זה נותן לך?

<יאיר זילברשטיין:>
אני אסביר מה החשש ומה ניסינו לעשות. לרשתות השיווק יש פה את כל האינטרס לעשות את הדברים בצורה שזה לא יהיה שימושי לציבור.

<יהודה לניאדו:>
לא נכון.

<ערן מאירי:>
למה אתה חושב ככה?

<היו"ר אבישי ברוורמן:>
רבותי, סליחה. מר לניאדו, מר מאירי, לחלקכם יש הרבה כוח יכול להיות שאתם צדיקים. אבל כל אחד ידבר פה בלי שתפריעו לו גם כשזה לא מוצא חן בעיניכם.

<יאיר זילברשטיין:>
יש חשש שלפחות לרשתות היקרות יש אינטרס לבלבל את הציבור. יש המון מוצרים, עשרות אלפי פריטים, ואולי כמו בפסח בשנה שעברה, קוקה קולה מכרו ב-2.25 במבצע, והם ישאירו לי את זה בתוך הנתונים ויגידו שהמחיר הוא שני שקלים. אני אבוא בשמחה ובששון לקנות את הקוקה קולה שכבר חודשים לא נמצאת על המדפים.
מצד שני, אני מבין את הבעייתיות שלהם. להם אולי יש באיזושהי מידה – הם טענו שהם יודעים מה שיש במחסן אבל לאל יודעים מה יש במדף, ולכן יכול להיות שכולם רצו למדפים ורוקנו אותם. לכן אנחנו לא חייבנו אותם בחוק לכתוב כמה יש.

כתבנו שהם יצטרכו לכתוב רק מוצרים שיש סבירות לקיום שלהם במלאי ויש כל מיני דרכים, אם אנחנו ניתקל - - -

<יצחק וקנין:>
במקרה של גונבים מהסופר.

<יאיר זילברשטיין:>
בתוך התקנות עלו כל מיני רעיונות יחד איתם - - -

<יצחק וקנין:>
אתה לא יודע כמה גונבים בסופרים.

<תמר פינקוס:>
אפשר לכתוב אין. לא צריך למחוק.

<היו"ר אבישי ברוורמן:>
יש מישהו שייתן לי איזו פשרה?

<רן מלמד:>
אני רוצה, ברשותך.

<תמר פינקוס:>
אדוני, אני אתן את הפשרה: אין ולא - - -

<רן מלמד:>
- - -

<תמר פינקוס:>
מה הצעת, עורכת הדין פינקוס?

<תמר פינקוס:>
כשמשהו אוזל אז במקום למחוק את זה מהרשימה, לכתוב: אזל.

<שלום נעמן:>
מי צריך לכתוב את זה?

<איילת שקד:>
שנינו מתנגדים לזה - - -

<יצחק וקנין:>
- - - הבת שלי סיפרה לי השבוע איך גונבים בסופרים, באיזו מומחיות. אתם לא מאמינים. איך הוא יידע? עכשיו גנבו 10 קילו סוכר, איך ידעו שאין את הסוכר הזה? זה בכלל לא עבר בקופה.

<אייל עופר:>
אפשר להציע פשרה?

<שלום נעמן:>
אני חושב שחברי הכנסת - - - אתם צוחקים. באמת, אני אומר לכם, ממש צוחקים עלינו. אני לא יכול לדעת בחיים מה נגמר לי. אני לא יכול לדעת מה נגמר לי.

<היו"ר אבישי ברוורמן:>
הבנתי.

<שלום נעמן:>
אז מה אני אעשה? אני אביא עכשיו מחשב מיוחד - - -

<היו"ר אבישי ברוורמן:>
נעמן, אתה יודע שאני אוהב אותך ואני אוהב את לניאדו ולכן אייל עופר מציע פשרה. בבקשה.
<אייל עופר:>
פשרה מאוד קצרה: הקובץ הזה יועבר פעם ביום, יכול להיות אפילו לפני תחילת שעות העבודה. זה יהיה המחיר שאותו ממילא הם שולחים לקופות. אין לנו שום בעיה להחריג פירות וירקות וכל מיני דברים שאין עליהם ברקוד.

אין בעיה שאם רוצים להוריד מחיר במשך היום בגלל שלמשל נשארו פירות וירקות ורוצים להוריד את המחיר מטה – שיורידו. אנחנו מדברים על מהלך העסקים הרגיל. קבעת את המחיר לאותו יום, שלח את הקובץ. תודה רבה.

<היו"ר אבישי ברוורמן:>
אני מסתכל על הכיסא של הממונה שהוא ריק עכשיו. הממונה, כשאני כבר מתחיל להתווכח על דברים, אומר: אני רוצה את זה פשוט. מה שאמר אייל עופר זה פשוט. אז אני רוצה - - -

<יהודה לניאדו:>
סליחה, סליחה, זה פשוט?

<אייל עופר:>
 - - - שלא יעלו. שיעלו את המחירים כשהם קובעים למחר. אז לא מעלים מחיר מהרגע להרגע – זה לא בורסה.

<יהודה לניאדו:>
חבר הכנסת וקנין אמר עכשיו. יש מלאי מחשב ויש מלאי בפועל. חבר הכנסת וקנים אמר שאם גונבים לך 10 קילו סוכר אז המחשב לא יודע שגנבו לך. אז יש מלאי מחשב ויש מלאי בפועל.

<היו"ר אבישי ברוורמן:>
אני חשבתי שיהיה לי היום סיפוק רב כשאני אגיע להצבעה. אם זה יימשך ככה לא נגיע להצבעה.

<נחמן שי:>
ההערות שעלו פה, צריך לנסח אותם. לא ראיתי - - -

<היו"ר אבישי ברוורמן:>
הניסוח הכללי זה - - -

<לאה ורון:>
היועצת המשפטית - - -

<אתי בנדלר:>
איזה הערות? אני לא מנסחת שום הערות. אני מנסחת כשיש לי הסתייגות - -

<היו"ר אבישי ברוורמן:>
אין הסתייגות.

<אתי בנדלר:>
- - מה, כל מה שמישהו מדבר אני כותבת?

<נחמן שי:>
לא, אבל הבנתי שיש דברים - - -

<לאה ורון:>
אם הוועדה תאשר - - -

<נחמן שי:>
יש דברים שהובן שצריך לעשות אותם, אם לא - - -

<אתי בנדלר:>
לא הובן לגבי - - -
<היו"ר אבישי ברוורמן:>
רבותי, יש מישהו שיכול לספק את מר לניאדו, את מר מאירי, את מר זילברשטיין, את מר כורש ואפילו את תמר פינקוס באותה נקודת זמן – על שי לינדנר אני לא חושב כי הוא בלתי מסופק.

<תמר פינקוס:>
אני רוצה להגיד משהו כדי שלא תהיה טעות: אני לא רוצה לגרום פה להטעיה של העוסקים.

<היו"ר אבישי ברוורמן:>
אבל מה את מציעה לי?

<תמר פינקוס:>
קודם כל אני מוכרחה להבהיר: זה נכון שכל מה שיהיה במחשב הראשי צריך להיות מוזן פעם ביום, 3 פעמים ביום, כל דקה, למחשב בעסק. מה שיש במחשב בעסק, חייב להופיע על גבי המוצר. אם זה יופיע ויעודכן אך ורק במחשב בעסק ויבוא צרכן עם מוצר עם מחיר שלא עודכן, שיש עליו מחיר יותר זול, הוא ימכור את זה במחיר יותר זול והעוסק יהיה עבריין בהבדל בין המחיר במדף למחיר בקופה. אין אפס.
לכן, פעם ביום זה דבר הגיוני. זה לא אומר שהם לא יוכלו להוריד מחירים - - -

<לאה ורון:>
המליאה מתכנסת בשעה 16:00 וחייבים לסיים את הישיבה.

<היו"ר אבישי ברוורמן:>
יש לך הצעה?

<תמר פינקוס:>
זה לא ימנע מהם להוריד מחירים, לא משום שזאת לא תהיה עבירה אלא משום שלא תהיה תלונה, כי אנשים לא מתלוננים כשגובים מהם פחות - - -

<היו"ר אבישי ברוורמן:>
אתם לא מסוגלים לתת לי הצעה - - -

<עירית פיליפ:>
אפשר להציע הצעה?

<היו"ר אבישי ברוורמן:>
את חושבת, עורכת הדין פיליפ, שאת תציעי הצעה שתספק את מר זילברשטיין?

<עירית פיליפ:>
אולי. זאת הייתה הצעה שדובר בה במהלך הדיונים המקצועיים. מכיוון שבאמת יש אלפי מוצרים על המדפים שלא כולם באמת מעניין את הצרכן מה המחיר שלהם, דובר על בניית סל מוצרים, כמות מוצרים שאנשים קונים. לגבי פרסום כמות המצרים – אנחנו קובעים איזשהו סל, לא מבלבלים ואין לנו כוונה - - -

<היו"ר אבישי ברוורמן:>
מקובל עליכם?

<תמר פינקוס:>
לא, כי אני לא יודעת. אם מחר אני רוצה לקנות משהו אחר שם? אני לא יודעת מה זה סל מקובל. הסל שלי ממש לא - - -

<היו"ר אבישי ברוורמן:>
כנראה שהציפיות שלי הן יותר מדי גבוהות. או שאתם מציעים לי הצעת פשרה שאיציק וקנין יכול לחיות אתה וגם איילת שקד - - -

<יצחק וקנין:>
- - - מה שהם אומרים, אבל אני לא יודע איך - - -

<צבי ביידא:>
 - - - פעם ביום אנחנו יודעים.

<יאיר זילברשטיין:>
את המלאי פעם ביום אתם יודעים?

<שלום נעמן:>
לא, לא. אי אפשר לדעת - - -

<היו"ר אבישי ברוורמן:>
מלאי פעם ביום - - -

<אתי בנדלר:>
אתה מדבר רק על - - -

<יאיר זילברשטיין:>
ב-24 שעות - - -

<אתי בנדלר:>
24 השעות שקדמו למועד - - -

<שלום נעמן:>
אי אפשר לדעת - - - רק פעם בשנה אפשר לדעת.

<יאיר זילברשטיין:>
אנחנו נתייחס לזה גם בתקנות לפי מה שכתוב בסעיף (ה), ואם יידרשו הסברים או פירוט נוסף –נפרט את זה בתקנות.

<אתי בנדלר:>
רשמתי לעצמי את ההערה - - -

<היו"ר אבישי ברוורמן:>
רבותי, מכיוון - - -

<לאה ורון:>
הישיבה הבאה תהיה ביום ראשון.

<היו"ר אבישי ברוורמן:>
רבותי, הדבר הראשון שאני אביא להצבעה ביום ראשון יהיה הנושא הזה. אנחנו נמשיך ונגמור את כל השקיפות. אנחנו נצביע על שלוש הוורסיות של פרופסור גילה, של וקנין ושל ברוורמן, לגבי הדברים האחרים. בעזרת השם, ביום ראשון נגמור את החוק, אני מקווה. תודה רבה.

<הישיבה ננעלה בשעה 16:10.>
